text:
ሃለው ባሕሪ (3ይን መወዳእታን)
ኣብ ሓቀኛ ዝኽርታት ሃብቶም ዝተመርኮሰት ዛንታ
ማሕሙድ ሳልሕን ሃብቶም ጸጋይን
ሃለው ባሕሪ(2ይ ክፋል) በዚ ዝስዕብ ሕጥበ ጽሑፍ ወዲኡ ነይሩ።
“ድሕሪ’ቲ ናይ ሓለፍቲ መብርሂታት ናይ ብምልኡ ብርጌድ ኣኼባ ተኻየደ። ሓጻር መግለጺ እዩ ሂቡ። “ ብጾት ሕጂ’ውን ታሪኽ ክንሰርሕ ኢና። ነዚ ኣብ ቅድምና ዘሎ ጸላኢ ጸራሪግና ከረን ከንእትዎ ኢና” ኢሉ እቲ ሓፈሻዊ ንምውህሃድን ቅልጣፈን ተወፋይነትን ዝምልከት ለበዋታት ሃበ።ንኣእዛን ዘናውጽ ጣቕዒት ሰዓበ። ኣኼባ ምስ ተዛዘመ ተጋዳላይ ኣብ ምስዕዓም ኣተወ። ብኣፎም ደኣ ኣይበሉዎ’ምበር ናይ ምፍናው ከምዝነበረ ዝጠራጠር ሰብ ነይሩ ኣይብልን። ኣብታ ድሕሪ’ዚ ውግእ’ዚ እትግበር ኣኼባ ዘይርከቡ ብጾት መን ምዃኖም ብልክዕ ዝፍለጥ ‘ኳ እንተዘይኮነ፡ ካብቶም ዝሰዓዓሙ ዝነበሩ ተጋደልቲ ገሊኦም ከምዘይርከቡስ ብሩህ እዩ ነይሩ። ንሓዋሩ ክፍለዩ እዮም። ስለ’ዚ ከኣ እዮም እቶም ተጋደልቲ ድሕሪ’ቲ ኣኼባ ከምቲ ንዓመታት ዝተናፈቑ ኣዕሩኽ ዝገብርዎ ወካዕካዕ ንነዊሕ ዘዕለሉን ዝተጫረቑን። ይቕረ ዝተበሃሃሉ’ውን ኣይሰኣኑን። ብሓንጎሎም ናይ መወዳእታ ምስልታት ብጾቶም ዝቐርጹ ዝነበሩ ይመስሉ። ዝኽርታቶም የትርፉ ነይሮም። ካብ እንስሳታት እቲ ሞት ከምዘሎ እናፈለጠ ዝመውት ወዲሰብ ጥራይ እዩ። ኩነታቶም ዘይተረድአ’ሞ ፍሕሽው ገጾምን ፍሽኽተኦምን ጥራይ ዘንበበ ሰብ እዞም መንእሰያት’ዚኦም ናብ ኲናት ክብገሱ ተነጊርዎም ከምዝነበረ ክኣምን መጸገሞ ነይሩ። ውግእን ወረ ውግእን ኣብ ዝዓሰሎ ዓለም ኣብ መንጎ ሂወትን ሞትን ሓጎስን ጓህን ዘላ ደረት ኣዝያ ቀጣን እያ። ምፍልሳፍ ግዜ ኣለዎ። ሕጂ ግን ግዜ ውግእ እዩ። ነብሰ-ወከፍ ታባን ሕሉምን ዋጋ ከምትጠልብ ፍሉጥ ነይሩ። ነብሰ-ወከፍ ኪሎመተር ደም ክሓትት ‘ዩ። ኲናት ክፉእ እዩ። ግንባር ሓልሓል ጸሊም ደበና ይንጥልጠሎ’ሎ። ጽባሕ ነገር’ሎ። ሃለው ባሕሪ………. “
ኣብቲ ግንባር ንልዕሊ ኣርባዕተ ኣዋርሕ ክረባረባ ዝጸንሓና በራጊድ ነይረን እየን። እዚ ወራር እዚ ‘ሰላሕታ’ ደኣ ይሰመ እምበር ኣዝዩ መሪር እዩ ነይሩ። ኣብቲ ዝነበርናዮ ግንባር ናቕፋ ይኹን ኣብቲ ሽዑ ዝኣተናዮ ግንባር ሓልሓል ብዛዕባ’ዚ ወራር’ዚ ብተጋደልቲ ዝወሃብ ዝነበረ ገምጋም ተመሳሳሊ ነይሩ። “ሓደገኛ” ኢልና ንገልጾ ነይርና። ብግዝፊ ሻድሻይ ወራር ‘ኳ እንተዓበየ፡ 6ይ ወራር ዓመት መመላእታ ስለዝተዳለናሉን ሓያልን ብዙሕ መስዋእቲ ዝሓተተን ይኹን እምበር ክውዳእ ከሎ”ብሓቂ ኣብቂዑ ድዩ?” ኣብ ምባል በጺሕና። ምኽንያቱ ሰብ ብጋዝ ክረግፍ እዩ ተቀሪቡ ነይሩ። ብዝኾነ፡ ዘይውዳእ የለን እዚ ሓደገኛን ሰላሕታን ወራር’ዚ እውን ኣብ ምውድኡ ነይሩ። ከምቲ ልሙድ ድማ ብጸረ-መጥቃዕትና እዩ ክዛዘም። እቲ ሜላ ዳርጋ ኣይተቀየረን። ካብ ምዝላቕ (1978) ክሳብ ሕጂ ጸላኢ ምድላዋት ጌሩ ወራር የበግስ፡ ሕሱም ናይ ምርብራብ ኣዋርሕ ይሓልፉ፡ ድሕርኡ ብናትና ጸረ-መጥቃዕትታት ይዛዘም። እዚ ሜላ’ዚ ንልዕሊ ኣርባዕተ ዓመታት ቅሙጥ ኮይኑ ክንሰርሓሉ ጸኒሕና። ንሕና ንኹን ጸላኢ እንፈልጦ እዩ። ካብተን ካልኦት በራጊድ ዝፍለ ብደሆ ነይሩና እንተተባህለ፡ ንሕና ካብ ናቕፋ መጺእና ብቀጥታ ኣብቲ መጥቃዕቲ ነኣቱ ምንባርና እዩ። እቲ ቦታ ብእሮታ ‘ኳ ዝፍለጥ እንተኾነ ንግንባር ሓልሓል ወይ ዓስርተ ምስቲ ብሂምቦል/ይካርዕን ተቀኒቱ ናብ ከርከበት ዝበጽሕ ግንባር ዘተኣሳስር ሰፊሕ ዝባውንቲ የጠቃልል። ብራኼ እሮታ ምስ ዓስርተን መለብሶን ዝወዳደር ኮይኑ ከም ቅርጺ ኣውቶቡስ ንሰሜን ይዝርጋሕ። ንዕኡ ደፊእና ማዕረ ዓስርተ እንተብጺሕና፡ እቲ ብወገን ከርከበት/ባርካ ዝመጸ ኣብ ተረትር ባናን ሕሩምን ዝነበረ ጸላኢ ተቆሪጹ እዩ ክተርፍ። ኣብ ሻድሻይ ወራር ሓይሊ ህ.ሰ. ክጎዛዚ በዚ ከባቢ ዝመጸ ብመብርቕ እዝ ዝፍለጥ ዝነበረ እዚ ጸላኢ ዕድሉ ሕማቕ ነይሩ። ከይጀመረ ናብ ሑጻ ጎላጉል በርካ ተጓሒፉ። ኣብኡ ድማ ተሰትዩ። ሕጂ’ውን ነዚ ናይ እሮታ ወገን ናይቲ ግንባር ናብ ሓልሓል ከምዝሽምቆቅ እንተተገይሩ እቲ ብወገን ባርካ ዝነበረ ጸላኢ ዕድሉ ካብቲ ወገኑ ኣብ ሻድሻይ ወራር ዘጋጠሞ ውድቀት ኣይክሓይሽን ‘ዩ።
እሮታ፡ መዓልቲ ኣይዝክራን፡ ሓምለ/1983፡ ኣስታት ሳዓት 0400
ግንባር ሓልሓል ሓዊ ተኻዕዎ። ብፍላይ ብወገና ከቢድ ምትሕንናቕ ይካየድ ነይሩ። “ተረዲአኪ ኣለኹ። ንኸሲ ጥራይ” ወዲ ፍላንሳ ምስ ሓንቲ መራሕ ጋንታ ይራኸብ ነይሩ። መብዝሕትአን ‘ተን ክስበራ ዝተሓጽያ ዕርድታት ጸላኢ ኣብ ደቓይቕ ኣብ ኢድና ኣትየን ኣሃዱታትና የማነ-ጸጋም እናተኣሳሰራ ይደፍኣ ነይረን። ሓደ ክልተ ቦታታት ግና ገና ሓንጊደን ነይረን። ብፍላይ ኣብ ሓንቲ ታባ ቦምባ ኢድ ዝበዝሖ ጽዑቕ ምትህልላኽ ክካየድ ንዕዘብ ነይርና። እቲ መጥቃዕቲ ቅድሚ ፍርቂ ሳዓት ኣቢሉ በተን ከፈትቲ ኣሃዱታት እዩ ጀሚሩ። እዘን ኣሃዱታት እዚአን ፍሉያት ኣይኮናን። ንኣብነት ሓንቲ በጠሎኒ ክትኣትወሉ ዝመረጸቶ ቦታ እትኽፍት ዝኾነት ጋንታ ናይታ በጦሎኒ ክትከውን ትኽእል እያ። እዚ ቀዳማይ ዕማም’ዚ ቦምባታት ኢድ ዝበዝሖን ናይ ኢድ ብኢድ ጥምጥም ዝተሓወሶን እዩ ዝኸውን። እብዚ ከፋቲ ፍልምያ፡ ቦምባ ናይ ምድርባይ ቀላጽም ዘማዕበሉ ተጋደልቲ ምናልባት ብፍሉይነት ጸብለል ዝብሉሉ ወይ ዝምረጹሉ መድርኽ ክኸውን ይኽእል። ተፈንጀርትን ማሕትኦምን ንስንጭሮታት እሮታ ረበጽዎ። መሬት ብሓንሳብ ናብ ቃልቃል ዝብል ጓህሪ ተቐየረት። መጥቃዕቲ ጅምር ክብልን ዝነበርናዮ ቦታ ብነኣሽቱ ሞርታራት ክድሶቕን ሓደ ኮነ። ብደቡብ ካብ መለብሶን ዓስርተን ብምዕራብ ድማ ካብ ቆላታት ባርካ ከቢድ መዳፍዕ ብዘይምቁራጽ ይግዕርን ዳርጋ ብምልኡ ብደሕርና ኣብቲ ቀደም ኣሲሩሉ ዝነበረ ድፋዓትን ደጀንን ይወድቕን ነበረ።
ድሕሪ ቅሩብ፡ እቲ ቅድምና ዝነበረ ቀዳማይ ድፋዕ ስለዝፈረሰ ብሓንቲ ኣቀዲመን ኣሃዱታትና ዝኣተዋላ ቀጣን መስመር ናብቲ ተታሒዙ ዝነበረ ድፋዕ ጸላኢ ደየብና። ኣሃዱ ሃንደሳና ነተን ንመእተዊ ተባሂለን ዝተሓርያ ቦታታት ኣቀዲሞም ብጸላም ካብ ፈንጅታት ኣጽርዮመን ሓዲሮም። ቀዳማይ ድፋዕ ጸላኢ ክንሰግር ከለና፡ ምብራቓዊ ደረት ሰማይ በርሃው እናኮነ ይኸይድ ነይሩ። ነቲ ጸላም ክትርብዕ ዘርፈደ መስታታት ናይ በብዓይነቱ ብረትን ነተጕትን ድማ ብርሃን ወጋሕታ እናህሰሶ መጺኡ። ኣብ ገሊኡ ብሰንኪ ትክን ደሮናን ምርእኣይ የጸግመና ነይሩ። ኲናት ንዝለመደ ሰብ መቸም ሽታ ባሩድ ግናይ እዩ- ናብ ጽሉል ኣርሓ ‘ዩ ዝቕይሮ። ትቀትል እምበር ትቅተል ኣይመስለካን። ካብ ክልቲኡ ወገን ጸጸኒሑ ይስማዕ ዝነበረ እህህታ ቃንዛ ግን ሞትን መቕሰልትን ሌላ-ጉሌላ ከምዘይብሉ የዘካኽረካ። ድሮ እውን ኣብ ክልተ ቦታታት ስዉኣት ክቀብሩ ተዓዚበ። ውጉኣት እውን ብቃረዛን ብእግርን ንድሕሪት ከብሉ ጀሚሮም እዮም። ኣብዚ ውግእ’ዚ ብብዝሒ ገባር ከምዘለዉ ድሮ ምልታት ርእየ ነይረ ። ቀቅድሚ’ቲ ውግእ እቶም ተቀማጦ ናይቲ ከባቢ ብመሳርዕ ተወዲቦም ደድሕሪ ተጋዳላይ ክጓዓዙ ምዃኖም ከብ ሓደ ጀማሂር ሰሚዐ ነይረ፤ ብዓይነይ እውን ብርክት ዝበሉ ገባር ርእየ ነይረ።
ኣብ መንጎ ‘ቲ ብቀጻሊ ዝሃምም ዝነበረ መዳፍዕን ዕሙር ቶኽስን ክተለልዮ እትኽእል ድምጺ መራሕቲ ነቲ ዋጭዋጭታ ማዕበል ሬድዮታት ዓብሊሉ ጸብለል ይብል ‘ሞ ከብ ድምጾም ጥራይ ኩነታቶም ክትርዳእ ትኽእል ኢኻ። ድምጽን መጸወዒ ኮዳት ናይ ኩሎም ሓለፍቲ’ቲ ብርጌድ ስለዝፈልጦ ኣብ ስራሕ ዘለዉን ካብ ስራሕ ወጻኢ ዝኾኑን በዓል መን ምዃኖም ብቀሊሉ ክግምት እኽእል እየ። ኪነዉ ሓለፍቲ ግን ብዙሓት ዝፈልጦምን ዝፈትዎምን ብጾት ነይሮም። ስለ’ዚ ‘ዩ ግዲ ኣብ ዘይሳዓታ እታ ኩሉ ግዜ ትመላለስ ሕቶ ውትፍ ዝበለትኒ- “ ቀዳማይ ድፋዕ ሲ ተሰይሩ በዓል መን ለኪሙ ኮን ይኸውን?”ትብል ነይራ ። ገጽ ናይቶም ኣጸቢቐ ዝፈልጦምን ዝቀርቦምን ብጾት ተመላለሰኒ። ከብቶም ትማሊ “ ዓወት ንሓፋሽ” ዝበሉ ብጾት በዓል መን ሓሊፎም ይኾኑ? ኣብ ተመክሮይ ከም ዝረኣኽዎ ኣብ ከምዚ ዝኣመሰለ ግጥም እንሓንሳብ ውሑዳት ወተሃደራት እዮም ተኸኽ ዘብሉኻ። ጸላም ኣብ ርእሲ ምዃኑ ዝጥቃዕ ዝነበረ ድፋዓትን መንሸገራግሮታትን ዝያዳ ንሶም ይፈልጥዎ። መዓንጣኻ ዘሕርር ክሳራ ድማ ይስዕብ። ሓደ ኣብቲ ዝሰገርናዮ ቀዳማይ ድፋዕ ዝተሰወአ ብጻይ ኣብነት ናይዚ እዩ።ኣብቲ ካናለታት ምስ ሓደ ወተሃደር ከም ድሙን እንጭዋን ክተሃላለኽ ጸኒሑ ድሕሪ ነዊሕ ጭርጭር-ዓበደ፡ ሓደ ካልእ ብጻይ ነቲ ወተሃደር ይቐትሎ እሞ ኣንፈቶም ናብቲ ዝሃድም ዝነበረ ጸላኢ ይኸውን። ብግስ ክብሉ ከለዉ ግን ሓደ ኣብ ጁባ ናይቲ ድፋዕ ተሓቢኡ ዝነበረ ወተሃደር ቶኽሲ ብምኽፋት ሓደ ስዉእን ክልተ ውጉኣትን የትርፍ። እዚታት ንወዲፍላንሳ ከይተበገስና ከተሓሳስቦ ከምዝጀመረ ካብቲ ምስቶም ኣብኡ ዝጸንሑና ሓለፍቲ ዝለዋወጦ ዝነበረ ቃላት ኣስተብሂለሉ። ክጥንቀቁን ዓቅሚ ሰቦም ክቆጻጸሩ ይእዝዝ ነይሩ። ምስ ሳልሳይ በጦሎኒ ኣቲና ስለዝነበርና ክሉ ኣብ ቅድሚ ዓይኑ እዩ ዝካየድ ነይሩ።
ድሮ መስዋእቲ መ/መሳርዕን ጋንታታትን ዘጠቃለለ ጸብጻብ ተቀቢልና ነይርና። ኣብ ህ.ሰ. ውግእ ብቀንዱ ብተራ ተጋዳላይ ‘ኳ ዝውሰን እንተኾነ መራሕቲ መሳርዕን ጋንታታን እቶም ቀንዲ ኣተግበርቲ እዮም። ካብ ሓለፍቲ ብብዝሒ ዝስውኡ እውን ንሶም እዮም። ንፉዕ ኣዛዚ ብርጌድ ንፉዓት ታሕተዎት መራሕቲ የፍርን ንውሳነታቶም ኣብ ግምት የእቱን። እዚ እምነት’ዚ ኣብ ዕላላቱን ኣኼባታቱን የዘውትሮ ነበረ። ሓደ ግዜ ንኣበርክቶ ተራ ተጋዳላይን ታሕተዎት ሓለፍትን ከብርህ ከሎ “ ተጋዳላይ ፈንጅታት ረጊጹ እንተዘይጠንን፡ ጽምእን ጥሜትን እንተዘይጻወር፡ምስ ሓጺነመጺን እናተላገዐ እንተዘይተባተብ፡ ምስ ምልውዋጥ ኩነታት ዝተዓጻጸፍ እንተዘይከውን፡ ልዕሊ ኩሉ ድማ ስድርኡን ዕድሉን ኣወንዚፉ እንተዘይጋደል ጉዳይና ቀደም ምተረሰዐ ነይሩ” ዝጥዕም መግለጺ ክህብ እዝክር። ኣብ ካልእ እዋን ኣብ ናይ ብርጌድ ምዝንጋዕ “ ሕንጻጽ’ኮ ሕንጻጽ እዩ። ኣቀዲሙ ዝወጸ መደብ ኲናት ነታ ፋልመይቲ ምስ ጸላኢ ትገብራ ርክብ ኣይሰርርን እዩ። ድሕርኡ ዝፍጠር ገልታዕታዕ ተጋዳላይ ‘ዩ ዘጸብቖ” ክብል ሰሚዐዮ ነይረ። እቲ ዳሕረዋይ ነጥቢ ሓፈሻዊ ወተሃደራዊ ሓቂ ምንባሩ ደሓር እናተመከርኩ ክበርሃለይ ክኢሉ።
ብጻይ ወዲ ፍላንሳ ንገሊኡ ኣሃዱታት ናብቲ ዝቅጽል ሸቶታት ክቅጽል፡ ንገሊኡ ክተኣሳሰር፡ ምስ ገሊኡ ድማ ነተን ኣትኪለን ዝነበራ ዕርድታት ንምሓዝ “ ከመይ/ እንታይ ይሓይሽ ይመስለካ/ኪ?” እና በለ ናብ መራሕቲ ጋንታታት ዝወርድ ርክባት ቀጺሉ። ጸሓይ ወጺኣ ጸላኢ እውን እግረይ ኣውጽእኒ ፋሕፋሕ ክብልን ይረአ ነይሩ። በገሊኡ ሸነኻት ኣሃዱታትና ሰሊጥዎምስ ንቅድሚት ተወርዊሮም ነይሮም። ድሕሪ ገለ ደቃይቕ፡ ወዲ ፍላንሳ ጸላኢ ትንፋስ ከይረክብን ከይወዳደብን ነቶም ሓለፍቲ’ቲ ብርጌድ ቀጻሊ ጸቕጥን ምትብባዕን እናገበረ ንቅድሚት ቀጸልና። ንመጀመርታይ እዩ ንወዲ ፍላንሳ ኣብ መጥቃዕቲ ዘሰንዮ ዝነበርኩ። ኣብ ግንባር ናቕፋ ከለና ናይ ምክልኻል ኣቃውማን ኣተሓሕዛን ነይሩና። ስለ’ዚ ‘ዩ መስለኒ ድምጹ ህዱእ ዝነበረ። “ ኣጆኹም ክሓልፍ እዩ፤ ቅሩብ ተጸመሙ ፤ሓገዝ ይመጽእ ኣሎ፤ እዚኣ እንተሓሊፋ..” ዘስምዕ ቃና ነይሩዎ። ኣብዚ መጥቃዕቲ’ዚ ግን ድምጹ ይኹን ጠባዩ ኣንጻር ነይሩ። “ ቀጽል፡ ተቀላጠፍ..ወዘተ” ዝበዝሖ ዓውታን ሓይልን ዝነበሮ ድምጽን ትእዛዛትን ይጥቀም ነይሩ። ሞራሉ ሰማይ በጺሑ ነይሩ። ብታሕተዎት መራሕቲ እውን “ ተረዲአካ…ናብኡ እየ….” ዝብል መልስታት ንሰምዕ ነይርና። ጽቡቕ ምውህሃድን ግስጋሰን ነይሩ። ትሕትኡ ዝነበሩ ይኹኑ መሳትኡ መራሕቲ ብጣዕሚ የኽብርዎ ምንባሮም ኣብቲ ምስኡ ዝገበርክዎ ሓጺር እዋን ክዕዘቦ ክኢለ። ብቀደሙ እውን ኣብ ስራሕ መጺእካ ዝድፈር መዳይ ኣይነበሮን። ክሳብ’ዚ እዋን’ዚ እንሓንሳብ ንለግብ እንሓንሳብ ቅሩብ ንድሕር ነይርና እምበር ጉዕዞና ምስ ቦጦሎኒ 3 ቀጺሉ። ኣነን ሃይለ መጎስን ሃብተልኡል ልጃምን ነሰንዮ ነይርና። ምክትል መራሕ ብርጌድና፡ ኣማንኤል ሃንጀማ፡ ምስ ኣዛዚ እቲ ግንባር ዝነበረ ሃይለ ቻይና እዩ ነይሩ።
ሳዓት 0900 ኣቢሉ ኣብ ሓንቲ መዓስከር ጸላኢ ዝነበረት ዕሙቕ ዝበለት ቦታ በጻሕና። ጉስማጥን እስቃጥላን እንተረኸብና ኢልና ኣነን ሃይለ መጎስን ነጊርናዮም ናብኣ ተኣለና። ናይ ጸላኢ ሞርታራት ባተሪ ዝተጻወደላ ቦታ እያ ነይራ። ሓደ ካብቶም ሞርታራት ብቀጥታዊ ዳርባ ተወቂዑ ከምዝነበረ ብሩህ ነይሩ። 81 ሚሜ እዩ ዝመስል፣ ሰለስቲኦም ተኮስቱ ተበጃጂሎም የማ-ጸጋም ወዲቖም ነይሮም። “ ከ ጓድ መንግስቱ ሃይለማርያም ጋር ወደ ፊት!” ዝብል ፍሩይ ጭርሖ ዝተጻሕፎ ጋዜጣ ኣብ እግሪ እቲ ሞርታር ነይሩ። ካልእ ዝተበታተነ ወረቓቕቲ እውን ነይሩ። “ ከ ጓድ መንግስቱ ሃይለማርያምስ ናብ ሞት ደኣ ” በልኩ ብልበይ። ሓደ ከብኦም፡ ቁልዕጽ ኢሉ የማናይ ጎኑ ናብቲ ስሜናዊ ወገን ናይቲ መንደቕ ተጸጊዑ ክሳዱ ቅሩብ ንድሕሪት ቅንን ኢሉ ገጹ ናብ ድቡብ ይጥምት ነይሩ። ምናልባት ሽጋራ ዝደለዩ ብጾት ጅብኡ ፈቲሾም ክኸኑ ይኽእሉ ሓንቲ ዓባይን ክልተ ነኣሽቱ ስእልታትን ኣብ ጸጋማይ ሰለፉ ወዲቐን ነይረን። ኣብታ ዓባይ ስእሊ ሓንቲ ጽቡቕ ተዳልያ ዝተሳእለት እትመስል መንእሰይ ኣብ ወንበር ኮፍ ኢላ ክልተ ህጻናት ብየማነ-ጸጋም ኣሰንዮማ ነይሮም። ሽዑ እታ ስእሊ ኣይተገደኩላን። ደሓር ግን ታሪኽ ናይቲ ኣብቲ ዝሓለፍናዮ ከናለ ዝተሰወአ ብጻይ ምስ ሰማዕኩ ኣሰር ገዲፋትለይ። እቲ ብጻይ ቅድሚ ሰሙናት ሰበይቱ ምስ ደቁ መጺኣቶ ከምዝነበረት ፈሊጠ። እታ ኣብታ ስእሊ ዝረኣኽዋ ስድራ እውን ናይቲ ወተሃደር እያ ትኸውን። ክልተ ኣቦታት ኣብዚ ተዋዲቖም፤ ደቆም ግና ስእልታት ኣቦታቶም እናረኣዩ መንገዲ የቋምቱ ነይሮም ይኾኑ። ብፍላይ ሎሚ ወላዲ ምስ ኮንኩ፡ ኲናት ከብቶም ኣደዳ ቀጥታዊ ሳዕቤኑ ዝኾኑ ተዋጋእቲ ዝያዳ ነቶም ይካየድ ከምዘሎ’ውን እንዶ ዘይብሎም ዕሸላት ከምዝውጽዕ በሪሁለይ። ክልቲኦም ኣቦታት ቅኑዓት ኢና እንዳበሉ እዮም ኣብቲ ዝኣምኑሉ መትከል ዝሓለፉ።ብርግጽ፡ ሓዲኦም እዩ ቅኑዕ ክኸውን ዝነበሮ- ፖለቲካዊ ካርታ ዓለም ኤርትራ ትበሃል ሃገር ተወሲኽዎ።
መሳርፍ ኣኻኺብና ብጾትና ኣርከብና። ኣብታ ልዕል ኢላ ብሸነኽ የማንና ዝነበረት ጎፍጓፍ ገረብ ዕስራ ኣቢሎም ዝኾኑ ምሩኻትን ክልተ ዝሕልውዎም ተጋደልትን ይረኣዩ ነይሮም። እቶም ምሩኻት ምልእቲ መዓልቲ በብሓሙሽተን ዓስርተን ዘርጠብጠብ ክብሉ ውዒሎም እዮም። እቲ ውግእ ብተዛማዲ ደሓን ክቅጽል ውዒሉ መሬት መስዩስ ኣብ ሓንቲ ኩጀት ንምሕዳር ሬድዮና ተኸልና። ኣሃዲታትና ክተእሳሰራ ኣምስየን መከላኸሊ መስመር መስሪተን። ኣብ ገሊኡ ውዱብ ኣብ ገሊኡ ዝተቆራረጸ ልውውጥ ቶኽስታት ነይሩ። ዝበዝሕ ግዜ ድቃስ ንምኽላእን ኣተሓሕዛና ንምፍላጥ ‘ዮም ዝገብርዎ፣ ስለዝኾነ ብኣና ወገን ዝወሃብ መልሲ ውሱን እዩ ነይሩ። ሳዓት ሓደ ወጋሕታ ኣቢሉ ወዲፍላንሳ ቀም ከብል ትሕቲ እታ ሬድዮ ተኺልናላ ዝነበርና ከውሒ ግምብው ኢሉ። ኣነ ምክትታል ቀጺለ። ኣብተን ቅሩብ ቅድም ኢለን ብየማነ-ጸጋምና ዝነበራ ታባታት ዝነበሩ መድፈዓጅታትና ነቶም ምሉእ ምሸት ክህውኹና ዘምሰዩ ነዋሕቲ ብረታት ጸላኢ ከዕግሱ ህልኾም ቀጸሉ። ጻዕቒ ኣይነበሮን እምበር ደብዳብ ነኣሽቱ ሞርታራትን ‘ውን ነይሩ። ፍጥነት ንፋስ ማእከላይ፡ ኣዝዩ ቆራሪ፡ ሰማይ ጽሩይን ሰላም ዝዓሰሎን ይመስል ነይሩ። “ “ንሕና ኣብዚ ኣብ ማእከል ሓዊ ከለና ቁሪ-ቁሪ የብለና ኣሎ፡ ኣብ ገሊኡ ከኣ ብጽባቐ ናይዛ ናይ ሎሚ ለይቲ ሰማይ ዝዘናግዑ ፍቁራት ኣይሰኣኑን። ኣብ ትሕቲ ሓንቲ ሰማይ ገሊኡ ይቃተል፡ ገሊኡ ይፋቀር። ኣየ ዓለም!” በልኩ ብልበይ።
ኣብ ትሕቲ ከምዚ ዝኣመሰለ ጸቕጢ ኲናት ሓቂ ይሓይሽ ቅሩብ ሃለው-ለው ምባል ዕርፍቲ ይህብ እዩ። ዝበዝሕ ግዜ ደቀምሓረን ስድራይን ‘ኳ ዝረኣዩኒ እንተኾኑ፡ሽዑ ለይትስ እታ ኣብ ቤት ት/ ሰውራ ዝተዓራረኽክዋ ብጸይተይ እያ ውትፍ ኢላትኒ። ኣብ መንጎ ድቃስን ጽብቕቲ ሙቭን ከለኹ ሓደ ክንዲ ጣዕዋ ዝኸውን እንጭዋ ኢለ ዝገመትክዎ እንስሳ በፍልበይ ሓለፈ። ኣብቲ ኣካውሕ ኣናጹ በረኻ ከምዝነበሩ ብእዋኑ ኣስተብሂልናሎም ነይርና። “ ሎሚ ለይትስ ድራርና ትሑዝ እዩ” ክብል ጨሪቑ ነይሩ ወዲ ፍላንሳ። እቲ ቦታ ገባብል ኣይነበርዎን ማለት’ዩ። ብስንባደ በርገግ ክብልን ወዲ መጎስ ሕውስ ክብለንን ሓደ ኮነ። ተረኛ ኮይኑ ከብርየኒ እዩ ተበራቢሩ። ሬድዮ ክፍትቲ ስለዝነበረት ኮደይ እናጠቐሰት “ባሕሪ…. ሃለው ባሕሪ፡ ህጹጽ መልእኽቲ ኣለካ” እትብል ሓንቲ ዝፈልጣ ኦፐረተር ኣብ መስመር ነይራ። “ከምዝደቀስኩ ምፍላጣ ኣይተርፍን። ተዳሎ ጥራይ ወዲ ጸጋይ” በልክዋ ንነብሰይ። ወዲ መጎስ ተቐቢልዋ፤ ሕጉስቲ ከምዘይነበረት ፈሊጥና። ኣጋኒና እያ እምበር እታ መልእኽቲ ብዙሕ ህጽጽቲ ኣይነበረትን። ንወዲ ፍላንሳ እውን ኣየተሳእናዮን። ኣብ ናትና ደረጃ ዝነበረ ኦፐረተር ምስ ኩሉ እዩ ዝራኸብ። ተሰኪምናዮም ንኸይድ ሰለስተ ዓይነት ኮዳት ማለት ናይ ጽፍሒ ሓይልታት፡ በጦሎኒታትን ብርጌዳትን ደረጃታት እዮም ነይሮም። ኣብቲ ግዜ’ቲ፡ ኩሎም ካብን ናብን ላዕለዎት ኣካላት ዝመጽእን ዝኸይድን መልእኽትታት በቶም ናይ ብርጌዳት ኮዳት ኢና ንጥቀም ነይርና። ኮዳትና ብጸላኢ ከይተሓዙ ሂወት ንከፍለሎም። ብፍላይ ኣብ ኲናት ’ሞ ኣዚኻ ክትጥንቀቕ ኣሎካ። ባየሎጂ ግን ናታ ሕጊ ኣለዋ። ደኻምን ጸቕጢ ውግእን እዮም በታ ጥዕምቲ ሙቪ ኣቢሎም ናብ ቀምታ ዘምርሑኒ። እታ ብጸይቲ ሽግረይ ኣይጠፍኣን ኢለ እውን ተተስፈኹ።
ካልኣይ መዓልቲ፡ ወጋሕታ መጥቃዕትና ቀጺሉ። ኣብዛ ካልኣይቲ መዓልቲ ሰለስተ ኣባላት ስለያ ተሓወሱና። ምስ ወዲ ፍላንሳ ክተሓባበሩ ድዮም መጺኦም ወይስ ንሓለዋ ዝፈልጦ የብለይን። ምሳና ግን ይጓዓዙ ነይሮም። ኣስማቶም እውን ኣይሓዝኩን። ኣባላት ስለያ እቲ ግንባር ወይ ናይ ውድብ እዮም ክኾኑ ነይርዎም እምበር ኣባላት ብርጌድና እንተዝኾኑ ምፈለጥክዎም ነይረ። ወዲ ፍላንሳ ከምታ ዝሓለፈት መዓልቲ ከብ መጠን ንላዕሊ ሓይልን ረስንን ነይርዎ። ድምጹ ዓው ዝበለን “ ኣጆኻ….በለን…” ይውጭጭ። ዝበዝሕ ርክባቱ ክቀላጠፉ ሓይሊ ዝህብን ክሳራታት ከውሕዱ ዘዘኻክርን ነይሩ። ኣስታ ሳዓት 1000 ኣቢሉ ምስ በዓል ወዲ ሓንስ፡ ኣዛዚ ሳልሰይቲ በጦሎኒ ተራኸብና። ወዲ ፍላንሳ ወዲ ሓንስን ፍሊ ኢሎም ንደቃይቕ ተዘራሪቦም። ጽንሕ ኢልና ሓደ ከብቶም ምኩራትን ምኩሓትን መድፈዓጅታትና ከም ዝኸሰርና ፈለጥና።
ወዲ ጎማ ኢልና ንጽውዖ ነይርና። ወዲ ጎማ ቅድሚ’ዚ ውግእ’ዚ ሞት ቦታታት እና ቀያየረት ብዙሕ ግዜ ተፋታቲናቶ ነይራ። ብዓይነይ ዝረኣኽዎ ጥራይ፡ ኣብ ኣእዳዉን ኣፉን መንጋግኡን በብግዚኡ ናይ ዝተወግኦ በሰላታት ጸይሩ ይጋደል ነይሩ። “ኣብ ሓጺር ዕድምኡ ብዙሕ ግዜ ወዲቑን ተንሲኡን። ክሳብ ሎሚ” በልኩ ብልበይ። ብሬኑ ካልኣዩ የነቅዋ ነይሩ ማለት’ዩ። መስዋእቲ መስዋእቲ እንድዩ፤ ናይ ገሊኡ ግን ቅሩብ ኣመና ኣለዎ። መድፈዓጅታት ሂወት ናይ ሓንቲ ኣሃዱ እዮም። ከም በዓል ወዲ ጎማ ዘመሰሉ ምኩራት መድፈዓጅታት ጉልባብ ኣብ ምግባር፡ ናይ ጸላኢ መድፈዓጅታት ኣብ ምዕጋስን ወሳኒ ተራ እዮም ዝጻወቱ። ኣዝዮም ምኩሓት ከኣ እዮም። PKM (ፈኲስ ማሽንጋን/ብሬን) ሒዞም ምስ ከበድቲ ረሻሻት/ማሽንጋናት ጸላኢ ክተሃላለኹ ክትርኢ ግርም እዩ ዝብለካ። ሓብቱ ንወዲ ጎማ እቅድም ኣቢላ ካብ ጋራጅ ውድብ ከቲታታ ኣብቲ ግንባር ከምዝነበርትን ንሳ እውን ደሓር ከምዝተሰወኣትን ሰሚዐ። መኖም መጀመርያ ከምዝተሰወአ ግን ኣየረጋገጽኩን።
ኣጋ ሳዓት 4 ድ.ቀ. ከብቶም ንስዕቦም ዝነበርና ሓይልታትና ቃረዛ ክትወርድ ተቀቢላትና። እቲ ተወጊኡ ዝነበረ ብጻይ ኣብ ሃለፍታ ነይሩ። እቶም ጸዋሮ ሓሳብ ወዲ ፍላንሳ ግዲ ፈሊጦም ቀስ በሉ። ወዲ ፍላንሳ በቲ ላዕለዋይ ወገን ናይቶም ጸዋሮ ተጠውዩ፡ ኢድ ናይቲ ውጉእ ብጻይ ጨቢጡ “ ኣጆኻ” ክብሎ ተዓዚበ። እቲ ብጻይ እውን “ ኣይ፡ ደሓን እየ፤ ዘይ ሽርጣጥ እያ” እናበለ ቅሩብ ሰሓቕ የብዝሕ ነይሩ። ድሕሪ ሳዓትን ፈረቓን ኣቢሉ እቶም ሰብ ቓረዛ ናብ ኣሃዱኦም ክምለሱ ብኣና ኣቢሎም ሓለፉ። እቲ ብጻይ ከም እተሰወአ ፈለጥና። “ደሓን፡ ጥንቅቕ ኢልክም ስገሩ” በሎም ወዲፍላንሳ፤ ረድዮ ርክቡ ኣብ ጸጋማይ እዝኑ ሽሽ ትብል ነይራ። ኣብዚ ወራር’ዚ ተኣታትዩ ዝነበረ ፍሉይ ነገር ናይ ሀሊኮፕተራት ጉዳይ እዩ። ንመጀመርያ ግዜ ከም ተዋጋእቲ ኮይነን ክሰርሓ ጀሚረን። ነቲ ዝነበርናዮ ጎቦን ኩርባን ዝበዝሖ ቅርጺ መሬት ዝሰማምዓ ‘የን። ጎሰስ እናበላ በብሓደ እየን ዕላመአን ዝለቕማ። ገለ-ገለ ተጋደልቲ ዓቕሎም ምስ ኣጽበባሎም ክሳብ ብእርፒጂ ፈቲኖምለን ሰሚዐ ነይረ። ሽዑ’ውን ነታ ብደቡባዊ ምብራቕና ኣስታት 5 ኪ.ሜ. ርሒቓ ዝነበረት ብርኽ ዝበለት ታባ ተተመላሊሰን ክሳሃለኣ ንዕዘብ ነይርና።እታ ታባ ናትና ዶሽካ ነይርዋ። መሬት ይመሲ ስለዝነበረ ሓይልታትና ንመሕደሪ ዝኸውን ቦታታት ኣብ ምሓዝን ምትእስሳርን ተቀላጠፋ። ኣዝዩ ጽዑቕ ደብዳብ ከምዝነበረ ይዝከረኒ። እታ ለይቲ’ቲኣ እውን ብጣዕሚ ቆራሪት እያ ነይራ። ሓይልታትና ምልእቲ ለይቲ ምስቲ ንዳህሳስ ዝስደድ ዝነበረ ሓይሊ ጸላኢ ይጋጨዋ ነይረን። ግን ውዱብ ኣይነበረን። ሳዓት ዓስርተ ኣቢሉ ይኸውን ናይ ሓይሊ ክልተ ብጾት ዝተሓዋወሰ ኮሮንሾ ሒዞም መጹና። ጠፊኦም ኣብ መንጎናን መንጎ ጸላኢ ኣትዮምስ ሃንደበት ልውውጥ ቶኽሲ ምስ ተገብረ ንድሕሪት ከምዝተመልሱን ክምለሱ ከለዉ ድማ ብጾቶም ጸላኢ መሲሎሞም ሎቕሚጾሞም ከምዝነበሩን ሓክዮምና። ሻሂ ሰትዮም “ በሉ ሕጂ ውን ተጠንቀቁ” ኢልና ኣፋነናዮም። ክሳብ ሽዑ ኣብ ግዜ ሰላም ብክልተ ሰለስተ ሳዓታት ዝዕመም ርሕቐት ኢና ደፊእና ነይርና። ነብሰ ወከፍ ታባ ግን ግዜን ድኻምን ደምን እያ ሓቲታ። ዋጋ ገሊኡ ታባታት እሞ ኣዝዩ ክቡር እዩ ነይሩ።
ንጽባሒቱ ወጋሕታ ጸረመጥቃዕትና ቀጺሉ። ደድሕሪ ኣጋር ሰራዊት ንስዕብ ስለዝነበርናን ወዲ ፍላንሳ ኣብ ገለ እዋናት ከይተፈለጦ ነብሱ የቃልዕ ስለዝነበረን ክሳብ ብክዳኑ ስሒብና እነድንነነሉ ግዝያት ነይሩ። ሓደ ግዜ ንሓንቲ ጋንታ ለጊብናያ ናይ ቀረባ ቶኽሲ ይካየድ ነይሩ። ወዲ ልጃም “ ወዲ ፍላንሳ ቅሩብ ድሕር በል” በሎ። ወዲፍላንሳ “ ተረዲአካ ኣለኹ” ኢልዎ ኣብ ርክቡ ነቒጹ። ሓንቲ ብጸይቲ “ ንዓ ክፉእ ከይተርእየና በጀኻ” ኢላ ወጢጣ ኣልያቶ ናብቶም ብየማንና ዝጃነኑ ዝነበሩ ክልተ ውጉኣት ቀጸለት። ተጸጊዐ ቅሩብ ትንፋስ ስለዝረኸብኩ፡ ምስሊ ናይታ ኳዕናን ብጸይቲ ብዘይመደብ ናብ ደቀምሓረ-1978- መለሰኒ።
ኣብ 1978 ኣብ ቀያሕቲ ዕንባባ ከለኹ ደቀንስትዮ ተጋደልቲ ምርኣይ ንቡር ነይሩ። ሓደ መዓልቲ ሓደ ተጋደላይ ዕላል ጀመረልና ‘ሞ ኣዋልድናን ኣወዳትናን ዕጉግ ኢልናዮ። ንሱ ኢሉ “ ኣብ 1976 ጦርሰራዊት ነቲ ናቕፋ ንምሓዝ እናተሸምቆቀ ዝኸይድ ዝነበረ ከርዶን ከፋኹሱ ብጃንጥላታት ኣብ ናሮ ይወርዱ። ጋንታና ኣብቲ ከባቢ ስለዝነበረት ሓይልታትና ክሳብ ዝመጹ ክንከላኸል ጸኒሕና እዋኑ ምስ ኣኸለ ናብ መጥቃዕቲ ተሰጋገርና። መሬት ዋግዋግ ምስ በለት ነቲ ዝተመደበልና ቦታ ተቆጻጸርና” በለ ። ዕላል ተጋደልቲ ንብህግ ስለዝነበርና ብጽሞና ንከታተሎ ነይርና። “ ክልተ ደቀንስትዮ ብጾት ነይረናና። ኣየነይተን ከም ዝጀመረቶ ‘ኳ ደሓር ተከሓሒደን። ግን ነታ ታባ በቲ ቀጢን ድምጸን ‘ዕልልልልልል’ ኢለን ኣይንቕንቕኣ። ወዮም ኩማንዲስን ጦርሰርዊትን ዓስርተ ደቂቕ ኣብ ዘይመልእ ግዜ ‘ ኣይዛችሁ ጓዶች፡ ሴቶች ናቸው። ኣይፈራም ጎበዝ’ ክብሉ ተሳህሉና። ከምታ ኣቀዲምና ካብቲ ታባ ዝጎሓፍናዮም ድማ ንድሕሪት ናብቲ ዝመጻናሉ ጸድፊ ሃፍ ኣበሉና። ዋእ፡ ነታ ቦታ ክንመልሳ ግዜ ወሲዱልና። ዝተወግኡና እውን ነይሮም። ሕጂ ግን ርኢኹም፡ ንሶም እውን ፈሊጦመንስ እቶም ስሕት-ስሕት ኢሎም ድምጸን ሰሚዖም ዝወናወኑ ወይ ሓደሽቲ እዮም ዝኾኑ ወይ ድማ ቅሩብ ዝኸደቶም ” ክብል ኣዕለለና። እተን ምሳና ዕጉግ ኢለን ነቲ ተጋዳላይ ዘዳምጻ ዝነበራ ቀያሕቲ ዕንባባ ኣዋልድ ገጸን ከም ሽዑ በሪሁ ኣይፈልጥን። ከይተፈለጠኒ ክምስ ከኣ በልኩ። ምስልታት ገዛውትና፡ ወለደይን ኣሕዋተይን እውን ክቀላቐሉኒ ጀመሩ። ኣጸቢቐ ከይነኸስኩ ግን ወዲ ልጃም ኣበራበረኒ።
ከብታ ቦታ ሰጒምና ምስ በጦሎኒ ክልተ ካልኣይቲ ሓይሊ ተራኸብና። እናኸድና፡ ኦፐረተር ናይታ ሓይሊ ዝነበረ ኣብ ቤት/ት/ሰውራ ዝፈልጦ ፍስሃየ ቆሪጭ፡ “ሕማቕ ዜና ዓርከይ” በለኒ። ኣስዒቡ ድማ፡ “ ሃብተገብርኤል ተሰዊኡ” በለኒ። ከምዛ በርቂ ዝመተረኒ ኮይኑ ተሰመዓኒ። ምስ ሃብተገብርኤል ኣርኣያ ኣብታ ቀቅድሚ’ቲ ውግእ ዝተገብረት ኣኼባ ተራኺብናን ኣዕሊልናን ነይርና። መተዓብይቲ ኢና ድማ። ወዲ ፍላንሳ “ነዚ ቅድመና ዘሎ ጸላኢ ናብ ከረን ክንግሕፎ ኢና” ምስ በለ፡ ሃብተገብኤል “ዓሽ ያሆ! ኣብ ከረን የራኽበና ዓርከይ” ክብለኒ ይዝከረኒ። ምስ ሓብቱ እዩ ኣብዛ ውግእ ኣትዮም ነይሮም። ኣብ ሓንቲ ሓይሊ ስለዝነበሩ፡ ሓብቱ ጸሃይነሽ፡ቀቅድሚ’ቲ ውግእ “ኣብ ቅድመይ ክስዋእ ክርእዮ ኣይደልን” ኢላ ፋሕ ፋሕ ከብልዎም ንሓለፍታ ሓቲታስ ብኡ መሰረት ንሳ ናብ ሳልሰይቲ ሓይሊ ከይዳ። ከመይ ኢሎም ኣብቲ ኣሃዱ ብሓንሳብ ተመዲቦም ይገርመኒ እዩ። ክራኸቡ ከለዉ “ቅድመኻ/ቅድመኺ” እዮም ዝበሃሃሉ ነይሮም። ነገር ስጋ ኮይንዋ ዕርፍቲ ኣብ ዝኾነሉ ግዜ ደድሕርኡ ኮለል ክትብልን ክዳኑን ጸጕሩን ክተጽሪ ከምዛ ሎሚ ኮይኑ ይረኣየኒ። ሃብተገብሪኤል ንሓብቱ ቀዲሙዋ ማለት እዩ። ግን ኣይፈለጠትን ነይራ ሽዑ። ካልኦት፡ ሓዳርን ዝምድናን ዝነበሮም ብጾት እውን ብሓንሳብ ኣብቲ ውግእ ከም ዝነበሩ እፈልጥ ነይረ። ናይዞም ኣሕዋት ዕድል ግን ክሳብ ሕጂ ሓንጎለይ ‘ዩ ዝርብሽ። እቲ ዝኸፍኤ ከኣ ሓብቱ ጸሃይነሽ ‘ውን ኣብቲ ውግእ’ቲ ከም ዝሰዓበቶ ድሓር ሰሚዐ።
መጥቃዕትና ብጽቡቕ ክግስግስ ጸኒሑ ከባቢ ፋዱስ ናብ ዝባን ዓስርተ ቀሪብና ምንባርና እዝክር። ስለ’ዚ እቲ ግንባር ጸቢቡን ዳርጋ ጋድማዊ መስመር ሒዙን ‘ዩ። ኣብዚ ቦታ’ዚ ጸላኢ ከቢድ ምክልኻል ይገብር ነይሩ። ጸረ-መጥቃዕትታት እውን ይፈታትን ነይሩ። ሽዑ- መዓልቲ ኣይዝክራን ግን ወርሒ 7፡ 1983 ‘ዩ ነይሩ- ሳዓት ሰለስተ ድሕሪ ቀትሪ ኣቢሉ ኣብ ሓንቲ ጨጓር ታባ በጻሕና። ሬድዮታትና ዘርጊሕና ድማ ርክባትና መስሪትና። ጸብጻባት ናይ ውጉኣትን ስዉኣትን ኤምዳድን ካልእን ከምዝተቀበልናን ወዲ ፍላንሳ ከም ዝረኣዮን እዝክር። ሳዓት ሰለስተን ፈረቓን ድሕሪ ቀትሪ ይኸውን ባሕሪ ናይ መወዳእታ ርክባቱ የሳልጥ ነይሩ። ዝጓዓዞ ርሕቐት እውን ክንድ’ቲ ኣይክኸውንን እዩ። ኣብ ገጹ ዝንበብ ፍሉይ ነገር ግን ኣይነበረን። ከም ቀደሙ ምስ ደሙን ሓይሉን ነይሩ።
- 3፡30 ድ.ቀ (1530) ኣብታ ጨጓር ኩጀት ከለና ቀጻሊ ደብዳባት ከቢድ ብረት ነይሩ። ዝበዝሕ ግን ደሕረና ይዓልብ ነይሩ። ናይ ነዋሕቲ ብረት ጠያይቲ እውን ይወቕዓ ነይሩ ግን ብፍሉይ ከም ዝተኣሰረላ ዝሕብር ኣገባብ ኣታኩሳ (pattern) ኣይረኣኹን።
- ስዉእ ወዲ ፍላንሳ ጸብጻብ ምስ ረኣየን ንገለ ደቓይቕ ርክባት ምስ ገበረን ” ኣቕሑትክም ጠራኒፍክም ኣርክቡኒ” ኢሉ ቀቅድመና ይሓልፍ። እቶም 3 ኣባላት ስለያ እውን ይስዕብዎ።
- ደቓይቕ ኣብ ዘይመልእ ህሞት ክንፈልያ ዝኸኣልና ቶኽስን ወዲፍላንሳ “ ኣይ..” ክብል ንሰምዕ
- ናብኡ ንጎዪ። መጀመርያ ወዲ ልጃም ደድሕርኡ ኣነን ወዲ መጎስን ንስዕብ።
- ኣብ ጸጋማይ ኣፍልቡ ከምዝተወቕዐን ብዙሕ ደም ይኸዶ ከምዝነበረን ተዓዘብና። ከብቲ ቦታ ክንእልዮን ደሙ ጠጠው ክነብልን ንጽዕር። ንሱ ግን ተማዊቱ ሓንቲ ምሉእ ሓሳብ ጥራይ ተዛሪቡ። “ ርሓቑ ከይትልከሙ። የዕርፍ ግደፉኒ። ዓወት ንህዝቢ ኤርትራ” ዝብል ነይሩ። ናይ ጸላኢ ስናይፐር ከምዘይኮነ ፍሉጥ እዩ። ምኽንያቱ ንዕኡ ክነድሕን ንቃለሰሉ ኣብ ዝነበርና ግዜ ንዓና ፈልዩ ዘሸግር ቶኽሲ ኣይነበረን። ከቢድ ብረት ወይ ካልእ ተፈንጃሪ ነታጒ እውን ኣይነበረን። ምኽንያቱ ድምጹ ኣይሰምዓናን ደሮና እውን ኣይነበረን። ማህረምቱ ድማ ኣብ ሓደ ቦታ ኣብ ጸጋማይ ኣፍልቡ’ዩ ነይሩ።
- ስንባደን ሓዘንን ተሓዋወሰና። ግን ክነድሕኖ፡ ደሙ ክንዓግትን “ ኣጆኻ ወዲ ፍላንሳ….” እናበልና ምስ ድኽመት ኣተናፍስኡ ክንቃለስን እዝክር። እቶም 3 ኣባላት ስለያ እውን ይሕግዙና ነይሮም።ወዲ ፍላንሳ ግዜ ኣይሃበናን። ብመስዋእቱ ብጣዕሚ ተዳሃልናን ነብዓናን ንገብሮ ጠፍኣናን። እተን በላሕቲ ኣዕንቱ ንመወዳእታ ግዜ ርኣኽወን። በቲ ልሉይ ሸፋሽፍቲ ኣዕንቱ ድማ ከደንናየን። ሚላኖ ስረን ካምቻን እታ ዘይፈልያ ቀጠልያ ጃከቱን ለቢሱ ነይሩ። እቶም ኣባላት ስለያ ርሓቑ ኢሎም ነጸላ ይኸድንዎ። “ቀልጢፍክም ንቻይና ንገርዎ” ድማ ይብሉና።
- ሃይለ ሳምኤልን ( ቻይና) ኣማንኤል ሃንጀማን ደሕሪ ሳዓት ወይ ሳዓትን ፈረቓን ኣቢሉ ይመጽኡ። እቲ ዝነበርዎ ቦታ ካባና ራሕቒ ነይርዎ። ጎቦን ጸድፍታትን ዝመልኦ እዩ ነይሩ። እና ላህለሁ ድማ ‘ዮም መጺኦም።
- ሓይለ ቻይና ብዛዕባ እቲ ኩነታት ይሓተና። ነቶም ሰለስተ ኣባላት ስለያ እውን ፈልዩ ይሓቶም። ቀጺሉ ስነስርዓት-ቀብሪ ይካየድ።
- ሃይለ ቻይና ነቶም ኦፐረተራት ኣኼባ ይገብረልና። “ናይ ብሓቂ ዘሕዝን እዩ። ህ.ግ. ንፉዕ መራሒ ከይድዎ። ንሕና እውን ጽባሕ ንግሆ ሰዓብቲ ኢና። ንታሪኽ ምማት ግን ታሪኽ እዩ” በለ። እዚ ገለ ካብቲ ዝዝክሮ እየ እምበር ብዙሕ ተዛሪቡ ‘ዩ። ንሕና ግን በቲ መስዋእቲ ናይቲ ንፈትዎ ብጻይናን መራሒና ኣብ ሓዘን ስለዝነበርና ነቲ ቻይና ዝብሎ ዝነበረ ቃላት ብዙሕ ኣቓልቦ ኣይገበርናሉን። ዘረብኡ ብምቅጻል ድማ “ እዚ ኣጋጢሙ ዘሎ መስዋእቲ ናይ ወዲ ፍላንሳ ከም ኦፐረተራት ብምስጢር ክትሕዝዎ ኣለኩም። እንተወጺኡ ሳዕቤኑ ከቢድ እዩ። ጸላኢ’ ውን ሞራል ከይገብር ኣዚኽም ክትጥንቀቁ ኣሎኩም” ብምባል ሕቶ እንተለና ዕድል ሃበና። ብዘይካ ርእስና ምንቕናቕ ዝሕተት ኣይነበረናን።
- ዘትክኻ ዝነበረ ሽጋራ ብእግሩ ረጊጹ፡ ንወዲ ልጃም ምስ ሃንጀማ ክኸውን፡ ንዓይ ናብ ማእከላይ ቦታ ማለት ናብ ዛራ ክኸይድ፡ ወዲ መጎስ ድማ ክሳብ ቦትኡ ዝፈልጥ ምስኡ ክጸንሕ ይሕብረና። ወዲ ፍላንሳ ዘይነበረላ ብሓደ ዝሓደርናላ ናይ መወዳእታ ለይቲ እያ ነይራ። ሕማቕ ለይቲ ኢና ሓዲርና። ኣይበላዕናን ኣይሰተናን፤ ብዙሕ እውን ኣየዕለልናን።ንጽባሒቱ ናብ ዘዝተበሃልናዮ ከድና።
- ድሕሪ ገለ መዓልታት ሃይለ መጎስ ናይ በጦሎኒ 3 ኦፐረተር ኮይኑ ከምዝተወዘዐ ሰሚዐ። ኣዋርሕ ከይጸንሐ ከምዝተሰወአ እውን ክፈልጥ ክኢለ። ሃይለ መጎስ ምቕሉልን ተባዕን ተጫራቓይን ብጻይ ነይሩ።
- ኣብ 1984 ክ/ሰራዊታት ክቐውም ከሎ ብ/58 ኣካል ክ/ሰራዊት 96 ኮይና። ኣዛዚ’ቲ ክ/ሰራዊት ሃይለ ቻይና፡ ኣዛዚ እቲ ብርጌድ ድማ ሃንጀማ ነይሮም። ኣነ ኣብዚ ግዜ’ዚ ሞርስ ኮድ ተማሂረ ኦፐረተር ቻይና ኮይነ ኣለኹ።
- ሃብተልኡል ልጃም ክምለኽ ዘይደሊ፡ ወለቕዘለቕን ቀልባዕባዕን ዘይፈቱ ኣዝዩ ተባዕን ቅኑዕን ተጋዳላይ ምንባሩን፤ ምስ ሓለፍቲ ብዙሕ ይሰማማዕ ከምዘይነበረን እፈልጥ። ካብ መወዳእታ ናይ 1984 ወይ መጀመርያ 1985 ንደሓር ምስ ሃብተልኡል ልጃም ኣይተራኸብናን።
- ክ/ሰራዊት 96 ክሳብ 1988 ኣብቲ ግንባር ጸኒሓ፡ እታ ወዲ ፍላንሳ ዝተሰወኣላ ቦታ ኣካል ዕርዲ ህ.ሰ ኮይና ብባሕሪ ትፍለጥ ነይራ። ድሕሪ ወዲ ፍላንሳ ግንባር ሓልሓል ብዙሕ ሂወት ተኸፊልዎ፤ ብዙሕ ደርፍታትን ተዘክሮታትን ተደሪሱሉ እዩ። በብእዋኑ ነታ ወዲ ፍላንሳ ዝተሰወኣላ ቦታ (ባሕሪ) በጺሐያን ቃለይ ኣሓዲሰላን እየ።
ተፈጸመ
ተራኺ፡ ሃብቶም ጽጋይ
ጸሓፊ፡ ማሕሙድ ሳልሕ
*** ሃብቶም ጸጋይ ድሕሪ ወዲ ፍላንሳ ንብዙሕ ዓመታት ከም ኦፐረተር ሃይለ ቻይና፡ ዓሊ እብርሂም፡ ፍስሃየ ወልደገብርኤልን ኣድሓኖም ገብረማርያምን ካልኦት ላዕለዎት ሓለፍትን ኮይኑ ክሳብ ግዜ ናጽነት ሰሪሑ። በዓል ሓዳርን ኣቦ ኣርባዕተ ደቅን’ዩ። ሎሚ ኣብ ስደት ይነብር ኣሎ።
ድሕረ-ጽሑፍ
ክሳብ ሕጂ ዝተከታተልኩምናን ርኢቶታትኩም ዝለጠፍኩምን ነመስግን። እዚ ፈተነ እዩ። ታሪኽ ሂወት ይኹን ውዕሎ ናይዚ ጅግና ስዉእና ክንትርኽ ኣይደፈርናን፤ ማተርያል ይኹን ዓቕሙ ‘ውን ስለዘይብልና። ተራኺና ሃብቶም፡ ኣብተን ምስ ስዉእ ወዲ ፍላንሳ ዝጸንሓለን ሕደት ኣዋርሕ ክሳብ ሕጂ ክሕዞ ዝኸእለ ዝኽርታቱ ከካፍል ደልዩ። ኣንባቢ ነቶም ዝኽርታት ምስ ግዚኦምን ኩነታቶምን(context) መታን ክርደኦም ጽዒርና። ብሙልአን ኣብ ጥቕስታት ኣትየን ዘለዋ ውልቀ ዝኽርታትትን ዕላላትን ሓቂ ምዃነንን ተራኺ ብዝዝክሮ ዝተቀመጣ ምኻነንን ነዘኻክር። ኣገላልጻና ይኹን ኣብ ጽሑፍ ዝንበብ ባህርያት ከብ ባህርያት ስዉእ ወዲ ፍላንሳ ከምዘይርሕቕ ክንገብር ጽዒርና። ግና ሕጽረትና ስለንኣምነሉ ዝያዳ ሓበሬታ ዘለኩም ኣሕዋት ግዴኹም ክትገብሩ መዘኻከሪ ዘድልየኩም ኣይመስለናን። ታሪኽ ኤርትራ ድምር ታሪኽ ናይቶም ዘይተጻሕፈሎም ወይ ዘይተዘንተወሎም(unsung heroes and heroines) ስዉኣትና ስለዝኾነ፡ ንስዉእ ወዲ ፍላንሳ ኣብ ግዚኡን ምስ ብጾቱን ክንርእዮ ፈቲንና። ንሱ እውን ምስ ብጾቱ ክንዝክሮ ምደለየ ነይሩ።
ዘልኣለማዊ ክብሪ ንስዉኣትና
ርኢቶ ወይ ሕቶ እንተሎኩም በዚ ዝስዕብ ኢሜል ስደዱልና። እቲ ኢሜል ደንጒና ምሕባር ጉድለትና እዩ።


c: text/html

text:
January, 2019
እንተስ ምሉእ ኤርትራዊ ሓድነት ይሃሉ’ምበር ዘጠራጥር የልቦን፡
እንተስ ምሉእ ኤርትራዊ ሓድነት ይሃሉ’ምበር ዘጠራጥር የልቦን፡ ርእሰ ዓንቐጽ ሰዲህኤ 31 ጥሪ 2019 ገዛእቲ ሓይልታት ንህዝቢ ኤርትራ ኣምበርኪኽኻ ድላይካ ክግበርን ክፍጸምን ይኽእል’ዩ ዝብል ከንቱ ሓሳብ በብግዜኡ ዝተፈላልየ ፈተነታት ስነ ኣእምሮኣዊ፡ መንፈሳዊ፡ ዓሌታዊ፡ ሃይማኖታዊ ፖለቲካዊ ኵናት ኣካይዶም ክሰልጦም ኣይከኣለን። ማዕረ ማዕርኡ ብሕቡእን ግሁድን ግፍዕን ማእሰርትን ዝካየድ’ኳ እንተነበረስ ድሕሪ ምፍራስ ፈደረሽን ብጅምላ ዜጋታት ክቅተሉ፡ዓድታት ክነዳሉ ዝጀመረ እዋን ህዝብና ተዳሂሉን ርዒዱን ኣይተረፈን። ብኣንጻር ኣብ ርእሱ ዝወርድ ዝነበረ ጭካነ ዝምለኦ ተግባራት ጸላኢ ኣሕይልዎን ኣትቢዕዎን፡ድሌቱ ባህጉን ትጽቢቱን ንምርግጋጽ ሓይሊ ወሲኹ ሓድነቱ ኣደልዲሉ ካብ ቃሉ ሓንቲ ስጉምቲ ንድሕሪት ከይጠመተ ነጻነተይ ወይ ሞት ደኣRead More
አንቴና ባዶ (03) ካብ ኤርትራ!!
አንቴና ባዶ (03) ካብ ኤርትራ!! ባህርያዊ ህግደፍ ንህዝቢ ኤርትራ ኣፋራሪሑ ኣዳናጊሩ ዕድመ ስልጣኑ ንምንዋሕ እንተደይ ኮይኑ፣ ናብ ህዝቢ ቀሪቡ ህዝቢ መሲሉ ንህዝቢ ኣእሚኑ ክቀርብ ስለ ዘይክእል፣ ብውሽጢ ውሽጢ ካብ ቤት ጽሕፈት ፕረሲደንት ክገብሮ ዝደልዮን፣ ወይ እውን ህዝቢ ከዳናግር ምስ ዝደሊ፣ ኣብ ኤርትራን ወጻእን፣ በቶም ናቱ ዕሱባት ገይሩ እዩ ዘይወግዓዊ ብባዶ (03)ዘዋፍር። ብፍላይ ሎሚ ኣብ ከተማ ኣስመራ ባዶ (03) ኣንቴንኣ ዘርጊሓ ትዋፈር ኣላ። ናይ ጀነራል ስብሓት ኢፍረም ፈተነ ቅትለት ዕላማኡ ስለ ዝሃረመ ፣ ናብ ካልእ ሓዲሽ ማይ ዘይጣዓምመ ወረ ባዶ (03) ክትዝርግሕ ትረከብ፣ ንሱ ኻኣ ኣብ ኤርትራ ኣብ ፈቆዶ እንዳ ሻሂታትን፣Read More
ጉዳይ መንግዲ ባቡር ባጽዕ-ኣዲስ
ጉዳይ መንግዲ ባቡር ባጽዕ-ኣዲስ መራሒ ህግደፍ ረሳዕቲ ደኣ ኾይና እምበር ንሱስ ኣብ ኢትዮጵያ ከተማ ሓውሳ ከም ዝሓበረና ልዑላውነት ሃገረ ኤርትራ ኣሕሊፉ ንቀዳማይ ሚኒስተር ኢትዮጵያ “ ሓላፍነት ሂበካ ኣሎኩ ፣ ድሕሪ ሕጂ ንስኻ እኻ እትመርሓና “ ክብል እንከሎ ኤርትራውያን ጥራሕ ዘይኮንና ዓለምን እውን ፈሊጣቶ እያ ። ስለዚ ሓዲሽ ነገር ኣይኮነንን። ምኽንያቱ መንግስቲ ኢትዮጵያ ምስ እማራት ዐረብ ካብ ዐሰብ ንኣዲስ ኣባባ ሻምብቆ መተሓላለልፊ ነዳዲ ክሰርሑ ውዑል ኣብ ዝተፈራረሙሉ ብኩራት ኤርትራ ኣብቲ ውዑል ህግደፍ ብርግጽ ኣብ ክድዓት ልዑላውነት ሃገረ ኤርትራ ብመትከልን ብዕቱብን ይሰርሓሉ ዘሎ ጉዳይ ምዃኑ ብሩህ እዩ ። ኢትዮጵያውያን ድሕሪRead More
ገመለይ ገመለይ ዛ ጥዕምቲ ስማ
ገመለይ ገመለይ ዛ ጥዕምቲ ስማ ብማዕዶ ትልለ ዛ በዓልቲ ግርማ ጎኒ ተጋደላይ ብረት ተሰኪማ ክሞላይ እዚ ኣብ ላዕሊ ዘሎ ናይ ግጥሚ ንኡስ ሓረግ ኣግማልን ኣፍራስን ኤርትራ የብጽሑ ጥራሕ ዘይኮነስ ይዋግኡ ከም ዝነበሩ ውን ዘረጋግጽ ጭቡጥ ናይ ዜማ ሰነድ ኢዩ። ኣግማል ይኹኑ ኣፍራስ ካልኦት እንሳሳታትን ኣብ ከባቢኦም ህያው ንዝኾኑ ነገራትን ንዝፍጸሙ ተረኽቦታትን ጽቡቅ ገሮም ዝርድኡ እንስሳታት ዘቤት ኢዮም። ንጉዳያት ተረዲኦምን ንተረኽቦታት ኣንቢቦምን ከኣ ከከም ኣድላይነቱ ንዝጠቅምዎም ይቅበሉ ንዝሃስዮም ድማ ኣድላዪ ምንጻግን ምክልኻልንRead More
الديمقراطية تعريفها وأنواعها
الديمقراطية تعريفها وأنواعها إعداد : سوليب الحلقة الأولي تعريف الديمقراطية : هي حكم الشعب نفسه بنفسه . الديمقراطية هي شكل من أشكال الحكم يشارك فيها جميع المواطنين المؤهلين علي قدم المساواة أما مباشرة أو من خلالRead More
ገለ ነገር ዘይብሉ ክህብ ኣይክእልን ኢዩ!!
ገለ ነገር ዘይብሉ ክህብ ኣይክእልን ኢዩ!! ደሃይ ናይ ክልተ ሃገራት ብመሬት ዘራኽብ መስመር ዶብ ንሓባራዊ ጠቅምታት ናይ ክልቲኡ ኣህዛብ ከገልግል ኢዩ ዝኽፈት። እቶም መሻርኽቲ ዝኾኑ ክልተ መንግስታት ከኣ ነቲ ዶብ ብስምምዕ ኢዮም ዝኸፍትዎ። በይናዊ ውሳኔ ምዕጻው ዶብ እንተዘኮይኑ በይናዊ ውሳኔ ምኽፋት ዶብ ዝበሃል የለን። ከም ውጺቱ መንግስቲ ህግደፍን ኢትዮጽያን ኣብ ዝሓለፉ እዋናት “ጥሪ ዕብዲ” ብዝዓይነቱ ኣገባብ ጓይላን ሳዕስዒትን ንመስመር ዶብ ዛላንበሳን መረብን ክኸፍትዎ ርኢና። ግዜ ከይወሰደን ምኽናያቱ ንህዝቢ ከይተገልጸን ተመሊሱ ተዓስጺዩ። እቲ ዶብ ክዕጾ ከሎ ከምታRead More
ብዛዕባ ኤርትራ ክንሓስብ ክንዛረብ ክንጽሕፍ ዝለዓል ሕቶ እንታይ’ዩ ዝመስል !
ብዛዕባ ኤርትራ ክንሓስብ ክንዛረብ ክንጽሕፍ ዝለዓል ሕቶ እንታይ’ዩ ዝመስል ! ብሽፋ መ/ኑር ብዛዕብ ኤርትራ ክንሕሳብ ክንዛረብ ክንጽሕፍ ብቀዳምነት ኣብ ኣእሞሮና ዝመጽእ ሃገር፡ቅዋም፡ ራህዋ፡ ምጣነ ሃብታዊ ዕብየት ወዘተ ከም ቅድመ ኩሉ እንተናዊ ኤርትራዊ ዝመጽእ ሕቶ’ዩ። ብልክዕ ሃገር ቅዋም ዝብሉ ሕቶታት ቀንድን ኣገዳስትን ሕቶታት’ዮም። ቅድሚ’ዚ ሃገር ቅዋም ዝብል ሕቶ ግን እቲ ንባዕሉ ሕቶ ዘቅርብ ዘሎ ባእታ፡ ኣካል ማሕበር፡ ሰልፊ ይኹን ውድብ ብህላውነት ውሑስ መሰላቱን ክብረቱን፡ ሓድነቱን ዝረጋገጽ ሕቶ ካብ ኮነስ እቲ መጀመሪያ ክረጋገጽ ዘሎ ሕቶ ነቲ ኣብ ላዕሊ ዝጠቕሰ ኣካላት ኣፎም ከፊቶም ዓዉ ቢሎም ዝጭርሑ ዝምድሩ ዝጣበቑ ዘለዉ ኣካላት ሰብኣዊ መሰሎም’ዩ። መሰልካRead More
ኣብ’ዚ 27 ዓመት ዘይተዘረበን ዘይተጻሕፈን የለን፡ ዝተገብረ ኸ!
ኣብ’ዚ 27 ዓመት ዘይተዘረበን ዘይተጻሕፈን የለን፡ ዝተገብረ ኸ! ርእሰ ዓንቐጽ ሰዲህኤ 22 ጥሪ 2019 እወ፡ ብደሕሪ ሕጂ’ውን ክዝረብ ክጻሕፍ’ዩ፡ ምስ’ቲ ኩሉ ዝተዘርበን ዝተጻሕፈን ግን ሓደ ኣገዳሲ ዝተፈጸመ ታሪኽ ኣሎ። ዘይክሓድ ሓቂ መሰረት ደምበ ተቃውሞ ኤርትራ ኣንጻር ምልካዊ ስርዓት ህግዲፍ ጸኒዑ ጠጠው ብምባል ዝገበሮ ታሪኻዊ ቁም- ነገር ጉዳይ ሕግን ፍትሕን፡ ሰላምን ራህዋን፡ ሓርነትን ኣብ ሃገርና ክነግስ፡ ነቲ ብሕድሪ ዝተቐበሎ ሽግ ሓርነት ከይትጠፍእ ዓቒቡ ሃልሃል እንዳበለት፡ ብሕድሪ ከኣ ንመንእሰይ ወለዶ ኤርትራ ከምሓላልፍ ምብቅዑ’ዩ። እዚ ንምግባር መስዋእቲ ዝተኸፍሎ ቀሊል ኣብ ርእሲ ዘይምንባሩ ትብዓት ቆራጽነት ወሳኒ ሓሳብ ዘድልዮ ምንባሩ’ዩ። ክብርታት ዕላማRead More
ዕድል ሰበ ስልጣን ኤርትራ
ዕድል ሰበ ስልጣን ኤርትራ ብሽፋ መ/ኑር ኣብ ዝሓለፈ ወርሒ ዕለት 8 ታሕሳስ 2018 ነባር ተጋዳላይ፡ መከላኸሊ ሚኒስተር፡ ኣማሓዳሪ ዞባ ማእከል ወዘተ ክሳብ ሕጂ ኣብ ዝተፈላልየ ላዕለዋይ ጽፍሒ መሰጋገርን ግዜያዊ መንግስቲን ህግዲፍ ኮይኑ ከገልገለ ዝጸንሐ ዘጋጠመ ሓደጋ ቅትለት ኣቶ ስብሓት ኤፍሬም ኣብ መራኸቢ ብዙሓት ክዝረብን ክጻሓፍን ጸኒሑ’ዩ። ኣብ ኤርትራ ብዘይካ ኣብ ልዕሊ ጀነራል ስብሓት ኤፍረም ዝተፈጸመ ሓደጋ ቅትለት የለን ወይ ኣይነበረን ወይ ከኣ ንመጀመርያ ግዜ ኣብ ልዕሊ ዜጋታት ዝፍጸም ዘሎ ሓደጋ ንምባል’ውን ኣይኮነን። እንታይ ደኣ ምስ’ቲ ምልካዊ ስርዓት ዘቃልሖ ሰላምን ጸጥታን ኣብ ኤርትራ ህልዉ ኮይኑ ዘይፈልጥ ሰላም ሃንደብታዊ ክዝረግRead More

robotstxt: allowed

filter: keep


text:
ሰልፊ ዲሞክራሲ ህዝቢ ኤርትራ (ሰዲህኤ) ብ23 ሓምለ 2019፡ ኣብ ምፍታሕ ብ21 ሓምለ 2019 ኣብ ከተማ ካይሮ ኣብ ሰላማዊ ሰልፊ ስለ ዝተሳተፉ ተኣሲሮም ዘለዉ 5 ኤርትራውያን ስደተኛታት ንክተሓጋገዙ ናብ ኮሚሽነር ላዕለዋይ ኮሚሽን ጉዳይ ስደተኛታትን ግብጽን ምሕጽንታ ኣቕሪቡ።
እቲ ናብ ኮሚሽነር ላዕለዋይ ኮሚሽን ጉዳይ ስደተኛታት ፍሊፖ ግራንዲን፡ ወጻኢ ጉዳይ ሚኒስተር ሳመህ ሽኩርን ዝተላእከ ምሕጽንታ፡ እቶም ግዳያት ናይቶም ኣብ ካይሮ ዝርከብ ቤት ጽሕፈት ሕቡራት ሃገራት ዝተዓዘብዎ ድኽመታት ንምንቃፍ ሰላማዊ ሰልፊ ብምክያዶም ጥራይ ብምእሳሮም ዝሓደሮ ሻቕሎት ኣስፊሩ።
ኤርትራውያን ምንጭታት ካብ ካይሮ ከም ዝሓበርዎ ኣብቲ መጀምርያ ግብጻውያን ሰብ መዚ ካብቶም ተሰለፍቲ 40 እዮም ኣሲሮም። እንተኾነ ንኹሎም ፈቲሐምዎም ነይሮም። እንተኾነ ናይታ ሃገር ናይ ጸጥታ ኣካላት ተመሊሶም ነቶም ሓሙሽተ ኣሲረምዎም። ናይቲ ዳግማይ ማእሰርቲ ጠንቂ ኣብታ ከተማ ናይዘሎ ኤምባሲ ኤርትራ ሰለይትን ኣባላት ናይቲ ቤት ጽሕፈት ሕቡራት ሃገራት ዝኾነ ግብጻውያን ብዘቕረብዎ ናይ ሓሶት ሓበሬታ እዩ።
እዞም እሱራት 23 ወይ 24 ሓምለ 2019 ብዘይ ተኸላኻሊ ጠበቓ ናብ ቤት ፍርዲ ክቐርቡ መደብ ነይሩ። በዚ ኣካይዳ ሰብ መዚ ግብጺ ነዞም ግዳያት ኣገዲድካ ናብ ኤርትራ ኣብ ምላሶም ምስቲ ኣብ ካይሮ ዘሎ ኤምባሲ ጨቋኒ መንግስቲ ኤርትራ ከይተሓባበሩ ስግኣት ፈጢሩ ኣሎ።
መዘክር ሰዲህኤ፡ እንተደኣ ተገዲዶም ተመሊሶም ህይወቶም ኣብ ስግኣት ክወድቕ ምዃኑ ስምዕታኡ ኣቕሪቡ። መልእኽቱ ክድምድም እንከሎ ከኣ ንሕና ሰዲህኤ፡ ከም ሓደ ኤርትራዊ ተቓዋሚ ሰልፊ ኣብ ስደት፡ ላዕለዋይ ኮሚሽን ጉዳይ ስደተኛታትን መንግስቲ ግብጽን ኣብዚ ህጹጽ ጉዳይ ሕያውነታዊ ኢዶም ሓዊሶም ናይዞም ብዝተዋደደ ናይ ሓሶት ክሲ ኣብ ቤት ማእሰርቲ ዘለዉ ሓሙሽተ ኤርትራውያን ስደተኛታት ህይወት ከድሕኑ ንምሕጸን ኢሉ።


text:
እቲ ብሕቡራት መንግስታት ዓለም ኣብ 2010 ዓ.ም. ማንደላ ናይ ሰላምን ነጻነትን ባህሊ ኣብ ምህናጽ ዘበርከተዎ ኣስተዋጽኦ ልዑል ግምት ብምሃብ እቲ ንሶም ዘመላኸትዎ መገዲ መታን ክንስዕብ ንምትብባዕ ኣሚቱ ዝተኣወጀ በቢ ዓመቱ ዝዝከር ዓለም ሓቆፍ መዓልቲ ነልሶን ማንደላ ከምቲ ልሙድ ዕለት 18 ሐምለ ኣብ መላእ ዓለም ተክዘኪሩ።
ስምዖን ተ. ኣርኣያ - ከተማ ቫቲካን
ዘይሕለል ተዋጋኢ ሰላም፡ ህርመት ልቦም ሃረርታ ንዝለዓለ ዕሴት ምርግጋጽ ዝብልን እዩ፡ ነልሶን ማንደላ ዕለት 18 ሓምለ ኣብ መላእ ዓለም ተዘኪሩ ከምዝወዓለን፡ ዕለት 18 ሓምለ ማንደላ ኣብ ሕንጸት ሰላምን ፍቕርን ነጻነትን መላእ ሕይወቶም ዝሰውኡን ካብ ማእሰርቲ ናጻ ወጺኦምን ናይ ሃገሮም ርእሰ ብሔር ንምዃን እውን ምስ በቕዑ ስልጣን ነገልግሎት ሰላምን ነጻነት ምዃኑ ዝመስከሩ ናይ ሰላም ኖበል ተሰላምን ሞት ይፍታሕካ ተፈሪድዎምን ድሕሪ ነዊሕ 27 ዓመት ኣብ ሮበን ደሰት ካብ ዝርከብ ቤት ማሕቡስ ናጻ ዝተለቁ ተቓላሳይ ጸረ ስርዓት ዓሌታዊ ፍልያ፡ እቲ ብቓልን ሕይወትን ዝነበርዎ ዝመዝከርዎን ዝኸፈልዎን መስዋዕትነት ንምርግጋጽ ልዑል ሰብኣዊ ዕሴት ሰላምን ሰብኣዊ ክብርን ዘይርሳዕ እዩ፡ እቲ ተመክሮ ማንደላ ንደቡብ ኣፍሪቃ ጥራሕ ዘይኰነ ንመላእ ሕዝቢ ዓለም እውን ኣብነት እዩ። ከም ማንደላ መላእ ሰብኣዊ ስድራ ቤት መላእ ሓይሉ ኣብ ሕንጸት ሓቀይናን ቅኑዕን ሰላም ከዋድድ ናይ ሕቡራት መንግስታት ዓለም ጠቕላሊ ዋና ጸሓፊ ኣንቶኒዮ ጉተረዝ ኣብ ዘመሓላለፍዎ መልእኽቲ የተሓሳስቡ።
ምሩኽ ዘይኰነ ሓላማይ ናይ ምሕረትን ይቕረ ምባልን መምህር
መበል 100 ዓመት ልደቱን ዝኽሪ ሓምሻይ ዓመት ዕረፍቱን ዝዝከረሎም ማንደላ ሎሚ እውን እቲ ንሶም ብቓልን ሕይወትን ዝሃብዎ ሕንጸት ህያው ምዃኑ ልኡከ መንግስቲ ደቡብ ኣፍሪቃ ኣብ ቅድስቲ መንበር ጆርጆ ጆሃነስ ምስ ራዲዮ ቫቲካን ኣገልግሎት ክፍሊ ዜና ኣብ ዘካየድዎ ቃለ መሕትት ገሊጾም።
ማንደላውነት ባህሊ እቲ ዓቢይ ውርሻ እዩ፡ ጽቡቕ ድላይን ጽንዓትን ደላይ ምሕረትን መሓርን ቀናኢ ሰላምን ናጽነትን፡ ምእንቲ ሰላምን ናጽነት ደው ምባልን ምቅላስን፡ ማንደላ ካብዚ ሓሊፎም ሕጻናት ኣብ ሰላም ባህሊ ክህነጹን ድኽነት ክውገድን ብዙሕ ዝጸዓሩን፡ ከም ርእሰ ብሔር ካብ ዝኽፈሎም ዝነበረ ደሞዝ እቲ ፍርቁ ንሓገዝ ድኻታት ዘወፍዩ እዮም፡ ኣብ ቤት ማሕቡስ ኣብ ዝነበረሉ እዋን ብከቢድ ናይ ጉልበት ስራሕ እእዳዎም ዝሓርፈፈን ዝነቐጸን ከምዝነበረን፡ ንሶም ከምዝብልዎ ግና ሕዝቢ ኣብቲ ንቑጽ ኣእዳዎም ዘይኰነስ ኣብቲ ሕያው ሰብ ሰብ ዝሸትት ልቦም ሒዞም ዝጓዓዝ እዮም ዝነበሩ። ሕዝቡ ኣብ ልቡ ዘንብር ፖለቲካ ምሕናጽ ወሳኒ ምዃኑ ዝመስከሩ እዮም ኢሎም።
ማንደላ ዕለት 18 ሓምለ 1918 ዓ.ም. ዝተወልዱ መጸውዕ ስሞም ካብ ማዲባ ናብ ነልሶን ብዝስዕቦ ዝነበረ ቤተ ክርስቲያን ፕረስቢተራን ዝተቐየረን ገና ወዲ ትሸዓተ ዓመት እንከለዉ ወላዲኦም ብሞት ዝተፈለይዎምን። ኣብ 1944 ዓ.ም. ብስነ ሕጊ ተመሪቖምን ኣብ ናይ ደቡን ኣፍሪቃ ናይ ኣፍሪቃ ብሔራዊ ጉባኤ ናይ ፖለቲካ ሰልፊ ንጡፍ ኣባል ብምዃን ነቲ ኣብ ሃገሮም ዝነበረ ስርዓት ዓሌታዊ ፍልያ ንምውጋድ ዝተቓለሱን ክሳብ ንምውጋዱ እውን ደው ዝበሉ ምዃኑ ገሊጾም፡ ናይ ፍትሕን ሰላምን ፍቕርን ምሕረትን ተምሳል እዮም እንክብሉ ዘካይድዎ ቃለ መሕትት ዛዚሞም።


text:
ጋዜጣዊ መግለጺ
ኣኼባ ኤርትራዊ በርገሳዊ ማሕበራትን ፖለቲካዊ ውድባትን ኣብ ሃገር ጀርመን
ጋዜጣዊ መግለጺ
ኣኼባ ኤርትራዊ በርገሳዊ ማሕበራትን ፖለቲካዊ ውድባትን ኣብ ሃገር ጀርመን
ቀዳም ዕለት 6.11.2010 ኣኼባ ኩሎም ወከልቲ ኤርትራዊ በርገሳዊ ማሕበራትን ኤርትራዊ ፖለቲካዊ ውድባትን ኣብ ሃገር ጀርመን ተኻይዱ። እቲ ቅድሚ ኤርትራዊ ሃገራዊ ዋዕላ ንደሞክራሲያዊ
ለውጢ ዝነበረ ምትሕብባር ናይ በርገሳውያን ማሕበራት ኤውሮጳን ውድባት ኤደኪን፡ ብመሰረት ውሳኔታት ሃገራዊ ዋዕላ ኵሎም እቶም ካብ ኤደኪ ወጻኢ ዘለዉ ውድባት ከይተረፉ ብሓባር ክሰርሑ
ስለ ዝግባእ ኣብ‘ቲ ኣኼባ ተሳቲፎም። እዚ ኣብ ከተማ ፍራንክፎርት ዝተሰላሰለ ኣኼባ‘ዚ፡ ብዛዕባ‘ቲ ነዚ ዓመት‘ዚ ክካየድ ዘለዎ ፖለቲካዊ ስርሓትን ኣወዳድባኡን ተመያይጡ፡ ኣብ ዝመጽእ ዘሎ
ኣኼባ ብሰፊሑ ክዘረበሉን ዘድሊ መምርሒ ክሕንጽጽን ምእንቲ እታ ዝነበረት ሽማግለ ቀጻሊ ኣኼባ ክትጽውዕ ተማሕጺኑ።
ኣብ ዝመጽእ ቀዳማይ ሰሙን ናይ ውርሒ ታሕሳስ 2010፡ ዓመታዊ ዝኽሪ „ምኽባር ሰብኣዊ መሰላት“ ስለ ዝዀነ፡ ንጽባሒቱ ኣብ ዘላ ቀዳም ዕለት 11 ታሕሳስ፡ ሰላማዊ ሰልፊ ንኽግበር ዝቐረበ
ሓሳባት ቅቡል ኰይኑ ስለ ዝተረኽበ ሰላማዊ ሰልፊ ንምግባር ተወሲኑ።
ንቀዳም ዕለት 11 ታሕሳስ 2010 ስላማዊ ሰልፊ ንምግባር ፍቓድ ተሓቲቱ ስለ ዘሎ፡ ብዝምልከቶ ናይ ጸጥታ ትካል ናይ ሕራይነት መልሲ ምስ ረኸብና ዘድሊ ሓቤረታት ክንህብ ምዃንና ነፍልጥ።
ዓወት ንሃገራዊ ጉባኤ ንደሞክራሲያዊ ለውጢ
ውድቀት ንዲክታቶርያዊ ግዝኣት ህግደፍ
ኣወሃህዲ ሽማግለ
በርገሳዊ ማሕበራትን ፖለቲካዊ ውድባትን
ኣብ ጀርመን
10.11.2010


text:
ሕብረትሰብ
ናይ መጠረሽታ ዝተሓደሰሉ፡ 6 9 2018
ሽወደን ሓንቲ ዲሞክራስያዊት ሃገር እያ። እዚ፡ ኵሉ መንግስታዊ ስልጣን ካብ ህዝቢ ይብገስ ማለት እዩ። እቲ ህዝቢ፡ ኣገደስቲ ውሳኔታት ንኽውስኑ መሰል ዘለዎም ሰልፍታት ወይ ሰባት ብምምራጽ የመሓድር። እቶም ዝተመረጹ ሰባት ፖለቲከኛታት ይብሃሉ። ንሶም ኣብ ባይቶ፡ ምምሕዳር ዞባን ምምሕዳር ኮሙንን ይውስኑ።
ሓደ ሓደ ኣገደስቲ መሰረታውያን ኣብ ናይ ሽወደን ሕብረተሰብ
- ናጽነት ሕትመትን ርእይቶን - ኵሉ ሰብ ሓሳባቱ፡ ርእይትኡን ስሚዒታቱን ብቓልን ጽሑፍን ክገልጽ ክኽእል ኣለዎ።
- ናጽነት ማሕበራት - ኵሎም ሰባት ኣባል ናይ ሓደ ማሕበር ክኾኑ ወይ ሓደ ማሕበር ከቑሙ መሰል ኣለዎም።
- ናጽነት ሃይማኖት ወይ ናጽነት እምነት - ኵሎም ሰባት ሓደ ሃይማኖት ከዘውትሩ ዝደልዩ እንተ ኮይኖም ናጻ ኮይኖም ክውስኑ መሰል ኣለዎም። ናጽነት ሃይማኖት ሓደ ካብቶም ሰብኣዊ መሰላት እዩ ዝቝጸር።
- ውሕስነት ሕጊ - ኵሎም ሰባት ኣብ ቅድሚ ሕጊ ማዕረ ክኾኑ ኣለዎም። ሓደ ሰብ ቅድሚ ኣብ ቤት ፍርዲ ምፍራዱ፡ ንሱ ወይ ንሳ ከም ንጹህ ክርኣ ኣለዎ።
ሽወደን ብመንግስቲ፡ ምምሕዳር ዞባን ምምሕዳር ኮሙናትን ትመሓደር
ብሃገር ደረጃ (ባይቶን መንግስትን)
- ባይቶ ሕጊ ክሕግግ ስልጣን ኣለዎ።
- ባይቶ ንህዝቢ ብሃገር ደረጃ ይውክል።
- መንግስቲ ናይ ባይቶ ውሳኔ ተግባራዊ ከም ዝኸውን ብምርግጋጽን ናይ ሓደሽቲ ሕግታትን ለውጢ ኣብ ሕግታትን ሓሳብ ብምቕራብን ንሽወደን የመሓድራ።
- ንመንግስቲ ኣብ ስርሑ ዝሕግዝዎ ቤት ጽሕፈት መንግስትን ኣስታት 350ን ብዓል መዚን ኣለዉ።
ብደረጃ ዞባ ( ምምሕዳር ዞባ፡ ዞባታት)
- ሽወደን ኣብ 21 ዞባታት ዝተመቕለት እያ። ኣብ ነፍስ ወከፍ ዞባ ሓደ ምምሕዳራዊ ሽማግለ ዞባ ዝጽዋዕ መንግስታዊ ዞባዊ ብዓል መዚ ኣሎ።
- 20 ምምሕዳር ዞባታት ኣለዋ። ምምሕዳር ዞባ ብህዝቢ ብዝተመረጹ ፖለቲከኛታት ይምራሕ። ምምሕዳር ዞቦ ብቐንዱ ኣብ ኣገልግሎት ጥዕና ክሰርሕ ኣለዎ።
- ዞባታትን ምምሕዳራት ዞባታትን ሓደ ጂኦግራፍያዊ ከባቢ ይሽፍኑን በዚ ምኽንያት ኣዚ ድማ ሰብ ነዚኣቶም ከም ዞባዊ ደረጃ ገይሩ ምርኣዮም የዘውትርን። ባይቶ ዞባዊ ምምሕዳር እቲ ዝለዓለ ወሳኒ ኣካል እዩ። ኮሙናላዊ ሕጊ ነቲ ናይ ምምሕዳር ዞባ ስራሕ ይመርሖ።
ብደረጃ ኣከባቢ (ኮሙናት)
- ሽወደን 290 ኮሙናት ኣለዋ።
- እተን ኮሙናት ኣብቲ ንነብረሉ ንዘሎ መብዛሕትኡ ኣገልግሎት ሕብረተሰብ ሓላፍነት ኣለወን። ንኣብነት፡ መውዓሊ ህጻናት፡ ቤት ትምህርቲ፡ ቤት ጽሕፈት ማሕበራዊ ኣገልግሎትን ሓልዮት ኣረጋውያንን።
- እተን ኮሙናት ብህዝቢ ብዝተመረጹ ፖለቲከኛታት ይምርሓ። ባይቶ ኮሙን እቲ ዝለዓለ ወሳኒ ኣካል እዩ።
- ኮሙናላዊ ሕጊ ነቲ ናይ ኮሙናት ስራሕ ይመርሖ።
ኤውሮጳዊ ሕብረት (EU)
- ሽወደን ናይ ኤውሮጳዊ ሕብረት ሕግታት ክትክተል ኣለዋ፡ ከምኡ'ውን ሓደሽቲ ሕግታት ኣብ ምውጻእ ትሳተፍን እያ።
- መንግስቲ ንሽወደን ኣብ ኤውሮጳዊ ቤት ምኽርን ኤውሮጳዊ ሕብረት ቤት ምኽርን (መብዛሕትኡ ግዜ ብቤት ምኽሪ ምኒስተራት ወይ ብቤት ምኽሪ ተባሂሉ ዝጽዋዕ) ይውክላ።


text:
ደቂ ኣንስትዮ ዝጥቀምኦ ክሬም ቆርበት ከቢድ ሓደጋ ዘስዕብ ኢዩ-ሰብ ሞያ
ኣዲስ ኣበባ፣ 2 ሓምለ፣ 2011 (ኤፍ.ቢ.ሲ)ብዙሓት ደቂ ኣንትዮ ቆርበት ገፀን ንምፅዕዳው ዝሕግዙ ክሬማት (ቅብኣታት) ይጥቀማ። እቶም ክሬማት ሕጋውያንን ዘተኣማምኑን እንተዘይኮይኖም ግን ኣብ ቆርበትን ሓፈሻዊ ኩነታት ጥዕናን ሳዕቤን ከም ዘለዎም ሰብ-ሞያ ይዛረቡ።
ብፍላይ ኣብ ኣፍሪካን ኢስያን ዝርከባ ደቂ ኣንስትዮ፥ ሕብሪ ቆርበተን ብርህ ዝበለ ንምግባር ብዝብል ብዙሕ ሳዕቤናት ዘለዎም ክሬማትን ካልኦት ነገራትን ይጥቀማ።
ኣብ ዓለምና ቆርበት ዘፃዕድዉ ክሬማትን ቅብኣታትን ብምፍራይ ዝፍለጡ ትካላት ከም ኣቆፃፅራ ኣውሮፓውያን ኣብ 2017 ጥራሕ 4 ነጥቢ 8 ቢልየን ዶላር ኣሜሪካ ኣታዊ ረኺቦም ነይሮም።
እቶም ፍርያት፥ ንሳሙና፣ ክሬማት ከምኡ’ውን ከኒናታትን ብመርፍእ ዝውሰዱ ነገራትን ዘካተቱ እዮም።
መረዳእታ ትካል ጥዕና ዓለም ከም ዘመላኽቶ፥ ኣብ ኣፍሪካ ካብ 10 ደቂ ኣንስትዮ እተን 4 ንቖርበት ዘፃዕድው ቅብኣታት ይጥቀማ።
ካብ ናይጀርያውያን ደቂ ኣንስትዮ እተን 77 ሚኢታዊ፣ ቶጎ 59 ሚኢታዊ ደቡብ ኣፍሪካ ድማ 35 ሚኢታዊ ተጠቀምቲ ናይቶም ገፅ ዘፃዕድዉ ቅብኣታት እየን።
ዓለማዊ ፈተና
ሰባት ነዞም ፍርያት ንምጥቃም ዘለዎም ድልየት እናወሰኸ ብዝመፅአ ቁፅሪ እቶም ዝኽተሉ ሳዕቤናት’ውን ብኡ መጠን ይውስኹ።
ጋናውያን ነቲ ገና ኣብ ማህፀን ዘሎ ዘይተወለደ ህፃን ቆርበቱ ንምፅዕዳው ብዝብል ክወስድኦ ዝፀንሐ ከኒና ኣብ ውሽጡ ብዘሎ ጎድኣይ ባእታ ምኽንያት ኣብ ጥቕሚ ንኸይውዕል ሰብመዚ ናይታ ሃገር ኣጊዶም ነይሮም።
ኣብዚ ጉዳይ ስጡም ሕጊ ካብ ዘለወን ሃገራት ሓንቲ ደቡብ ኣፍሪካ እያ።
ጋምቢያ፣ ኮትዲቫርን ሩዋንዳን ነቲ ኣብ ሰብነትና ዝፍጠር “ሜላኒን” ዝተበሃለ ንጥረ-ነገር ክንክይ ዝገብሩን ኣብ ልዕሊ ቆርበት ቀዋሚ ዝኾነ ጉድኣት ዘኸትሉን ፍሪያት ናብ ሃገራተን ከይኣትው ኣጊደን’የን።
እቶም ፍርያት ቆርበት ንምፅዕዳው ዝውዕሉ እዮም።
ሜላኒን ዝተበሃለ ተፈጥሮኣዊ ንጥረ ነገር ድማ ቡናዊ ወይ ፀሊም ሕብሪ ዘለዎ እንትኸውን፥ ንቖርበትና ዝኸውን ሕብሪ የምንጩ።
ማዕዳ ሰብ ሞያ
ንሕብሪ ቆርበት ብዝብል ኣብ ኣገልግሎት ካብ ዝውዕሉ ፍርያት ገሊኦም ብትእዛዝን ክትትልን በዓል-ሞያ ዝወሃቡ ምዃኖም ትካል ጥዕና ቆርበት ዓዲ እንግሊዝ ይሕብር።
ገሊኦም ከኣ ብዘይትእዛዝን ክትትልን በዓል ሞያ ክውሰዱ ከም ዘይክእሉ የመልክት።
ቆርበት ንምፅዕዳው ዝሕግዝ ብዝብል ኣፍልጦ ዝተወሃቦን ዘተኣማምንን ዓይነት ሜክኣፕ ወይ ቀለም ከም ዘየለ’ውን ሓቢሩ።
ንቖርበት ተፈጥሮኣዊ ካብ ዝኾነ ኣካይዳ ወፃኢ ከፃዕድዉ ወይ ከፀልሙ ካብ ምኽኣሎም ብተወሳኺ ንተፈጥሮኣዊ ፅባቐ ቆርበት ከጥፍኡ ይኽእሉ እዮም።
ጎናዊ ሳዕቤናት
ካብ መምርሕን ክትትልን በዓል-ሞያ ወፃእ ንቖርበት ዘፃዕድዉ ፍሪያት ዝጥቀሙ ሰባት ንዝስዕቡ ጎናዊ ሳዕቤናት ክቃልዑ ይኽእሉ እዮም።
ንሳቶም እውን፦
- ሕበጥን ምብልሻውን ቆርበት
- ምቅፃልን ምስሓይን
- ሕኸኽን ምስንጣቕን ቆርበት
ተወሳኺ ሓበሬታ፦
ንቖርበት የፃዕድዉ ኣብ ዝበሃሉ ክሬማትን ሳሙናታትን ዝርከብ ሜሪኩሪ ነዞም ዝስዕቡ ፀገማት ጥዕና የምፅእ።
- ፀገም ጥዕና ኩላሊት
- ምዝባዕ ሕብሪ ቆርበትን በሰላን
- ምንካይ ዓቕሚ ምክልኻል ባክቴርያታትን ረኽሲታትን
- ጭንቀትን ካልእ ፀገም ጥዕና ኣእምሮን ድብርት ወይ ካልእ ፀገም ኣእምሮ


text:
ነህምያ (2)
ከምቲ ኩሉ ግዜ ደጋጊምና ንብሎ ኣቲ ዝዓበየ መመርሒ ህይወትናን ኣገልግሎትናን ናብራና እቲ እንኰ መንፈስ ኣምላኽ ዝነፈሶ ቃል ኣኣምላኽ እዩ። ክንዮ ዝተጻሕፈ ክንከይድ ኣይንኽእልን ኢና። ሓለፋ እቲ ንሱ ዝህበና ተመክሮ ድማ ፈጺሙ ክህልዎና ኣይካኣልን እዩ። ክንዮ እቶም ኣብ መጽሓፍ ቁዱስ ዝተጻሕፈ ንላዕሊ ኣብነት ክዀኑና ዝኽእሉ ኣገልገልቲ የለዉን። ስለዚ ነቲ ኣብኡ ተጻሒፉ ዘሎ ጹሑፋት ብፍላይ ድማ ነቶም ናይ እምነት ኣቦታት እሞ ድማ ብደመና ምስክር ዝኸቦቡና ሰባት ከንቕልበሎም ይግባኣና።
ኣብ ዝሓለፈ ግዚያት ብዛዕባ ነህምያ ዝምልከት ገለ ነጥብታት ራኢና ኔርና። ብፍላይ ስለሰተ ኣዚዩ ደስ ዘብል ባህሪ ናይ ነህምያ ሪኢና ኔርና፣ ንምዝኽካር ክጠቕመና ድማ ነህምያ ብዛዕባ እቶም ኣብ ከቢድ ጸገምን ድኻምን ዝነበሩ ኣሕዋቱ ዝነበሮ ጾር ከቢድ ካብ ምንባሩ ዝተላዕለ ብዛዕብኦም ምሕታት ከም ዘየቓረጸ፣ ንሕና ድማ ብዛዕባ ኣሕዋትና ግዲ ክብለና ከም ዝግባእ ርኢና ኔርና። ካልእ ድማ ነህምያ ኣብ ዕዮ ዘይህወኽ ንነገራት ብርዝነትን ብህድሃትን ዝዓይ ዝነበረ፣ ንዘነበሮ ራእይ መዓስን ብኸመይን ኣብ መዓላ ዘውዕል ሰብኣይ ከምዝነበረ ሪኢና። ንሕና ድማ ታህዋኽ ካብ ህይወትና ኣሊና ብህድኣት ክንጐዓዝ ከም ዝግብኣና ርኢና። ኣቲ ሳልሳይ ድማ ነህምያ ኣብ ዕዮ ንባዕሉ ተሳቲፉ ንኻልኦት ሓላፍነት ዝህብ ሰብ ምኻኑ ሪኢና። መሪሒነት ንኻልኦት ኣሚንካ ሓልፋነት ምሃብ እምበር ኣብ ልዕሊኣኦም ምጉይታት ከም ዘይኰነ ድማ ተገንዚብና። ሕጂ ድማ ገለ ነጥብታት ክንራኢ ኢና። ኣምላኽ ከነስተውዕል ጸጋን ሓይሉን ይሃበና።
1 ብባጫ ጸላኢ ዘይስንብድ ኣገልጋሊ
ነህምያ ንዕዮ ኣብ ዝተበገሰሉ እዋን ካብ ደገን ካብ ውሽጥን ተጻበኦታት ገጢምዎ እዩ። እዚ ድማ ኣብ ኣገልግሎት ከጋጥም ዘለዎ ባህርያዊ ነገር እዩ። ኣብ መንፈሳዊ ንጥፈታትና ዝዀነ ዓይነት ተጻቦኦታት ዘይብሉ እንተ ዀይኑ ኣዚና ክንፈርሕ ይግባኣና። ነህምያ ኣብ ዕዮ እቲ ናይ መጀመርያ ዝገጠሞ ፈተና ናይ ምንሻው ባጫ እዩ። ምንልባት ከነንቦቦ ቀሊልል ይመስል እምበር ክሳብ ክንደይ ስነ ኣእምራዊ ምንዋጽ ከም ዝነበር ካብቲ ጹሑፍ ክንግምቶ ኣይጸግመናን እዩ። እቲ ዝበልዎ ቃል ከምዚ ዝስዕብ እዩ ኔሩ “ኮነ ድማ፡ ሳንባላጥ፡ ንሕና ነቲ መካበብያ ኸም ዝነደቕናዮ ምስ ሰምዔ፡ ተቖጥዔን ኣዝዩ ኾረየን እሞ ንኣይሁድ ኣላገጸሎም። 2- ኣብ ቅድሚ ኣሕዋቱን ሰራዊት ሰማርያን ከአ ከምዚ ኢሉ ተዛረበ፡ እዞም ድኹማት ኣይሁድ እንታይ ይገብሩ ኣለው፡ ስቕ ኢልናዶ ንሕደጎም፡ ኪስውኡዶ እዮም፡ ብሓደ መዓልቲዶኸ ይውድእዎ፡ ነቲ ብሓዊ ነዲዱ ትሕቲ ኹምራታት ሓመድ ዘሎ ኣእማን የሕውይዎዶ፡ 3- ጦብያ እቶ ኣሞናዊ ድማ ኣብ ጥቕኡ ነበረ፡ ንሱ ኸአ፡ እንተ ዚሰርሕዎ እኳ፡ እቲ በእማን ዝነደቕዎ መካበብያ ሓንቲ ወኻርያ እንተ ደየበቶ፡ ኪፈርስ እዩ፡ በለ።”
እስከ ንሕሰብ ሰባት ከላገጹልና ክንዕቑና ኸለዉ ዝስማዓን ስሚዒት እንታይ እዩ። ብዙሕ ግዜ ከምዚ ዝዓይነቱ ኣደራዕ ምስ በጻሓና ዕዮና ሓዲግና ዝኸድናሉ እዋን ኣሎ እዩ። ነህምያ ኣዚ ከምዚ ዝዓይነቱ ወረ ምስ መጸ ንዘረብኦም ብዘረባ ክምልሰሎም ኣይደለይን። ምስኦም ንንምሙጋት ሰዓቱ ኣይጥፈኣን። ብኣንጻሩ ጉዳዩ ኩሉ ንኣምላኽ የሕሊፉ እዩ ሂቢ ነዚ ድማ እዩ ከምዚ ክብል ዝጸለየ “ዎ ኣምላኽና፡ ስማዕ ተናዒቕና ኢና እሞ፡ ልግጫኦም ናብ ርእሶም ምለሰሎም። ንብዝበዛ ቅድሚ እቶም ነዳቖ ኣኾርዮምኻ እዮም እሞ፡ ክፍኣቶም ከአ ኣይትሕብኣሎም፡ ሓጢኣቶም ድማ ካብ ቅድሜኻ ኣይትደምስስ።” ካብቲ ሓደ ኣብ ህይወትና ክንልመማዶ እሞ ድማ ኣምላኽ ጸጋ ከብ ዝሓልና ክንልምኖ ዝግብኣና ጉዳይና ምስቶም ተጻረርትና ዝይኰነ የሕሊፍና ንኣምላኽ ክንህብ ሓይሊ ክዀነና ምጽላይ እዩ።
ጸላኢ ሰይጣን ኣብ ህይወትና ንምስንኻል ሰባት እዩ ዝጥቀም፣ እንሓሳብ ጹቡቕ ክንከይድ ንጸንሕ እሞ ነቲ ንገብሮ ዘሎና ዕዮ ኣምላኽ ናእዳ ምስ እንስእነሉ ብኣንጻሩ ተጻባእቲ ምስ ኣሸበሩና፣ እቲ ዝትዋህበና ተስፋ ኣምላኽ ንርስዖ ሹዑ ወይ ኣብ ምጉት ወይ ድማ ዕዮና ደው ኣቢልና ንሕና ድማ ተመሊስና ነቶም ዕዮ ኣምላኽ ዝዓዩ ሰባት መባኹርቲ ንኸውን። ሃዋርያ ጳውሎስ ብዛዕባ ገለ ኣንስቲ ንጢሞጢዎስ ክዛረቦ ከሎ “ብልዕልዚውን ቤተ ቤት እናዞራ ምብኳር ዕዮ እየን ዚምህራ፡ ዘይግባእ እናተዛረባውን መብዛሕቲ ኣፍን ወልፋሳትን ይዀና እምበር፡ ምብኳር ዕዮ ጥራይ ኣይኰናን።” 1ጢሞ 5፣13 ብፍላይ እታ ምብካር ዕዮ ትብል ቃል ነቕልበላ። ኩሉ ግዜ ነቶም ዕዮና ከብክሩ ብዝተፈላለየ ምኽንያት ናብ ህይወትና ዝመጹ ሰባት ቦታን ዕድልን ክንህቦም ኣይግብኣናን ከመይሲ ዕላምኦም እንተ ብቐጥታ ወይ ተዘዋዋሪ ካብቲ ዕዮ ዕላማ ኣምላኽ ንምፍላይ እዩ።
ሎሚ ንዕዮና ዘብኩሩ ዘናውጹና ኣብ ዕዮ ዘሐሉሉና ሰባት ከም እኒ ሳንባላጥን ቡጾትን ጥራይ ኰይኰኑ ይኽእሉ እዮም። ምናልባት ሃዋህ ኢኮንዮሚያው ጉዳይና ስራሕና ወዘተረፍ ክንጠቅስ ንኽእል ኢና ተጸባኣታቶም ብምዕባይ ከምቲ ላግጺ ናይ ሰባት ንልብናን ኣእምሮናን ከናውጹ ይክእሉ እዮም ግና ወትሩ ጸሎትና ናብ ኣምላኽ ክኸን እምበር ንዖም ንፍታሕ ምስኣቶም ኣብ ሓደ ጠረጴዛ ኰፍ ኢልና ክንደራደር ግዜና ኣይነሕልፍ።
ሰባት ንእንገብሮ ዕዮ ኣምላኽ ክብሪ ክኸልእዎ ይኽእሉ እዮም። ከም ምንም እውን ክቖጽሩና ይኽእሉ እዩም። እቲ ዓስቢ ዝህብ ግና ኣምላኽ እምበር ሰብ ከም ዘይኰነ ክንፈልጥ ይግባኣና። ኣነ እዚ ኹሉ እናገበርኩ እናዓየኹ እዚ ክፍደ ክንብል የብልናን ከመይሲ እንገብሮ ዘበለ ኹሉ ንኽብሪ ኣኣምላኽ ብክርስቶስ እየሱስ ግበርዎ ኢና ተባሂልና በቶም ሰይጣን ኣብ ጉዕዞና ዘላዕሎም ከም ሰንበላጡን ሰዓብቱን መሰልቱ ኣይንደናገር። ንሶም ይበሉ የላግጹ ድላዮም ይገብሩ ንሕና ግና በቲ ኣምላኽ ዝሃበና ጸጋ ኣምላኽ ሕነ ክፈዲ እናተጸበና ዕዮና ኣይነቃርጽ። ነዚ እዩ ሃዋርያ ጳውሎስ “ንኣርኪጶስ ድማ፡ ነታ ብጐይታ እተቐበልካያ ኣገልግሎት ንምፍጻማ ተጠንቀቕ፡ በልዎ። ኢሉ ነቲ ባርያ ኣምላኽ ዝመዓዶ። ምናልባት እዚ ሓው ብዝተፈላልየ ተስፋ ዘቑርጽ ምኽንያታት ነቲ ኣገልግሎቱ ክሓድገ ደልዩ ክኸን ይክእል እዩ ሃዋርያ ጳውሎስ ግና ኣይፋል ይብሎ ኣሎ። ኣምላኽ ይደግፈና
ብዙሑ ግዜ ሰባት ብዘይከውን ወረን ጸለመን ካብ ዘሎናዮ ጽፍሒ ኣገልግሎት ክኣልዩና ይጋደሉ እዮም። ንኣብነት ንነህምያ ኣብ ዕዮ ተጸሚዱ ከሎ። ካብ ንጉስ ክሲ ከምጻሉ ዝኽእል ወረ ከይተረፈ ዘርእየሙሉ እዮም። ነህምያ ግና በቲ ኣንጻሩ ዝተላዕለ ወረ ተበሳጩዩ ወይ ተሰናቢዱ ነቲ ዕዮ ኣይሓደጐን። ሎሚ ኣብ ዕዮ ኣምላኽ ተጸሚድና ክሳብ ዘሎና እዋን ንስምና ዘጸልምን ዘኽፍእን ወረ ኣእዛና ክንሰምዕ ናይ ግድን እዩ። ብዙሕ ግዜ ካበይ ጀሚሩኩም ነዚ ከምዚ ዝዓይነቱ መንፈስ ክንገጥመሉ ብዙሕ ኢና ህርድግ ንብል ግና ግቡእ ኣይኰነን። ምኽንያቱ ኩሉ ግዜ ኣብ ጸልማት ዝሕባእ ኣጀንዳ የሎን ኣብ ግዜኡ ኣብ ብርሃን ክወጽእ ኣዩ። ስራሕ ኣምላኽ ብቕንዕናን ብጹሩይ ልብን ብእምነትን ብልግሚ ዘይብላ ፍቕሪ ካብ ዝዓየና ሰባት ኣንጻርና ዝውርውርዎ ሕማቕ ወረ ብዘየገድስ ኣብቲ ሒዝናዮ ዘሎና ዕዮ ኣምላኽ ከይተሓለልና ክንጸንዕ ይግባኣና።
ሃዋርያ ጳሎስ ብብዙሕ ሕማቕ ወረ እኳ እንተወረየሉ ክነሱ ኣእዳው ግና ኣብ ዕዮ ኣምላኽ ካብ ምጽናዕ ንድሕሪት ኣይተመልሰን። ነህምያ በቶም ምስኡ ቀረብኡ ከይተረፈ ተፈቲኑ እዩ ግና ንኹሉ ብሓንቲ ቓል ከምዚ ኽብል ደምድሚኦ “ኣብኣ ኸምዚ ዚብል እተጻሕፈ ነበረ፡ ንስኻን ኣይሁድን ክትሽፍቱ ትሓስቡ ኸም ዘለኹም፡ እዚ ዘረባ እዚ ኣብ ኣህዛብ ተሰሚዑ ኣሎ፡ ጋሽሙ ኸአ ይብሎ ኣሎ። ምእንቲ እዚ ድማ መከባብያ ከም ዝደሌኻውን፡ ይብሀል ኣሎ። 7- ድማ ኣብ ዮርሳሌም ብዛዕባኻ፡ ኣብ ይሁዳ ንጉስ ኣሎ፡ ኢሎም ዚእውጁ ነብያት ኣቕምካ። ሕጂ ድማ እዚ ነገር እዚ ኣብ ንጉስ ኪስማዕ እዩ እሞ፡ ሕጂ ንዓ፡ ብሓንሳእ ዃንና ንማኻኸር። 8- ሽዑ ኣነ፡ ካብ ልብኻ ዘንቃሕካዮ እዩ እምበር፡ እዚ ንገር እዚ ኸምዚ ንስኻ እትዛረቦ ኣይኮነን፡ ኢለ ለአኽኩሉ። 9- ከመይሲ እቲ ዕዮ ከይዕየ ኣእዳዎም ኪድኽማ እየን እሞ፡ ነቲ ዕዮ ኺሐድግዎ እዮም፡ እናበሉ ኹላቶም ኬስምብዱና ደልዮም እዮም። ሕጂ ኸአ፡ ዎ ኣምላኽ፡ ንስኻ ኣእዳወይ ኣጽንዕ።” ኣምላኽ ኣዳውና ንዕዩ የበርትዕ።
2 ነህምያ ኣብ ልዕሊ ህዝቢ ዘይጐይትት መራሒ
ካብቲ ሓደ ባህ ዘብል ናይ ነህምያ ባህሪ መንፈስ ኣገልጋሊ ዝንበሮ ንኽብርንን ዝናን ኢሉ ዘይቀዳደም ባርያ ኣምላኽ እዩ። ጐይታና የሱስ ክርስቶስ ኣብዛ ምድሪ ዝመጸ ከገልግል እምበር ክግልገል ኣይነበረን ነዚ ድማ ብግብሪ ኣረጋጊጾ እዩ። ጻዊዒትና ድማ ከነገልግል እምበር ክንግለገል ወይ ክንጐይተት ኣይኰናን። እዚ ኣብዚ ዘመን እዚ ነርእዮ ዘሎና መንፈስ ግና ዳርጋ ብኣንጻሩ እዩ ተበልኩ ዘጋነንኩ ኣይመለንን። ብርግጽ ኣገልጋሊ ኣምላኽ ወይ ኣብ ኣገልግሎት ዘሎ ከም ቃል ኣምላኽ ዝብሎ ዕጽፊ ክብሪ ይግብኦ ኣዩ። እቲ ዝገርም ሃዋርያትን ነብያትን ኣቦታትን ዘርኣዩና ግሩም ኣርኣያ እንተ ኣሎ ንኻልኦን ንምግልጋል ጻዓትን መንፈስን እዩ። ነህምያ ድማ ነዚ መንፈስ እዩ ኔሩዎ።
ነህምያ ኣብ ቤት ንጉስ ዝነበሮ መዝነት ቀሊል ኣይነበረን። ነቲ ዝነበሮ ሓለፋታት ኩሉ ሓዲጉ እዩ ካብ ኣምላኽ ራኢይ ተቐቢሉ ንዕላማ ኣምላኽ ከፈጽም ብመስዋእትነትን ቆራጽነትን ተበጊሱ። ዝተቐበሎ ራኢይ ኣብ ከቢድ ናይ ህይወት ፈተና ኣእትይዎ እዩ። ግና ኣነ እኰ ከምዚ ዝገበርኩ እየ እናበለ ኣብ ልዕሊ እቲ ነቲ ራእይ ክፍጸም ዘበገሶ ህዝቢ ኣይተጐይተተን። ብዛዕባኡ ክዛረብ ኣይንሰምዖን። ናይ ሎሚ ጸገምና ልዕሊ እቲ ንገብሮ ስምና ስለ ዝወጽእ እዩ። ከም ኣገልጋሊ ሓለፋና ካብ ኣምላኽ እምበር ካብ ሰባት ክኸውን ኣይግባኣን። ዘይግባኣና ክነሰ ስለ ዘይኰነስ እንታይ ድኣ እቲ ዝበለጸ ዓስቢ ካብ ኣምላኽ ስለ ዝመጽእ እዩ። ብዛዕባ ክብርናን መሰልናን ክንጭነቕ ጉቡእ ኣይኰነን። ኣምላኽ ኣዚዩ በዚ መንፈስ እዚ ይደግፈና።
ኣገልጋሊ ስለ ዝኰንካ ጥራይ ከምቲ ካልኦት ኣብ ዘመና ዝገብርዎ ዘለዉ መንበር ወሪቂ ዝፋን ኣይድልየካን እዩ። ንምእመን ኣዚዮም ዘኽብዱ ኣገልገልቲ ኣብ ዘመና እናሰሰኑን እናበዝሑን ይኸዱ ኣለዉ። ነህምያ ግና ከምዚ ኣይነበረን ነዚ ድማ እዩ። ኣብ መንጐ እቲ ህዝቢ ብዛዕባ ኢኮንሚያዊ ነውጺ ምስ ተላዕለ። እቶም ሰብ ገንዘብ ኣብ ልዕሊ እቶም ዘይብሎም ምስ ዓመጹ ነህምያ ድሕሪ ነቲ ጸገም ምፍትሑ ዝተዛረቦ ዘረባ ኣሎ “እቶም ቅድመይ ዝነበሩ ሹማምቲ ነቲ ህዝቢ የኽብዱሉ ነበሩ። ካባታቶም እንጌራን ወይንን ደሓር ከአ ኣርብዓ ሚትቃል ብሩር ይወስዱ ነብሩ። እቶም ገላውኦም ድማ ኣብ ልዕሊ እቲ ህዝቢ ሰልጢኖም ነበሩ። ኣነ ግና፡ ንእግዚኣብሄር ስለ ዝፈራህኩ፡ ከምኡ ኣይገበርኩን። ኣብቲ ዕዮ እቲ መካበብያ ኸአ ኤዔሪ ነበርኩ። ግራትውን ኣይተሻየጥናን እሞ ኩሎም እቶም ገላዎይ ድማ ኣብኡ ኣብቲ ዕዮ ተአኪቦም ነበሩ። 17- ብዘይ እቶም ካብቲ ኸባቢና ዝመጹና ኣህዛብ፡ ካብ ኣይሁድን ሓላቑን ሚእትን ሓምሳን ሰብ ኣብ መአሰይ ይምገቡ ነበሩ። 18- ንሓንቲ መዓልቲ ዚዳሎ ድማ ሓደ ብዕራይን ሹድሽተ ስቡሓት ኣባጊዕን እዩ፡ ንኣይ ከአ ካብ ኣዕዋፍ ይዳለውለይ ነበረ፡ በብዓሰርተ መዓልቲ ድማ ኣዝዩ ብዙሕ ወይኒ ነበረ። ምስናይ እዚ ግና ነዚ ህዝቢ እዚ እቲ ዕዮ ኺቢድዎ ነበረ እሞ፡ እቲ ንሽመተይ እተገብኣኒ ምግቢ እኳ ሀቡኒ ኣይበልኩን።” ዘገርም መንፈስ።
መሪሒነት ነቲ ትመርሖ ህዝቢ ነቲ ዘሎ ዕዮ ብንጥፈት ክዓዩ ምግባር እምበር ኣብ ልዕሊኦም ሸሸይ ምባል ኣይኰነን። ንብዙሓት ነገልግል ንሒደት ብዘይገድስ እሙናት ብምዃን ናይ ባርያ መንፈስ እናዳርኣና ደኣ ንምግልጋል ክንውፈ ኣሎና እምበር ሓለፋ እናረኣናን እናጠመትና ክኸውን የብሉን ነዚ እኰ ኣዩ ሃዋርያ ጴጥሮስ “እምብኣርሲ ነቶም ኣብ ማእከልኩም ዘለዉ ሽማግሌታት፡ ኣነ መሸማግልቶም፡ ብስቓይ ክርስቶስ ድማ መስካሪ፡ ኣብቲ ደሓር ኪግለጽ ዘለዎ ኽብሪውን ተማቓሊ እየ እሞ፡ እምዕዶም ኣሎኹ፡ 2 - ነቲ ምሳኻትኩም ዘሎ መጓሰ ኣምላኽ ጓስይዎ፡ ብፍታው ከም ፍቓድ ኣምላኽ እምበር፡ ብግዲ ኣይኹን፡ ብታሕጓስ እምበር፡ ምእንቲ ኸንቱ ረብሓውን ኣይኹን፡ 3 - ነቲ መጓሰ ኣርኣያ እናዀንኩምዎ እምበር፡ ኣብተን ማሕበራት ከም ጐይተት ኣይትኸêኑ። 4 - እቲ ሓለቓ ጓሶት ምስ ተገልጸ ድማ፡ ዘይጽምሉ ኣኽሊል ክብሪ ኽትቅበሉ ኢኹም።” ብምባል እቲ ቐዳማይ ዕላም ኣገልግሎት እንታይ ምዃኑ ይገልጽ። ብኣምላኽ ዝተናእደ ኸኣ ኩሉ ግዜ ንኡድ ምኻኑ ርድኡ እዩ።
ኣብ ኣገልግሎት ዝግብኣካ ምሕዳግ ከም ዘሎ ዘይምርሳዕ። ከምቲ ሽምዓ ንብዙሓት እናብረሃት ንርእሳ ግና ትመክኽ ኣግልጋሊ ድማ ከምኡ ዝዀነሉ እዋን ኣሎ። ኣገልግሎት ናይ ሽመትን ዝናን ጉዳይ ኣይኰነን። እዚ ከምዚ ዝዓይነቱ መንፈስ ኣብዚ ናይ መወዳእታ ዘመን ዓሲሉ ስለ ዘሎ እዩ መስለኒ ኣብ መንጐ ኣገልገልቲ ዝረኣ ዘይምቅብባልን ንትርኽን እዚዩ ብብዙሕ ሸነኻቱ ዝረኣ ዘሎ። ብዝገበርካዮ ኣብ ቅድሚ ኣምላኽ ናእዳ ንኽትረኽበሉ ምግልጋል እምበር ኣብ ቅድሚ ሰባት ንምጽዋዕ ኣይኹን። ከምቶም ብህዛብ ክርኣዩ ዝጋደሉ ፈርሳውያን ኣይንኹን። ዓስብና ኣምላኽ ከም ዘይከልና ርግጸኛታት እናዀና ኣብ ቅድሚ ህዝቢ ኣምላኽ ጐይቶት ንምዃን ኣይንጋደል።
እምብኣር ኣብ ዕዮ ኣምላኽ ክነጥፍ ከሎና በቲ ካብ ደገን ውሽጥን ዝመጽእ ባጫን ፈተናታትን ኣይንተሓለል። ኣብ ኣገልግሎት ኣምላኽ ከነግልግል ከሎና ከም ባርያ ከም ኣገልጋሊ እምበር ከም ጐይቶት ኣይንኹን ካሕሳና ኩሉ ካብ ኣምላኽ እዩ። ኣምላኽ እንተ ፈቐዶ ኣብ ካልእ እዋን ብዛዕባ ነህምያ ክንርኢ ክንፍትን ኢና ክሳብ ሹዑ ግና ፍቕሪ ኣምላኽን ጸጋ ክርስቶስ የሱስን ሕብረት መንፈስ ቁዱስን ምሳኻትኩም ይኹን።
Posted by:
Hanibal Daniel
Dec 07, 2015
0 Comments
992 Views


text:
ወከልቲ ኣባል ሃገራት ሕብረት ኤውሮጳ ኣብ ጉዳይ ስደተኛታት ዘካየድዎ ዋዕላ ብዘይ ፍረ ብምዝዛሙ ኣብ ዝመጽእ ሰሙን ዳግማይ ክራኸቡ ምዃኖም ተገሊጹ።
ኣብቲ ንልዕሊ 7 ሰዓታት ዝቐጸለ ክትዕን ዘተን፣ ነዚ ብማእከላይ ባሕሪ ሰንጢቕካ ዝግበር ዋሕዚ ስደተኛታት ናብ ኤውሮጳ ደው ንምባል ዝቐረበ እማመታት ኣብ መንጎ ኣባል ሃገራት ብዘሎ ዘይምርድዳእ ኣብ መደምደምታ ክበጽሕ ከምዘይከኣለ’ዩ ዝግለጽ።
ውድብ ሕቡራት ሃገራት፣ ነዚ ኣብ ዋሕዚ ስደተኛታት ኣመልኪቱ ብሕብረት ኤውሮጳ ዝቐረበ እማመ ብትሪ ከምዝቃወሞ ብላዕለዋይ ወኪሉ ኣቢሉ ኣፍሊጡ።
ፍሉይ ወኪል ዋና ጸሓፊ ውድብ ሕቡራት ሃገራት ኣብ ጉዳይ ስደተኛታት ፒተር ሱዘርላንድ ንጋዜጠኛታት ኣብ ዝሃቦ ቃል፣ 28 ዝኣኽላ ሃገራት ኤውሮጳ መብዛሕትኦም ካብ ሶርያን ኤርትራን ንዝመጹ 60 ሽሕ ስደተኛታት ክቕበላ ዘይምኽኣለን ዘሕፍር’ዩ ክብል ገሊጹዎ።
ብፍላይ’ቲ ወተሃደራዊ ሓይሊ ብምቛም ዋሕዚ ስደተኛታት ምግታእ ዝብል እማመ፣ ፍጹም ክሕሰብ’ውን ዘይነበሮ ምዃኑ ብምጥቃስ፣ ፈለማ ንስደተኛታት ከም ገበነኛታት ምርኣይ ደው ክብል፣ ሱር መበገሲ ስደት ዝኸውን ዘሎ ጸገማት ምልላይ፣ ኣብ መጀመርያ ክቕመጥ ዘለዎ ነጥቢ ምዃኑ ኣዘኻኺሩ።


text:
“ድሕሪ እዚ ኵሉ ዓመጽ ዲያብሎስ ኣሎ” ቅዱስ ኣቦና ር.ሊ.ጳ. ፍራንቸስኮ እቲ ካብ ዕለት 21 ለካቲት ክሳብ ዕለት 24 ለካቲትን 2019 ዓ.ም. ዝተካየደ ዛዕባ ምክልኻል ትሕቲ ዕድመ ሕጻናት ዝመኸረ ዓውደ ጉባኤ መዕጸዊ ዝዓረገ መስዋዕተ ቅዳሴ ፍጻሜ ኣብ ዘስምዕዎ መደረ ካብቲ ብጽሑፍ ዘቕረብዎ ሓሳብ ወጻኢ ዝበልዎ ሓሳብ ክኸውን እንከሎ ነዚ ሓሳብ’ዚ ናይ ቅድስቲ መንበር ናይ መራኸቢ ብዙሃን ርእሰ ዓንቀጽ ዋና ኣሰናዳኢ ኣንድረያ ቶርኒየሊ ኣብ ዘቕረብዎ ሓተታ፥
ስምዖን ተ. ኣርኣያ - ከተማ ቫቲካን
ቅዱስ ኣቦና ናይ ቅዳሴ ልብሶም ከየውጽኡ ኣብቲ ንጉሳዊ ናይ ጉባኤ ኣዳራሽ ዝዓረገ መስዋዕተ ቅዳሴ ምስ ኣብቅዔ፡ ድሕሪ እቲ ኩሉ ግብረ ክፍኣት ዘስዓቦ ስቓይን ኢድ ዲያብሎስ ኣሎ፡ እዚ ኸኣ ልክዕ ነቲ ሄሮዱስ ስልጣኑ ከይስእንን ከይሕደግን ፈሪሑ ኣብ ልዕሊ ኵሎም እቶም ኣብ ቤተልሔም ዝተወልዱ ሕጻናት ዝፈጸሞ ሕልቂት ንጹሓን የዘኻኽረኒ፡ ሓደ እዋን ቅዱስ ኣቦና ኣብ መንገሻ እንከለዎ ምስቶም ዘሰንይዎም ዝነበሩ ልኡኻን ጋዜጠይናታት ኣብ ዘካይድዎ ቃለ መሕትት፡ እቲ ኣብ ልዕሊ ሕጻናት ዝፍጸም ዓመጽ፥ ንሰይጣን ዝዓርግ ኣምልዀ እዩ እንክብሉ ገሊጾምዎ ከምዝነበሩ ቶርኒየሊ ኣዘኻኺሮም፡ ድሕሪ እዚ ዅሉ ጸያፍ ተግባር’ዚ ኢድ ሳጥናኤል ህልው እዩ፡ እዚ ክበሃል እንከሎ ግና እቲ ኵሉ ብዛዕባ ናይ ወሲብ ዓመጽ ዝተወሃበ ሓበሬታ ኰነ ናይ ነፍሲ ወከፍ ናይ ውልቅን ከም ተቕዋም ናይ ማሕበርን ተሓታትነትን ሓላፍነት ንምንእኣስ ኣይኰነን እንታይ ደኣ ናይቲ ጸያፍ ተግባር ጥልቂ ትርጉሙ እንታይ ምዃኑ ንምሕባር እዩ ኢሎም።
ቅዱስ ኣቦና ኣብ ዘስሞዎ መደረ፡ ዓመጽ ኣብ ቤተ ክርስቲያን ጥራሕ ዘይኰነ ኣብ ዓለም ዘሎን እዚ ኸኣ ከም ኣቦን ጓሳን ዘሎኒ ሻቕሎት ንምሕበር እምበረ ኣብ ቤተ ክርስቲያናዊ መክብብ ንዝፍጸም ዓመጽ ንምንእኣስ ከምዘይኰነ ከነጽር እፈቱ ዝበለዎ ጠቒሶም፡ እባደኣ ኣብ መክበብ ቤተ ክርስቲያን ዝፍጸም ምስ ዝኸውን እዚዩ ዘሕዝንን ዘሰንብድን ሰብኣውነት ዝሓክኽ ተግባር ምዃኑ ንምርግጋጽ ቢሎም ዘመላኸትዎ ቃል እዩ፡ ሕዝበ እግዚኣብሔር ኣብ ቤተ ክርስቲያን ናይቲ በቶም ውፉያን ዝተኸሓደን እምነት ብምጉዳሎም ዝሳቐይ ናይ እግዚኣብሔር ቁጣዔ ነጸብራቕ እዩ።
ብሱቕታ ናብ እግዚኣብሔር ዘእውይ ስቓይ ንጹሓን፡ ናይቲ በቶም ብገለ ገለ ውፉያን ናብ መጋበሪያ ምግባረ ብልሽውናን ጽመት ሰብኣውነት ናብ ዘለዎም ኣካላት ዝተቐየሩ ዝተፈጸመ ዘይሓውይ ናይ ሕይወት መስበርቲ ምዃኑ ኣብቲ እቲ ዓውደ ጉባኤ ዝተኻየደሉ ናይ ሲኖዶስ ናይ ጉባኤ ኣዳራሽ ኣቃሊሑ እዩ፡ ናይ ብፁዓን ጳጳሳትን ናይ ዝተፈላለያ መንፍሳውያን ማሕበራትን ገዳማትን ኣሕሉቕ ልቢ ሰንጢቑ ዝወግኤ ኵነት እዩ፡ ዝቐርብ ዝነበረ ዝተፈላለየ ምኽንያትን ሕጋዊ ምኽንዮታትን ነቲ ናይ ዓመጽ ጉዳይ ናብ እደኣዊ (technical) ጉዳይ ኣውሪድካ በዚ መገዲ’ዚ ምግላጹን ምዝታይን ኣብ ዕርዲ ስነ ኣሓዛዊ ጸብጻብ ገዛእ ርእስኻ ምኽዋልን ዝብሉ መገድታት ኵሉ ዝገሰጸ ቃል እውን እዩ፡ ናይቲ ናይ ዓመጽ ክስተት ከበድ ኣብ ኵላዊት ቤተ ክርስቲያን ቅድሚ ሕጂ ተራእዩ ብዘይፈልጥ ደረጃ ምስትዓል ክህሉ ዝገበረ መደረ እዩ።
ቅዱስ ኣቦና ኣብ ዝለገስዎ ናይቲ ዓውደ ጉባኤ መዛዘሚ መደረ፡ ብዙሓት ኣብ ምስፋሕ ቃለ ወንጌል ገዛእ ርእሶም ዘይበቍን ክሳብ መስዋዕትነት ዝብሉን ንሕጻናትን ንዅሎም ገዛእ ርእሶም ናይ ምክልኻል ብቕዓት ኰነ ዓቕሚ ንዘይብሎም ኣብ ምግልጋልን ንክርስቶስ ዝከላኸሉ ብዙሓት ካህናትን ገዳማውያንን ኣመስጊኖም፡ ኣብ ቅድሚ እቲ ዓዘቕታዊ ግብረ ክፍኣት እቲ ኵሉ ሰናይ ተግባር ንኽትዕበይ ዘይኰነ ከም ኣብነት ንመን ክትጥምትን ክትስዕብን ከምዘለካ ንምምልካት እዩ።
እቲ ናይ ቫቲካን ዓውደ ጉባኤ ነቶም ተጋባእያን ብዛዕባ እቲ ኣዕናዊ ግብረ እከይን ሓጢኣትን ከስተውዕልዎ ጥራሕ ዘይኰነ ኣብ ከብድኻ ከምዝወርደካ ጉስጢ ኰይኑ ምሕረት ንኽትሓትት ሓገዝ መለኮታዊ ጸጋ እትምህለለሉ እውን እዩ፡ እቲ ዓውደ ጉባኤ ገና ካብ ምብጋሱ ነቲ ግብረ እከይ ንምብዳህ ኣብ መላእ ኵላዊት ቤተ ክርስቲያን ስሉጥ መዕቅን ክህሉ ዝብል ዓቢይ ድላይ ከምዘርኣየን፡ ብዘይ ምቁራጽ ንሰማየ ሰማይ ኣንቃዕሪሩ ናይቲ ግብረ ክፍኣት ከበድ ሓጢኣት ምስትውዓል ዝተነበረሉን እዚ ኸኣ ብግብራዊ ውሳኔታትን ቆራጽ ተግባራትን ዝተሰነየ ከምዝኸውን ናይ ቤተ ክርስቲያናዊ ምክብብ ንትሕቲ ዕድመ ሕጻናትን ገዛእ ርእሶም ናይ ምክልኻል ብቕዓትን ዓቕምን ንዘይብሎም ውሑስ ስፍራ መታን ክኸውን፡ እዚ ጻዕሪ ካብ ቤተ ክርስቲያን ሓሊፉ ኣብ ዝተፈላለዩ ናይ ሕብረተሰብና ክፍልታት እውን ዝመሕላለፍ ኵነት ክኸውን ትስፋ ዝተነብሮ እውን እዩ።
(Andrea Tornielli)


text:
ኩሎም ተቓወምቲ ፖለቲካዊ ውድባት ኤርትራ፣ ብደገፍቲ መንግስቲ ኤርትራ ኣብ ከተማ ለንደን ኣብ ልዕሊ ተቓላሳይ ጋዜጠኛ ኣማኑኤል እያሱ (ኣሰና) ዝተፈጸመ ግብረሽበራዊ መጥቃዕቲ ብሓባር ይኹንኑ!!እቲ ብዕለት 26 ሕዳር 2019 ሰሉስ መዓልቲ፣ ኣብ ከተማ ለንደን ብደገፍቲ መንግስቲ ኤርትራ ኣብ ልዕሊ ብጻይና ጋዜጠኛ ኣማኑኤል እያሱ ሓላፊ ረድዮን ሳተላይት ቲቪን ኣሰና ተጌሩ ዘሎ ግብረሽባራዊ መጥቃዕቲ ኣጥቢቕና ንዅንን። እዚ ንሓው እማኑኤል ኣጋጢሙ ዘሎ ሓደጋ፣ ቅድሚ ሓደ
Read more
ወይ ጉድ ቀጠር ትዓብደሉ ግዜ ኸኣ ኣኺሉ እምበኣር!!!!! ሓሶትን ኣረመናውነትን እቲ ዝለዓለ መግለጺ ስርዓት ኢሰያስ ኢዩ። ፈለማ ብሓሶት ይጥቅን ቀጺሉ ኣረመናዊ ኣዕናዊ ተግባሩ ይፍጽም። ብመስዋእቲ ጀጋኑ ደቃ መሬት ኤርትራ ካብ ወተሃደራት ደርጊ ነጻ ምስ ኮነት ህዝቢ ኤርትራን ብሓዊ ዝነደዱ ምዑታት ተቃለስቲ ተጋድሎ ሓርነት ኤርትራን ህዝባዊ ግምባር ሓርነት ኤርትራን ኣካላውን ስነ-ኣኣምራውን ናይ ኲናት በሰሎኦም ከይሓወየን እፎይ ከይበሉን ብ1993
Read more
Information about Eritrea and the Horn of Africa Eritrean “pro-government activist” carries out another London attack NOVEMBER 27, 2019 MARTIN PLAUT NEWS On Tuesday afternoon there was another attack on a journalist in the London area. This time the target was Amanuel Eyasu, the founder and editor of Assena TV. The incident bore a striking resemblance to the attack on
Read more
شعبنا يخرج من صمته الشعب الإرتري الذي يبحث عن السلام و العدالة خاض نضالاً ضد الإضطهاد و القمع الذي ظل يمارسه بإستمرار نظام الجبهة الشعبية منذُ 28 عاما من حكمه ومحاولاته للنيل من السيادة الوطنية بدخوله عملية السلام المزعومة مع إثيوبيا دون علم ومشاركة الشعب. هذه الممارسات و غيرها تركت أثاراً تارخية سلبية لا يمكن نسيانها على الشعب الإرتري وخاصة
Read more
ምትእትታው ስርዓት ህግደፍ ኣብ ጉድያት ምብራቕ ሱዳን!! ኣተን ምስ ኤርትራ ዝዳዋባ፣ ታእሪኻውን ቁጣባውን ምትእስሳር ዘለወን ሃገራት ዞባ ቀርኒ ኣፍሪቃ፣ ሱዳን፣ ኢትዮጵያ፣ ጅቡቲ እየን። ኣህዛብ ናይዘን ዝተጠቅሳ ሃገራት ምስ ህዝቢ ኤርትራ ብጆግራፍ፣ ታሪኽ፣ ባህሊ፣ ማሕበራዊ ዝምድናታት ዝተኣሳሰረ እዩ። ብፍላይ ዝምድና ሱዳንን ኤርትራን ብኩሉ እንትንኡ ካብ ካልእ ፍሉይ ዝገብሮ ሓደ ዓቢ ክፋል ሕብረተሰብ ኤርትራ ኣብቲ ከባቢ ዶብ ከልተአን ሃገራት ስል ዝነብር ክንዮ
Read more
ደላይ ፍትሒ ህዝብና ንስቕታ ጥሒሱ ይቃለስ! ደላይ ፍትሕን ሰላምን ዝኾነ ህዝቢ ኤርትራ፡ ኣንጻር’ቲ ምልካዊ ስርዓት ዘካይዶ ዘሎ መወዳእታ ዘይብሉ ዓመጽን ግፍዕን ጠጠው ብምባል ብምቅዋምን፡ ንዝሓለፈ 28 ዓመታት ኣብ ልዕላዋነት ኤርትራ ዝነበሮ ስክፍታታት፡ ብፍላይ ድሕሪ ዘይሕጋውን፡ ብዘይተሳትፎን ኣፍልጦን ህዝብና ዝጀመረ መስርሕ ሰላም ኢትዮ-ኤርትራ ኣብ መላእ ህዝቢ ኤርትራ መጻኢ ወለዶን ዝገደፎ ዘይርሳዕ ታሪኻዊ በሰላታት ተርእዮ ደጊም ሕጂስ ”ይኣኽለና” ብምባል ሕልና ዘበራበረ፡ስቕታን፡እንታይ ገደሰንን
Read more


text:
0-5 ዓመት ቈልዑ
ናይ መጠረሽታ ዝተሓደሰሉ፡ 6 2 2019
ኣብ ናይ መዋእለ ህጻናት ዕድመ ዘሎዉ ቈልዑ ክህልዉኻ ብዙሕ ደስታ፡ ግን ንዓኺ ከም ወላዲት መጠን ድማ ብዙሕ ብድሆታት ማለት እዩ።
ስእሊ: Colourbox
-
ጥንሲ
ጥንሲ
ኣብዚ ብዛዕባ ጥንሲ ኣብ ዘለዎሉ እዋንን ድሕሪ ጥንሲን ምስ መን ከም ትራኸቢ ብዝያዳ ከተንብቢ ትኽእሊ። ከምኡ'ውን ብዛዕባ ዘይተደልየ ጥንሲ።
-
ኣብ ሽወደን ዝውለዱ ቈልዑ
ኣብ ሽወደን ዝውለዱ ቈልዑ ከምቲ ወለዶም ዘሎዎም ዜግነት ይወሃቡ። እቶም ወለዲ ዜጋታት ናይ ካብ ናይ ኤውሮጳ ሕብረት ወጻኢ ሃገር እንተ ኾይኖም፡ ነቲ ቈልዓ ናይ መንበሪ ፍቓድ ክሓትሉ ኣሎዎም። መብዛሕትኡ ግዜ እቲ ቈልዓ ከም ናይ ወለዱ ፍቓድ ይረክብ።
ሰነድ ምስክር ኣቦነት
እንድሕር ወልድቲ ህጻን ምርዑዋት ኮይኖምን፣ እታ ኣደ ኣብ ሽወደን ምዝግብቲ ኾይናን ኣቦ ከም ወላዲ ይምዝገብ። እንድሕር ወለድቲ ምርዑዋት ዘይኮይኖም ኣቦ ህጻን ክረጋገጽ ኣለዎ። ኣብ መብዛሕትኡ ምምሕዳራት ሽማግለ ህዝባዊ ጉዳያት እዮም ናይ ኣቦነት ምርግጋጽ መስርሕ ዘካይዱ፣ ግን ኣብ ገሊኡ ዞባዊ ሽማግለታት ወይ ምምሕዳራዊ ሽማግለታት እውን ከካይድዎ ይኽእሉ። ምስ ምምሕዳርካ ተወከስ ኣብቲ እትነብሮ እንታይ ከምዝምልከት።
እቲ ህጻን ክውለድ እንኮሎ ወላዲት እንድሕር ዑቕባ ሓታቲት ኮይና'ሞ። ምስ ኣቦ ህጻን ምርዕውቲ ዘይኮይና፣ ኣቦነት ምስ ህዝባዊ ምዝገባ ክረጋገጽ ኣለዎ። እዚ እቲ ህጻን ድሕሪ ናይ ሽወደን መንበሪ ፍቓድ ምርካቡ ይፍጸም።
-
ምዕባለ ናይ’ቲ ቈልዓ
እቲ ቈልዓ ብዙሕ ደረጃታት ምዕባለ የሕልፍ፡ ወለዲ ድማ ብዛዕባ ናይ ውላዶም ምዕባለ ብዙሕ ሕቶታት ክህልዎም ንቡር እዩ።
-
ድሕነት ቈልዓ
ኣብ እዚ ክሊ ዕድመ ዘሎ ቈልዓ እንተ'ለኪ ኾይኑ ገዛኺ ቈልዓ ድሕነቱ ዝሕለወሉ ክትገብርዮ ኣገዳሲ እዩ።
-
ናይ ወለዲ ዕረፍቲ
ናይ ወላዲ ዕረፍቲ ምውሳድ፡ ንውላድካ ክትሕዝ ካብ ትምህርቲ ወይ ስራሕ ዕረፍቲ ኢኻ ማለት እዩ። ክልቲኦም ኣንስትን ሰብኡትን ኣብ ገዛ ምስ ደቆም ንምህላው ካብ ስራሕ ድዩ ትምህርቲ ዕረፍቲ ክወስዱ ንቡር እዩ። ምምቅቓል ናይ ዕረፍቲ ግዜ ኣብ መንጎ እቶም ወለዲ ምስ ኣረኣእያ መሰል ቈልዑ ዓቢ ምትእስሳር ኣሎዎ። ሓደ ቈልዓ ጥቡቕ ዝምድና ምስ ወለዱ ክህልዎ መሰል ኣለዎ።
-
ውሕስነት ወላዲ (Föräldraförsäkringen)
ናይ ወለዲ መድሕን፡ ወለዲ ንውሉዶም ንክሕዙ ዕረፍቲ ከም ዝወስዱ ይገብር። እዚ ዕረፍቲ ወላዲ ይብሃል። ናይ ወላዲ ዕረፍቲ ኣብ ትወስድሉ እዋን ናይ ወላዲመተካእታ ደሞዝ ካብ ቤት ጽሕፈት ካሳ ውሕስነት ከተመልክቲ ትኽእሊ ኢኺ።
-
መዋእለ ህጻናት (Förskola)
ትሰርሒ ወይ ትምሃሪ እንተ ኾንኪ ውላድኪ ካብ ሓደ ዓመት ዝመልኣሉ ጀሚሩ ምሉእ መዓልቲ ኣብ መዋእለ ህጻናት ክጸንሕ ይፍቀዶ እዩ። እዚ ሓደ መሰል እዩ። ዘይትሰርሒ ወይ ዘትምሃሪ እንተ ኾንኪ እውን ውላድኪ ካብ 3 ዓመት ዝመልኣሉ ጀሚሩ ንገለ ሰዓታት ንመዓልቲ ናብ ሓፈሻዊ መዋእለ ህጻናት ክኸይድ ይኽእል እዩ።
መዋእለ ህጻናት ናይ ምህላውን ቈልዑ ኣብኡ ቦታ ናይ ምርካብን ኮሙናት ሓላፍነት ኣሎወን።
-
ናይ’ቲ ቈልዓ ጥዕና
ክንክን ጥዕና ቈልዑ፡ ካብ ዝውለዱ ክሳብ ምጅማር ቅድመ ትምህርቲ ንዘሎዉ ቈልዑ ዝቐንዐ እዩ። ቀንዲ ስራሕ ናይ ክንክን ጥዕና ቈልዑ፡ ናይ ቈልዑ ጥዕና፣ ምዕባለን ኵነታት ናብራን ምክትታል እዩ።
ኣብ ማእከል ክንክን ጥዕና ቈልዑ፡መርመራ ጥዕናን ክታበትን ይወሃብ። እዚ ጥራይ ዘይኮነ ኵሉ ንናይ ውላድኪ ምዕባለ ዝምልከት ምኽሪ እውን ክትረኽቢ ትኽእሊ ኢኺ።
ውላድኪ እንተ ሓሚሙ እሞ ሕክምና ዘድልዮ እንተ ኾይኑ ምስ ማእከል ክንክን ጥዕና ርክብ ክትገብሪ ኣሎኪ።
-
ምኽርን ሓገዝን
ኣብ'ዚ ኮሙን ምኽርን ሓገዝን፡ ናይ ወላዲት ምኳን ትምህርቲ ንምርካብ ወይ ምስ ካልኦት ወለዲ ተመኩሮኺ ንምልውዋጥ ትኸድሎም ብዙሓት ዝተፈላለዩ ቦታታት ኣሎዉ።
-
ንጥፈታት ኣብ ዕረፍቲ ንዝርከቡ ወለዲ
ንዓኻ ኣብ ናይ ወላዲ ዕረፍቲ ዘሎኻ ኣብ ናይ ዕረፍትኻ ግዜ ምስ ካልኦት ኣብ ዕረፍቲ ዘለዉ ክትራኸብ እንተ ደሊኻ ክትገብሮ ትኽእል ዝተፈላለየ ንጥፈታት ኣሎ።
ክፉት መውዓሊ ህጻናት ንስኻ ምስ ካልኦት ዓበይቲ ሰባት ተራኺብካ ክትዘነጋዓሉ እትኽእልን እቶም ቈልዑ ምስ ካልኦት ቈልዑ ብሓባር ንኽጻወቱ ዕድል ክረኽብሉ ዝኽእሉን መራኸቢ ቦታ እዩ። ኵሉ ሰብ ናብኡ ክኸይድ ብሓጐስ ቅቡል እዩ፣ ኣቐዲምካ ምምልካት ኣየድልየካን እዩ፣ ዝኾነ ዝኽፈል እውን የብሉን። ኣብ ሓደ ሓደ ቦታታት ኣብኡ ሽወደንኛ ንኽትምሃር ሓገዝ ናይ ምርካብ ዕድል ዝህባ ብፍላይ ናብ ሓደሽቲ መጻእቲ ወለዲ ዘድሃባ ክፉታት መውዓሊ ህጻናት ኣሎዋ። ክፉታት መውዓሊ ህጻናት ብኮሙን እየን ዝካየዳ ግን ብኣብያተ ክርስትያናትን ማሕበራትን እውን ክካየዳ ይኽእላ እየን።
ካልኦት ንጥፈታት ናይ ህጻውንቲ ርክብ (babyträffar)፣ ኣብ ቤት ንባብ፣ ናይ ወለዲ ካፈታት (föräldracaféer)፣ ናይ ህጻውንቲ ረምታ (barnrytmik) ናይ ህጻውንቲ ምሕምባስን (babysim) ክኾኑ ይኽእሉ እዮም።
ኣብ ሓደ ሓደ ማእከል ድኳናትን ዓበይቲ መሸጣ ቤትን ናይ ስድራን መጥበዊ ክፍልን ክህሉ ይኽእል እዩ። ኣብኡ ኮፍ ኢልኪ ከተጥዊ፣ ፓምፐር ክትልውጢን ኣብ ህዱእ ቦታ ኴንኪ ናይቲ ህጻን መግቢ ከተሙቕን ዕድል ኣሎ።
-
ሽወደንኛ ምስ ቆልዓ
ብመገዲ 'ሽወደንኛ ምስ ቆልዓ'፡ ካልኦት ወለዲ ክትረኽቡን ሽወደንኛ ክትለማመዱን ትኽእሉ ኢኹም።
-
ንጥፈታት ምርካብ
"ንጥፈታት ርኸብ" ንዓኻ ዝሰማምዓካ ንጥፈታት ክትደልየሉ ትኽእል ሓደ ዓውደ-ኣዋርሕ እዩ። ንኣብነት ኣብቲ ጥቓ ትነብረሉ ቦታ ንናትካ ዝንባለ ዝሰማማዕ ንጥፈታት ዘሎወን ማሕበራት ክትረክብ ትኽእል ኢኻ።
ኣብ ሓደ ፍሉይ ቦታ መድለዪ ቃል፡ ወይ ሓደ ፍሉይ መዓልቲ ወይ ንጥፈታት ክትጽሕፍ ትኽእል ኢኻ። ንኣብነት ስፖርት፡ ቋንቋ ሽወደንኛ ወይ ባህሊን መዘናግዕን።


text:
ፈስትቫል ኤርትራ ጀርመን 2016
ኣወሃሃዲ ሽማግለ ፈስቲቫል ኤርትራ ኣብ ጀርመን ብዕለት 20.02.16 ኣብ ከተማ ፍራንክፈርት ኣብ ዘቃንዓቶ ኣኼባ ንጥፈታት 2015 ዓ.ም ድሕሪ ምግምጋም ፡ ን2016 ዓ.ም. ብዝሓየለ ክስርሓሉ ዝኽእል ኣገባብ ስራሕን መደባትን ሰሪዓ።
ፈስቲቫል ኤርትራ ጀርመን 2016 ካብ ዕለት 02–03 ሓምለ (02-03/07/2016) ፡ ኣብ ትሕቲ ‘ርብዒ ዘመን ኣብ መኸተን ልምዓትን‘ ዝብል ጭርሖ ከም ዝካየድ ንኹሎም ግዱሳት ዜጋታት ብእዋኑ ትሕብር። ናይ ሎሚ ዓመት ፈስቲቫል፡ ፍሉይ ዝገብሮ ምስ ጽንብል ናጽነት ኤርትራ ኢዮበልዩ ይካየድ ምህላዉ ድርብ ጽንብል ኢዩ።
ፈስቲቫልና ኤርትራዊ መንነት ዝግለጸሉን፡ ብፍላይ ድማ ኣብ ወጻኢ ተወሊዶም ዝዓብዩ ቆልዑን መንእሰያትን ምስ ባህሎምን ህዝቦምን ዝፋለጥሉ ኮይኑ ሃገራዊ ሓድነት ንምድልዳልን እዋናዊ መልእኽትታት ንምትሕልላፍ፡ መኸተና ንምሕያል፡ ነብስና እንግምግመሉ ብሃገር ደርጃ ዓቢ ኣቕልቦ ዝወሃቦ ሃገራዊ ንግደት ብምዃኑ መጠን፡ ማሕበራትን ውዳቤታን ንጥፈታተን ዘንጸባርቓሉን ፈስቲቫል ዘማዕርጋሉን ባይታ ንምፍጣር፡ ኣብ ዝተፈላለዩ ንጥፈታት ፈስቲቫል ተሳትፎኹም ክረጋገጽ ድማ ድጊማ ተዘኻኽር።
ገለ ካብ መደባት ፈስቲቫል 2016፤
• ሰሚናር ንዓበይትን መንእሰያትን፡
• ባህላዊ ንጥፈታት፡
• ዝተፈላለዩ መደባት ብመንእሰያት፡
• ምምራቕ ዕዉታት መንእሰያት ተመሃሮ ኣብ 2015/2016፡ ብሞያ (Ausbildung)፡ ንዩኒቨርሲቲ መእተዊ ነጥቢ ዝረኸቡ ( Abiturabsolventen ) ብዩኒቨርሲቲ ዝተመረቑ (Uniabsolventen)
• መዘናግዒ ህጻናትን ውድድር ተመሃሮ ቋንቋ ኣደ
• ስእላዊ ምርኢትን ድራማን
• ስፖርት
• ኣገልግሎት
ፈስቲቫልና ብዘይ ንጡፍ ተሳትፈኹም ዕዉት ስለዘይከውን:ኣብዚ መደባት’ዚ ብማሕበር ወይ ብውልቀ ምስታፍ ከምዝከኣልን፡ ንዝኾነ እወታዊ ነቐፌታን ሃናጺ ምኽርን ለበዋን ብኸምዚ ዝስዕብ ክትሰዱልና ትኽእሉ:
ተለፎን፡ 0162 283 11 83 ወይ 0178 40 94 517
ብኢመይል፡ festivalgermany@googlemail.com
ፌስትቫል ወትሩ ዕዉት ንኽኸውን ወርቃዊ ግዚኦም፡ ኣእምሮኦም፡ ጉልቦቶም ዘወፈዩ፡ መንእሰያት፡ ማሕበረኮማት፡ ሽማግለታት መኸተ፡ ጉጅለታት ህግደፍ፡ ሃማደኤ፡ ጋንታታት ስፖርት፡ ትምህርቲ ቛንቛ ኣደ፡ ስነጥበባውያንን መድያን ከምኡውን እቶም ወግሐ ጸብሐ ብደርጃ ፈስቲቫል ጀርመን ዝካየድ ንጥፈታት ብተወፋይነት ብሞራልን ብጉልበትን ከየቛረጹ ዝደጋግፉናን ሰሪሖም ዘስርሑን ተዓዊቶም ዘዕውቱ፣ ግዱሳትን ኣብነታውያንን ሃገራውያንን ተቐማጦ ጀርመን፡ ከምኡውን ንኹሉኹም ተሳተፍቲ ፌስትቫል ኤርትራ ጀርመን፡ ብስም ሽማግለ ፈስቲቫል ዓቢ ምስጋና ነቐርብ።
ዘለኣለማዊ ዝኽርን ክብርን መጐስን ንሰማእታትና !
ዓወት ንሓፋሽ
ኣወሃሃዲ ሽማግለ ፈስቲቫል ኤርትራ ኣብ ጀርመን


text:
Tigrinya
Akedir Ahmedin
ጸሓፊ፥ ንጕጊ ዋ ትያንጎ
ትርጕም፥ ኣኸደር ኣሕመዲን
ኣብ ጥንታዊ መዋእል፡ ወዲ-ሰብ ልክዕ ከምቶም ካልኦት እንስሳታት ብኣርባዕተ መሓውሩ ይኸይድ ነበረ ይበሃል፣ ካብ ነብሪ፡ እራብን ማንቲለን ከኣ ይቕልጥፍ ነበረ። እዞም መንቀሳቐሲኡ ዝዀኑ ኣእዳውን ኣእጋርን ዝያዳ ካብቶም ካልኦት ክፍለ-ኣካላት ሰብ ተመሳሳልነት ዘለዎም እዮም። መላግቦታቶም፡ መንኵብን ምሕዅልቲን፡ ብርኪ-ኢድን ብርኪ-እግሪን፡ ጉምቦ-ኢድን ዓንካሪቶን፡ ኣእዳውን ኣእጋርን ነፍስወከፎም ሓሙሽተ ጸፋራት ኣጻብዕቶምን ካብቲ ዘመሳስሎም እዩ። ብተወሳኺ እዞም ኣጻብዕቲ – ኣብ ኢድን እግርን – ካብ ዓባይቶ ክሳብ ሕንጥቢቶ’ውን ተመሳሳሊ ኣቃውማ ነበሮም። ኣብቲ እዋናት’ቲ ዓባይቶ ናይ ኢድ ልክዕ ከምቶም ኣጻብዕቲ እግሪ ምስ ኣሓታ ልግብቲ እያ ዝነበረት። በዚ ምኽንያታት’ዚ ከይኰነ ኣይተርፍን ድማ፡ ኣእዳውን ኣእጋርን ንሓድሕዶም ኣመና ዝቀራረቡን ከም መቕርብ ዝረኣኣዩን ዝነበሩ።
እዞም ህዋሳት ንሓድሕዶም ተደጋጊፎም፡ ብፍቕርን ሓድነትን ንምሉእ ኣካል ሰብ ብምስካም ናብ ዝደለዮ ዕዳጋ፡ በረኻ፡ ገረብ፡ ጎቦ . . . ንሓያለ ዓመታት ኣጓዓዓዙዎ። ኣብ ምድሪ ጥራይ’ውን ዘይኰነ ኣብ ማይ’ውን ሰብ ከም ዝደለዮ ክሕንብስ፡ ከንሳፍፍ ወይ ክጠልቕ ብሓባር ተገዚኦሞ እዮም። ርክቦም ድማ ፍትሓውን ማዕርነታውያን ነበረ። ካብ ካልኦት ክፍለ-ኣካላት ሰብ’ውን ዝደለዩዎ ኣገልግሎት ሓቲቶም ይጥቀሙ፣ ንኣብነት፡ ምዝራብ ካብ ኣፍ፡ ምስማዕ ካብ እዝኒ፡ ምሽታት ካብ ኣፍንጫ፡ ምርኣይ ካብ ዓይኒ. . . እናተገልገሉ፡ ዕማሞም የሳልጡ ነበሩ።
እንተዀነ፡ እዚ ስሙርን ኣበር ኣልቦን ዝነበረ ሓድነቶም፡ ንኻልኦት ክፍለ-ኣካላት ከቕንኦምን ክተናኾሉዎም ዝገብርን ደኣ ኰነ። እዞም ቅንኢ ዝሓደሮም ክፍለ-ኣካላት ነዞም ዝፋተዉ መቕርብ ብነናይ ገዛእርእሶም ፍሉይ ክእለታት ከም ዘገልግሉዎም ምግባሮም ከጣዕሶም ጀመረ። ብቕንእን ጽልእን ዓዊሮም ድማ፡ ኣንጻሮም ተንኮል ክፍሕሱ ድቃስ ሰኣኑ።
ወያ ለውላው መልሓስ ድማ፡ እቲ ነዚ ሓድነት ዝሓቍን ኣብ ሓንጎል ዝተወጠነ ውዲት ከተቃልሕ ተጓየየት። “መንኦም እዩ ዝያዳ ኣገዳሲ? ናይ መን ኣበርክቶ እዩ ብቝዕን ዝያዳ ሚዛን ዝወሃቦን?” እናበለት ንተዛማዲ ዓቕሚ ናይዞም መሓውር ኣብ ሕቶ ዘእቱ ዘረባታት እናልዓለት ነገር ከተሳውር ላዕልን ታሕትን በለት። እቶም፡ ብዛዕባ ህላወ ይዅን ኣበርክቶ ካልኦት ክፍለ-ኣካላት ምንም ዘይግድሶም ዝነበረ መሓውር፡ ግርህነቶም ኣጥፊኦም፡ “ኣነ’ባ ደኣ ኣነ!” እናበሉ ኣብ ንሓድሕዶም ክከራኸሩ ጀመሩ። እዚ ድማ ብኡ ንብኡ፡ ናብ ጉዳይ ክብሪ ተጠምዘዘ። ኣእዳው በተን ምልሙላት ነዋሕቲ ኣጻብዕተን እናተሓበና፡ ኣብ ልዕሊ’ቶም ሓጸርትን ክርኩማትን ኣጻብዕቲ እግሪ ምንሻው ጀመራ። ኣእጋር’ውን ስቕ ኢሎም ክሰምዑ ኣይደለዩን፡ ኣብ ዘረባ ምእንቲ ከይርትዑ፡ ብዛዕባ ቅጥንን ተነቃፍነትን ኣጽብዕቲ እናላገጹ፡ ንጽባቐኦምን ሓይሎምን ተታዕኒኖም መደሩሉ። መሳኪን መሓውር መበገሲኡ ብዙሕ ከየስተብሃሉ ምትፍናኖም ንመዓልታት ቀጸሉዎ’ሞ፡ ነቲ ግሩም ዝነበረ ተሓባቢርካ ናይ ምስራሕ ክእለቶም ቀስ ብቐስ ጸለዎ። ኣብ መወዳእታ እቲ ሕቶ፡ ናይ ‘መን ዓብለለ?’ መልክዕ ክሕዝ ስለ ዝጀመረ፡ ንሽምግልና ናብቶም ካልኦት ክፍለ-ኣካላት ተመርሐ።
ኵሎም ክፍለ-ኣካላት ነዚ ጉዳይ ክዝትዩሉ ኢሎም ምስ ተኣከቡ፡ ሓሳባት ብመገዲ መልሓስ ኣቢሉ’ዩ ዝተሰምዐ። መልሓስ፣ “ኣብ መንጎኦም ቅልስ ይካየድ’ሞ ሰዓሪ ብቐሊሉ ይፍለ፡” ዝብል ሓሳብ ቀዲማ ኣቕረበት። እቲ ሓሳብ ደገፍ ብዙሓት’ኳ እንተረኸበ፡ “እንታይ ዓይነት ቅልስ?” ዝብል ሕቶ ከኣ ኣዋጣሪ ኰነ። ገለኣቶም ጕስጢ ክብሉ እንከለዉ፡ ገለኣቶም ብዋልታን ጭማራን ዝግበር ከምዚ ናይ ኲናት ዓይነት ቅልስ ክካየድ ሓሳብ ሃቡ። ሕልኮ፡ ኣኹድር ዝኣመሰለ ቅልስ ክካየድ ዝበሉ’ውን ነበሩ። እንተዀነ፡ ነፍስወከፍ ዝተኣመመ ቅልስ ምስ ተገምገመ፡ ንሓደ ዝምችእ ነቲ ካልእ ዘግድዕ ዘይርትዓዊ ምዃኑ ተፈልጠ። ኣብ መወዳእታ ግን መልሓስ ካብ ሓንጎል ሓሳብ ተለቂሓ ፡ “ተኸራኸርቲ ባዕላቶም ሓሓደ ግድል ሒዞም ይቕረቡ፡” ዝብል ውሳነ፡ ቦታን መዓልቲን ቆሪጻ ደምደመት። ኢድን እግር ድማ ተሰማምዑ።
መዓልቲ ኣኺሉ፡ ነቲ ዓብይን ወሳንን ቅልስ ንምዕዛብ፡ ኵሉ ናብቲ ቦታ ቅልስ ክኸውን ዝተወሰነ ዓብይ ሩባ ዝሓልፎ ጫካ ኣምርሐ። ኵሎም ክፍለ-ኣካላት፡ ኣብ ልዕሊ ሰብ ክወርድ ዝኽእል ሓደጋታት ይዅን ክኽሰት ዝኽእል ሓድሽ ነገራት ንምቍጽጻር ኣብ ተጠንቀቕ ነበሩ። በዚ ከኣ ኣብ ውሽጣዊ ቃልሲ ተጸምዱ። ኣዒንቲ ክሳብ’ቲ ዝደቐቐ ካብ ቀረባን ርሑቕን ክስዕብ ዝኽእል ሓደጋ ንምርኣይ፡ ኣርሒቐንን ኣስፊሐንን ከቋምታ ጀመራ። ኣእዛን ብወገነን ንተመሳሳሊ ዕማም፡ ንሓሸሽ’ውን ንምጽንጻን ኵር በላ። ኣፍንጫ’ውን ብኣዒንቲ ዘይተራእየ፡ ብኣእዛን ዘይተሰምዐ ሸቲቱ ንምፍላይ ፊን-ፊን በለ። መልሓስ ከኣ ኣብ እዋን ሓደጋ ህጹጽ ረድኤት ንምርካብ ምእንቲ ወጪጫ ከተቃልሕን ንዅሉ ከተስምዕን ካብ ሰፈራ እትው ውጽእ ትብል ነበረት።
ንፋስ፡ ንወረ ናይቲ ቅልስ ናብ ኣርባዕተ ማእዝን ናይቲ ጫካ፡ ከምኡ’ውን ናብ ማይን ኣየርን በተኖ። ካብ ተዓዘብቲ፡ እቶም ኣርባዕተ ዝመሓውሮም እንስሳታት ቀዲሞም ኣርከቡ። እቶም ገዘፍቲ እንስሳታት፡ ብሰላም ከም ዝመጽኡን ቦታኦም ከም ዝሓዙን ንምሕባር ካብ ኣግራብ ሰሰሊዖም ዝሓዙዎ ኣቝጽልቲ እናኣወዛወዙ ሰላምታ ሃቡ። እቲ፡ እንበሳ፡ ነብሪ፡ ሓርገጽ፡ ሓርሽ፡ ዝብኢ፡ ሓርማዝ፡ ዘራፍ፡ ገመል፡ ከብቲ፡ ዓጋዘን፡ እራብ፡ ማንቲለ፡ ሙጹጹላይ፡ ኣንጭዋን ካልኦትን ዝተኣከቡሉ ጎልጎል ሕብራዊ ግርማ ለበሰ። ክልተ ዝኣእጋረን ኣዕዋፍ፡ ሰገን፡ ዑፍ-ጥዋስ… ብውዕዉዕ ስምዒት ኣኽናፈን እናኣወዛወዛ ምምጽአን ሓበራ። ጭቝጩቝታ ጨራሩ ካብቲ ኣግራብ ተሰምዐ፡ ዕንጭራር ብዘይምቍራጽ ጭጭ በለት። ሳሬት፡ ዓራዛዝነ፡ ዕንቅርቢት ዝኣመሰሉ’ውን፡ ኣብቲ ኣግራብ እናተንፋሓኹ ቦታኦም ኣጣጥሑ። ነፋሒቶ፡ ብህድኣትን ብጥንቃቐን ክትጓዓዝ እንከላ፡ ጠበቕ ኣብ ሓደ ቦታ ምርጋእ ስኢኑ ናብዝን ናብትን ኣዕለበጠ። ህበይ፡ ወዓግ፡ ጋውና ካብ ሓደ ገረብ ናብቲ ካልእ እናነጠሩ ነዊሕ ተጓዒዞም ኣብ መወዳእታ፡ ንምርኢት ዝምችኦም ቦታ ሒዞም ጸጥ በሉ።
ኣብ ቅድመ-ምጅማር እቲ ቅልስ፡ እዚ ዝስዕብ መዝሙር ካብ ኣፍ ተቓልሐ፤
ንሓጐስና እንዳኣሉ
ንሓጐስና እንዳኣሉ
ንሓጐስና እንዳኣሉ
እቲ ምንታይሲ ኵሉ
ስለ ምዃኑ
ሓደ ፍጥረቱ።
ኣእድውን ኣእጋርን፡ ንውጽኢት ናይቲ ቅልስ፡ ብዘይዝዀነ ይዅን ቅድመ-ኵነት፡ ምዕዝምዛም፡ ቁጥዐ፡ ንሓድሕድካ ምውንጃልን ምጥቕቓዕን ነጺሆም ብምሉእ ልቢ ንክቕበሉዎ ኣብ ቅድሚ’ቲ ኣኩብ ተዓዛቢ ቃለ-ማሕላ ፈጸሙ።
ብዝተገብረ ዕጫ፡ ኣእዳው ጀመርቲ ኰይነን ሓሲበናኦ ዝመጽኣ ቅልስ ወይ ግድል ከፍልጣ ተሓተታ። “ቁራጽ ዕንጸይቲ ናብ መሬት ምድርባይ፡” ዝብል ምዃኑ ከኣ ኣፍለጣ። ብመሰረት መምርሒ ናይቲ ዝቐረበ ግድል፡ ነታ ዝወደቐት ዕንጸይቲ የማናይ ይዅን ጸጋማይ እግሪ ወይ’ውን ክልተኦም ብሓባር፡ ብግቡእ ኣልዒሎም ዝተወሰነ ርሕቀት ክስንድውዋ ዝብል እዩ። ክልተኦም ኣእጋር ኣብ ውሽጢ’ቲ ዝተዋህቦም ግዜ ክመኻኸሩ ይኽእሉ፣ ኣጻብዕቶም’ውን ብእኵብ ይዅን በብሓደ፡ ንዝተዋህቦም ግድል ንምፍጻም ይጥዕመና’ዩ ብዝበሉዎ መገዲ ክጥቀሙሎም ከም ዝፍቀድ ተነግረ።
ኣእጋር ነታ ዕንጸይቲ ከልዕሉዋ ፈተኑ። እንተዀነ ዝፈተኑ እንተፈተኑ፡ ዝገበሩ ውህደት እንተገበሩ ብግቡእ ከልዕልዋን ክቈጻጸሩዋን ኣጸገሞም። ድሕሪ ዝገበሩዎ ምምኽኻር ከኣ ኣብ መወዳእታ፡ ንምንቅስቓሳ ዝሓሸ ኣገባብ’ዩ ኢሎም ብዝሓሰብዎ ኣማራጺ ቀሊዖም ዝተወሰነ ርሕቀት ኣንቀሳቐሱዋ። ነዚ ዝረኣያ ኣጻብዕ ኢድ ከኣ፡ ብመገዲ ኣፍ ኣቢለን ካርካር ኢለን ናይ ልበን ብምስሓቕ ሕጫጨአን ገለጻ።
ኣእዳው ተውዛሕዛሕ እናበላ፡ ነቲ ቅጥንጥን ዝበለ ቅርጸንን ዝተፈላለየ ምውህሃደንን እናርኣያ፡ ነታ ዕንጸይቲ ኣልዓላኣ። ኣርሒቐን ናብቲ ጫካ ብምስንዳው ከኣ ካብ መቀናቕንተን ይዅን ካብ ተዓዛብቲ ዓብይ ኣድናቘት ረኸባ። ብዘይካ’ዚ ካልእ መሳጢ ክእለታት’ውን ኣርኣያ፣ ምልቃም ንኣዝያ ደቃቕ ጸጸር ካብ ዓይኒ-ዓተር፡ ምስሉኽላዅ መርፍእ ኣብ ውሽጢ ዓለባ፡ ምንቅስቓስ ዓብይ ዕንጸይቲ ብንእሽቶ ፑሊ ምስራሕን ምውርዋርን ጭማራ፡ ከምኡ’ውን ካልኦት ኣጻብዕቲ እግሪ ክሓስቡዎ’ውን ዘይክእሉ ግብርታትን ምንቅስቓሳትን ኣርኣያ። ኣእጋር ኮፍ ኢሎም ነዚ ውሕልነትን ምትዕጽጻፍን ናይዘን ጎራሓት መቕርቦም ክዕዘቡ ጥራይ ዝኽእሉ ነበሩ። ኵለን ኣእዳው ተዓዘብቲ፡ ንተወዳደርቲ ኣእዳው ዘለወን ደገፍ ንምግላጽ ነጎዳ ዝጥዕም ጣቕዒት ኣንጎድጎዳኦ። እዚ ከኣ ንኣእጋር ዓብይ ቍጥዐ ፈጠረሎም። እቲ ዝረኣዩዎ ተስፋ ዘቝርጽ’ኳ እንተ መሰለ ፡ ኣይጃጀዉን። ብወገኖም ከዐውተና ይኽእል’ዩ ዝበሉዎ ግድል ሒዞም ቀረቡ።
ግድሎም ክገልጹ ምስ ተፈቕደሎም፡ ዝፈዀሰ ምዃኑ ኣፍለጡ። እዚ ከኣ ኣእዳው ንበይነን ንምሉእ ኣካል ሰብ ተሰኪመን ኣብ ሓደ ክቢ ከዝራኦ ዝብል ነበረ። “እንታይ ዝበለ ፈንጤጋር ግድል ደኣሉ እዚኸ?” ብምባል ኣእዳው ጕሪምሪም በላ። እቲ ኵነታት ዘስሕቕ ነበረ። ብመሰረት’ቲ ግድል ኵሉ ክፍለ-ኣካላት ተገላበጠ። ኣእዳው መሬት ሓዛ፣ ኣዒንቲ ናብ ምድሪ ቀረቡ’ሞ፡ ኵርናዕ ጠመተኦም ጸበበ። ኣፍንጫ ደሮና ኣትዩዎ ህንጥሸው ኰነ፡ ኣእጋር ንላዕሊ ኣንቃዕሪረን ጠልጠል በላ። ተዓዘብቲ ወጨጩ፡ ከምዚ እናበሉ ድማ ዘመሩ፤
ንያዮ ንያዮ ጁ
ሃኩና ማታታ
ፉዋታ ንያዮ
ሃኩና ማታታ
ትሩከኒ ኣንጋኒ
እንተዀነ፡ ኣድህቦኦም ናብ ኢድን እግርን ነበረ። እቶም ቅድሚ ሒደት ደቓይቕ ክእመን ዘይክእል ክእለት ዘርእያ ዝነበራ ህዋሳት፡ ኣብ ሓጺር ግዜ ልዅስስ-ልዅስስ ኢለን ስድሪ’ውን ትዅን ምስጓም ሰኣና። ኣእዳው ብቓንዛ ዝኣክል ‘ፊቕ!’ ኢለን ኣምሪረን በኸያ። ምኽኣል ስለ ዝሰኣና ድማ ረድረድ ብምባል ንኣካል ራዕ ክብል ፈነዋኦ። ቍሩብ ኣዕሪፈን ድማ ካልኣይ ፈተነ ገበራ። ኣብዚ ግዜ’ዚ፡ “ሓይሊ እንተ ረኸብና!” ብምባል ምእንቲ ከጣጥሓ ተዘራጊሐን መሬት ሓዛ። ዓባይ-ዓባይቶ ጥራይ ከኣ ኣመና ተፈንቲታ ተዘርግሐት።ሽዕኡ’ውን ምኽኣል ሰኣና። ኣብ መወዳእታ መዅረር’ኳ እንተ ተጠቕማ፡ ኣብ ትግባረኡ ግን ንኣእጋር’ውን ስለ ዘሓወስ፡ ተሰረዘ። ኣእጋር ከኣ ብግደኦም ክስሕቁ ጀመሩ። ጭደራኦም ካብቲ ኣቐዲሙ ዝተሰምዐ ወጫጪ ድምጺ ኣእዳው ንምፍላይ ርጕድ ዝበለ ቃና ተጠቒሞም ታሕጓሶም ገለጹ። ነዚ ዝሰምዓ ኣእዳው፡ ብሕርቃን ጣዕ ክብላ ደለያ። ሓንቲ ናይ መወዳእታን ቀቢጸ-ተስፋን ፈተነ ኣካየዳ’ሞ ሓንቲ ስጕምቲ’ውን ክስጕማ ኣይከኣላን። ረሸሽ ኢሉወን ከኣ ኣቋረጻ። ኣእጋር ድማ ነቲ ኣትለቲካዊ ክእለቶም ንምርኣይ ዕድል ተዋህቦም’ሞ ተሓጐሱ። ንኣካል ጸይሮምን ከየውደቑን፡ ዘብዘብ፡ ጕያ፡ ዝላ ልዕለትን ርሕቀትን ዓይነታት ምርኢት ኣቕረቡ። ኵሎም ኣእጋር ተዓዘብቲ ከኣ ደገፎም ንምግላጽ ብሓባር ንመሬት ደሰቑዎ። ነዚ ዝተዓዘባ ኣእዳው ካብ ስፖርታዊ ጭውነት ወጻኢ ምዃኑ ብምግላጽ ተቓውሞአን ኣስምዓ።
እታ ሰብነት ብግቡእ ንምስካምን ንምጥጣሕን ምእንቲ ክጥዕም ተዘርጊሓ ዝነበረት ዓባይ-ዓባይቶ፡ ካብተን ካልኦት ኣጻብዕቲ ተፈልያ ብዝርግሕታ ተረፈት፣ ኵሎም፡ እንተላይ እቶም ተዓዘብቲ ከኣ ፍሉይ ክስተት ብምንባሩ ተገሪሞም ተዓዘቡዎ። እቶም መተሃላልኽቲ ህዋሳት፡ ካልእ ነገራት ኣስተብሂሎም ሰሓቕ ክስዕሮም ደለየ። ክንዮ’ቲ ብሰንኪ ምፍላይ ዓባይ-ዓባይቶ ኣእዳው ዘይውጽኢታውያን ዝዀናሉ ምኽንያት፡ ብኣንጻሩ ነገራት ጨቢጥካ ናይ ምሓዝ ዓቕመን ኣሐየሎ። እንታይ ይብሃል’ዚ? ሕንዳለ! ሓደ ዓቕሚ ናብ ካልእ ዓይነት ዓቕሚ ይሰጋገር? ኵሉ ገረሞ።
ዕዉት ንምፍላይ ኣብ መንጎ’ቶም ክፍለ-ኣካላት ሓሙሽተ መዓልታት ዝወሰደ ውዕዉዕ ክትዕ ተኻየደ። ዝተፈላለየ ርእይቶታትን ሓሳባትን ውሒዙ፣ ተዛተይቲ’ውን ዝከኣሎም እንተ ገበሩ፡ ሓደ ብዘይ እቲ ሓደ ዋላ ሓንቲ ክገብር ስለ ዘይክእል ዕዉት ንምፍላይ ኣመና ከም ዘጸግም ደምደሙ። ካብዚ ብምብጋስ ከኣ ፍልስፍናዊ ትዕዝብቲ ዘበገሶ ሓድሽ ክትዓት ተላዕለ። “ብመሰረቱ ኣካል ዝብሃል እንታይ እዩ?” ናይ ኵሎም ሕቶ ነበረ። ኣካል ማለት ድማ ኵሎም ብሓባር ማለት ምዃኑ ክርድኦም ጀመረ። ነዚ ንምብራህ ከኣ ህላወን ተግባርን ናይቲ ሓደ ንህላወን ተግባርን ናይቲ ካልእ መሰረታዊ ምዃኑ፡ ሓደ ብዘይቶም ካልኦት ክነብር ከም ዘይክእል፡ ዝብል ናይ ሓባር መረዳእታኦም ኰነ።
ኣብ መጻኢ፡ ከምዚ ዓይነት ህልኽን ምጥምማትን ምእንቲ ከይፍጠር ግን፡ ኣእዳው ንላዕሊ ክዀና፡ ኣካል-ሰብ ከኣ ብእግሪ ደው ኢሉ ክኸይድ ወሰኑ። ኣካል (ሰብነት) በቲ ውሳነ ታሕጓሱ ድሕሪ ምግላጽ፡ መበቈሎም ንኽፈልጡ ግን ቈልዑ ብኣርባዕተ መሓውሮም ክኸዱ ክፍቀድ ኣተሓሳሰበ። ብድሕሪ’ዚ ምክፍፋል ዕዮ ብምግባር፡ እግሪ ምሉእ ሓላፍነት ምስካም ኣካል ክወስድን ካብን ናብን ከጓዓዕዝን፡ ኣብቲ ዝድለ ቦታ ምስ ተበጽሐ ከኣ ኣእዳው ክእለተን ተጠቒመን ኣቝሑ ምሓዝን ምዕያይን ዝኣመሰለ ዘድሊ ዕዮ ከካውና፡ መግቢ ድማ ከቐብላ ተገብረ።
ኣስናን ብወገኖም፡ ነቲ መግቢ ሓይኾም ንጐረሮ ከቐብሉ፡ ጐረሮ ከኣ ኣብ ከስዐ ከም ዝበጽሕ ይገብር። ከስዐ ብስርዓተ መሕቀቒኡ ኣቢሉ ከም ዝሓቕቕን ናብ ኵሉ ውሻጠታቱ የብጽሕን፡ ኣብ መዓላኡ ከም ዝወዓለ’ውን የረጋግጽ። እቲ ዘየድሊ ክፋል መግቢ ከኣ ናብ ስርዓተ መጕሓፊ የብጽሕ። ኣብ ሓመድ ከም ዝክዖ ብምግባር ድማ ተመሊሱ ንፍርያምነት እቲ ሓመድ የሀብትም። ብእኡ ድማ ኣታኽልቲ ይዓብዩን ዝያዳ ይፈርዩን። እንደገና ድማ ኣእዳው ስርሐን ይሰርሓ፡ ንዝበሰለ ፍረ ይለቕማኦን ከም ዝብላዕ ይገብራኦን። ዑደት ህይወት ድማ ከምዚ እናበለ ይቕጽል።
ጸወታ፡ ምዝንጋዕን ሰሓቕን’ውን ብተመሳሳሊ ኣገባብ ምክፍፋል ተኻይድሉ ከም ዝፍጸም ተገብር። ደርፊ፡ ሰሓቕን ዘረባን ዕማም ኣፍ ጥራይ ክኸውን፣ ጉያ፡ ጸወታ ኵዕሶ፡ ከኣ ዝያዳ ኣእጋር ሓላፍነት ክወስዱሉ፣ ኵዕሶ መርበብን ኵዕሶ ሰኪዐትን ንኣእዳው ጥራይ ክግደፍ፣ ኣብቲ ጕያን ምንቅስቓስ ዘድልየሉ ሸነኽጥራይ ግን ኣእጋር ክዋስኡ፣ ኣብ ጸወታታት ኣትለቲክስ እቲ ሜዳ ዳርጋ ኵሉ ንኣእጋር ክግደፍ ዝብል’ዩ። እዚ ንጹር መምርሕን መደብ ዕዮን ከኣ ኣካል ወዲ-ሰብ ሓደ መስተንክራዊ ዝዀነ ህይወታዊ ማሽን ክኸውን ኣኽኣሎ። እቶም ዓበይቲ እንስሳታት ከይተረፈ ንዝገብሩዎ ብመጠንን ጽፈትን ክበልጾ ኣብቅዖ።
እዚ እናዀነ ግን ክፍለ-ኣካላት፡ እዚ ቀዋሚ ስርርዕ’ዚ፡ ውዒሉ ሓዲሩ ስምዒታትን ምትፍናንን ክፈጥር ከም ዝኽእል ስክፍታ ክስምዖም ጀመረ። “እቲ ኣብ ላዕሊ ደው ዝበለ ርእሲ፡ ካብቲ ኣብ ታሕቲ ክኸውን ዝተወሰነሉ እግሪ ዝበልጽ ምዃኑ፡ ዝተረፉ ኵሎም ኣብ ትሕተኡ ዘለዉ ክፍለ-ኣካላት’ውን፡ ኣገልገልቱን ብናቱ ሓሳብን መምርሒታትን ጥራይ ዝንቀሳቐሱን ገይሩ ክርእዮምን ክንዕቆምን ይኽእል’ዩ ዝብል ትሒም-ትሒም፡ እናሓደረ ዳርጋ ዓው ኢልካ ክዝረብ ጀመረ። ካብዚ ነቒሎም ድማ፡ “ንኣቃውማ ክጥዕም እንተ ዘይኰይኑ፡ ብዓይኒ ስልጣን እንክርአ፡ ኵሎም ህዋሳት ማዕረ እዮም!” ዝብል መግለጺ ብወግዒ ኣስምዑ። እዚ ማለት ድማ፡ ሓጐስ ይዅን ቃንዛ ናይ ሓደ ህዋስ፡ ንኻልኦት’ውን ብማዕረ ከም ዝብጽሖምን ክስምዖም ከም ዝግባእን ኣስመሩሉ። መልሓስ ከኣ ብፍላይ፡ ዝዀነ እትዛረቦ ዘረባ፡ ንምሉእ ኣካል ዝውክል እምበር ንበይና ጥራይ ዝምልከት ከም ዘይኰነ ምስናይ ተሪር መጠንቀቕታኡ ኣተሓሳሰቡ። ብሓባር ድማ ከምዚ ዝብል መዝሙር ኣስምዑ፤
ኣብ ኣካልና
የለን ኣገልጋሊ
ኣብ ኣካልና
የለን ተገልጋሊ
ኣገልገልቲ ባዕልና ተገልገልቲ
ንሕና ብንሕና የብልናን መቓሊ
ሓዙኒ ሓዙና
መልሓስና ልሳንና
ከነጥዒ ኣካልና
ሓድነት መልክዕና።
ሓዙኒ ሓዙና
ሓባር’ዩ ግብርና
ንኣካል ጥዕና
ሓባር’ዩ ዕዮና
ሓድነት ሓይልና።
እዚ ድማ ወግዓዊ መዝሙር ኣካል ኰነ። ኣካል ድማ ነዛ ካብ ካልኦት እንስሳታትን ሰውራ ትኽሎ ዝተሓሰሙን ኵሎም ዝፍለየላን ብቕዓቱ ዝገልጸላን መዝሙሩ ክሳብ ሎሚ ይዝምራ ኣሎ። ካልኦት ኣርባዕተ ዝመሓውሮም እንስሳታት ከምዚ ዓይነት ሰውራ ኣየካየዱን። ምድራፍ ንዓታቶም ኣይንታዮምን እዩ። ኣፍ ማለት ከኣ መብልዒ ጥራይ እዩ። ጸኒሖም ድማ ናይ ተፈጥሮ ‘ዓቃባዊ ሰልፊ’ መስረቱ። ኣብ ናቶም ክውንነት ጸኒዖም ድማ ልምዶም ምቕያር ኣበዩ።
ሰባት፡ ካብ ስርዓተ ዕዮ ክፍለ-ኣካላት ክመሃሩ እንከለዉ ግብሮም ጽቡቕ እዩ። እንተዀነ፡ ኣብ ከም ውግእ ዝኣመሰለ ኵነታት፡ ንኣብነት ርእሲ፡ ርእሲ ካልኦት ክኸውን፡ ክፍለ-ኣካላት ተጎራሪሖም፡ ሓደ ኣብ ርእሲ’ቲ ካልእ ኰይኖም ክርኣዩ እንከለዉ፡ ሰባት ነቶም ሰውራ ትኽሎ ዝነጸጉ ናይ ቀረባ ደቂ ሓወቦታቶም’ዮም ዝመስሉ።
Akedir Ahmedin is a short story writer, playwright, and engineer by profession. He has published a book of short stories and a translation of Nikolai Gogol’s, The Inspector General.
A pan-African writers' collective and publisher


text:
ሩስያ፡ ብቀዳማይ ሚኒስተር መድቨደቭ ዝምራሕ መንግስቲ ካብ መዝነቱ ወሪዱ
ፕረዚደንት ሩስያ ቭላድሚር ፑቲን፡ ቅዋማዊ ምምሕያሽ ክግበር እማመ ድሕሪ ምቕራቡ፡ መንግስቲ እታ ሃገር ካብ መዝነቱ ወሪዱ።
እዚ ማለት እቲ ብቐዳማይ ሚኒስተር ዝምራሕ ካቢነ እታ ሃገር ብምሉኡ፡ ካብ ስልጣኑ ወሪዱ ኣሎ።
እቲ ፕረዚደንት፡ ንሓላፊ ኣገልግሎት ግብሪ ዝነበረ ሚካኤል ሚሹስቲን፡ ቀዳማይ ሚኒስተር ክኸውን መዚዝዎ'ሎ።
- ጓል ኣንስተይቲ፥ መነሓንሕቲ ፕረዚደንት ፑቲን
- ምዕራባዉያን ትም ዝበላሉ ዓወት መረጻ ፑቲን
- ብሪጣንያ፡ ኣብ ምረዛ ሰላዪ-ነበር ስክሪፓል "ልዑል ተኽእሎ" ኢድ ሩስያ ኣሎ ትብል
ፑቲን፡ ነቲ ካብ መዝነቱ ወሪዱ ዘሎ ቀዳማይ ሚኒስተር ዲሚትሪ መድቨደቭ ምክትል ኣቦመንበር ናይቲ ባዕሉ ዝመርሖ ቤት-ምኽሪ ሃገራዊ ድሕነት ክኸውን መዚዝዎ'ሎ።
እቲ ሃንደበታዊ ውሳነ፡ ዘመነ ስልጣኑ ቅድሚ ምብቅዑ፡ ኣርባዕተ ዓመት ኣቐዲሙ'ዩ ዝውሰድ ዘሎ። ስለምንታይ ነቲ ስጉምቲ ከም ዝወሰደ ግና ዛጊት ብንጹር ኣይተፈልጠን።
እማመ ፕረዚደንት ፑቲን፡ ኣብ ሚዛን ስልጣን እታ ሃገር ዓቢ ለውጢ ዘምጽእ ምዃኑ፡ ቀዳማይ ሚኒስተር መድቨደቭ ተዛሪቡ።
ብመሰረት እቲ ሕጂ ዘሎ ቅዋም እታ ሃገር፡ ፑቲን ንዝቕጽል እብረ ስልጣን ክወዳደር ኣይፍቀደሉን'ዩ።
እቲ ፕረዚደንት፡ ንክልቲኡ ደረጃታት ባይቶ እታ ሃገር ኣብ ዝሃቦ መግለጺ፡ እቲ እማመ ስልጣን ካብ ፕረዚደንት፡ ናብ ፓርላማ ዘሰጋገር'ዩ ኢሉ።
ምንጭታት መንግስቲ ንቢቢሲ ኣብ ዝሃብዎ ሓበሬታ፡ ሚኒስተራት መንግስቲ እታ ሃገር ካብ መዝነቱ ከም ዝወርድ ኣይፈለጡን።
"ሃንደበታዊ'ዩ ነይሩ" ክብል ሓደ ካብቶም ምንጭታት ሓቢሩ።
መድቨደቭ ንባዕሉ፡ ንሓያሎ ዓመታት ቀዳማይ ሚኒስተር ኮይኑ ዘገልገለ ክኸውን እንከሎ፡ ካብ 2008 ክሳብ 2012 ፕረዚደንት ኮይኑ ኣገልጊሉ።
ኣብቲ እዋን'ቲ ድማ፡ ቭላድሚር ፑቲን ስልጣን ቀዳማይ ሚኒስተር ሒዙ ድሕሪ ምጽናሕ፡ ናብቲ ዝነበሮ መንበረ ፕረዚደንት ተመሊሱ።
ይኹን'እምበር፡ ቀዳማይ ሚኒስተር ኣብ ዝነበረሉ ግዜ'ውን እንተኾነ ገባሪን ሓደጊን ከም ዝነበረ'ዩ ዝግለጽ።
ብመሰረት ቅዋም ሩስያ፡ ሓደ ፕረዚደንት ንክልተ ተኸታተልቲ እብረታት ጥራይ ከገልግል'ዩ ዝፍቀደሉ። እዚ ማለት፡ ኣብ ካልእ እዋን ተመሊሱ ስልጣን ክሕዝ ይኽእል'ዩ።
ኣብቲ ንባይቶ ዘስመዖ መደረ፡ ቁጽሪ ኣብታ ሃገር ዝውለዱ ቆልዑ ንምውሳኽ ዘኽእል ናይ ፖሊሲ ለውጥታት ከም ዝግበር ቃል ኣትዩ።
ብዝሒ ህዝቢ ሩስያ፡ እናነከየ ምምጽኡ ንመንግስቲ'ታ ሃገር ዓቢ ሻቕሎት ፈጢሩሉ ጸኒሑ'ዩ።
ነቶም ክወልዱ ዝኽእሉ ዜጋታት ንምትብባዕ፡ ቆልዑ ንዘለዎም ስድራቤታት ናይ ቀረፅ ሕድገት ክግበረሎም ምዃኑ'ዩ ፑቲን ተመባጺዑ ዘሎ።


text:
ፍሉይ ልዑኽ ትካል ስደተኛታት ሕቡራት ሃገራት ንማእኸላይ ሜዲተራንንያን ቪንሰንት ኮክተል “ምሉእ ዝኾነ መሰረታዊ ስጉምቲ ክውሰድ ይግባእ ኢሎም”።
“ ነቲ ሰፊሕ ዝርጋሓ ዘለው ኣብ ዘይሕጋዊ ምስግጋር ሰባት ዝተመስረት ቁጠባ ከነዕንዎ ይግባእ።ብዙሕ ቁጽሪ ዘለወን ሃገራት ካብ ሊብያ ብዘይሕጋዊ መንገዲ ዝወጸ ነዳዲ ይገዝኣ፡ እዚ ድማ ካብቲ ንዘይሕጋዊያን ኣስገርቲ ዝህልው ማሕበረሰብ ምዃኑ እዩ። ኣብ ምርቋሕን ምቅላዕን ዘይሕጋዊያን ኣስገርቲ፡ ናይ ንብረትን ናይ መገሻን እገዳ ንምግባር ብዙሕ ክንሰርሕ ይግባእ።”
ብመሰረት ሎሚ ሶኑይ ዝወጸ ሓድሽ መጽናዕቲ ናይ ሕቡራት ሃገራት ትካል ስደተኛታት ንብዙሓት ኣብ ሊብያ ዝርከቡ ስደተኛታትን ፍልሰተኛታትን ኣብታ ሃገር ዘሎ ዓመጽን ምዝመዛን ነቲ ሓደገኛ ጉዕዞ ምቁራጽ ማእከላይ ባሕሪ ከካይዱ ከምዝደፋፍኦም ይሕብር።
እቲ ትካል ብተወሳኺ ኣብዚ ዓመት’ዚ ጥራይ 84,830 ሰባት ማእከላይ ባሕሪ ብምቁራጽ ጣልያን ምእታዎም እዚ ድማ ምስ ዝሓለፈ ዓመት ክነጻጸር ኸሎ ብ18 ሚእታዊት ከምዝወሰኸ፡ ክሳብ ሕጂ ብዝተፈልጠ ድማ 2,070 ሰባት ኣብቲ ጉዕዞ ምሟቶም ይገልጽ።
ብመሰረት ካብ ነሓሰ 2016 ዓ.ም ክሳብ መጋቢት 2017 ዓ.ም ዝተኻየደ መጽናዕቲ መብዛሕትኦም ካብቶም ኣፍሪቃዊያን ስደተኛታትን ፍልሰተኛታትን ካብ ሊብያ ዝብገሱ ደቂ ተባዕትዮ ምኳኖም ፡ ካብ ምዕራብን ማእከላይ ኣፍሪቃን ዝብገሳ ደቂ ኣንስትዮ ድማ ቀንዲ ግዳያት ዘይሕጋዊያን ኣስገርቲ ምኳኖም ይገልጽ።
ቁጽሪ እቶም በዚ መንገዲ ማእከላይ ባሕሪ ዘቋርጹ አላይ ዘይብሎም ትሕቲ ዕድመ ህጻናት ይውስኽ ከምዘሎን መብዛሕትኦም ድማ ካብ ሃገራት ኤርትራ፡ጋምብያን ናይጀርያን ምኳኖም እቲ መጽናዕቲ ይሕብር።
መብዛሕትኦም ሊብያ ዝኣትው ናይ ቁጠባ ስደተኛታት ምኳኖም እንተተፈልጠ’ኳ ሰበ ስልጣን እታ ሃገር ናብ ሃገሮም እንተተመሊሶም ክገጥሞም ዝኽእል ጸገም’ውን ኣፍልጦ ይህቡ እዮም።
እዚኣቶም ካብ ሶርያ፡ ካብ ገለ ግዝኣታት ፍልስጤም፡ ኤርትራ፡ ዞባታት ዳርፉር-ሱዳን፡ ካብ ክልል ኦሮምያ ኢትዮጵያ፡ ሶማልን ዒራቕን ዝመጹ እዮም።
ዓለምለኸ ትካል ስደተኛታት ብወገኑ 70 ሚእታዊት ካብቶም ሊብያ ዝኣትው ስደተኛታትን ፍልሰተኛታትን ኣብታ ሃገር ክጸንሖ ሓሊኖም ከምዝመጹ እቶም ዝተረፉ 30 ሚእትዊት ግን ንሊብያ ከምመሰጋገሪ ከምዝጥቐምሉ ይገልጽ።
ማርያ ሲሲሊ ዳርመ ነቲ መጽናዕቲ ካብ ዘካየዱ ሓንቲ ኮይነን ካብቶም ቃለ መጠይቕ ዘካየዱሎም 140 ሰባት 55 ሚእታዊት ኣብ ሊብያ ንምጽናሕ ሓሊኖም ከምዝመጹ ምግላጾም ብምሕባር እንተኾነ እዚ ግን ንዝተወሰኑ ዜጋታት ጥራይ ከምዝምልከት ሓቢረን።
ፍሉይ ልዑኽ ትካል ስደተኛታት ሕቡራት ሃገራት ንማእኸላይ ሜዲተራንንያን ቪንሰንት ኮክተል ዘይሕጋዊ ምስግጋር ሰባት ኣብ ብዙሓት ሃገራት ዝተዘርገሓ ምዃኑ ብምግላጽ ስለዝኾነ ድማ ኣብ ትሕቲ ናይ ሕቡራት ሃገራትን ሕብረት ኣውሮጳ ናይ እገዳ ኮሚተ ክረአ ከምዝግባእ ይገልጹ።


text:
ናይ ባዕልኻ ትካል ምብጋስ
ናይ መጠረሽታ ዝተሓደሰሉ፡ 25 7 2018
ናትካ ትካል ምብጋስ ናይ ኣብ ሽወደን ስራሕ ምድላይ ጽቡቕ ኣማራጺ ክኸውን ይኽእል እዩ።
ኣብ ሽወደን ሓደ ትካል ንምብጋስ እንታይ ይጠልብ?
ኣብ ሽወደን ትካል ንምብጋስ ሓደ ኣምር ዋኒንን ሓደ ውጥን ዋኒንን የድልየካ። ከምኡ'ውን ፍልጠት ብዛዕባ ምምሕዳርን ቍጠባን የድልየካ።
ግብሪ ትካል
ናትካ ትካል ከተበግስ ንኽፍቅደካ ናይ ግድን ናይ ትካል ግብሪ ፍቓድ ዘሎካ እውን ክትከውን ኣሎካ። ናይ ትካል ግብሪ ኵሉ ግዜ ብ ኤፍ-ስካት ይሓጽር።
ናይ ትካል ግብሪ ንኽፍቀደካ ኣብ ናይ ብዓል መዚ ግብሪ መርበብ ሓበሬታ ከተመልክት ትኽእል ኢኻ።
ሓገዝ ካብ ቤት ጽሕፈት መራኸብቲ ስራሕ
ናትካ ትካል ከተበግስ እንተ ደሊኻ ንኣብነት ካብ ቤት ጽሕፈት መራኸብቲ ስራሕ ሓገዝን ምኽርን ክትረክብ ትኽእል ኢኻ። ቤት ጽሕፈት መራኸብቲ ስራሕ ሓደ " ደገፍ ምብጋስ ንጥፈታት ዋኒን" ዝብሃል መደብ ኣሎዎም። ምስ ተሓዝ ጕዳይካ ኣብ ቤት ጽሕፈት መራኸብቲ ስራሕ እዚ ንዓኻ ክትሳተፎ እዋናዊ ክኸውን ዝኽእል እንተ ኾይኑ ተዘራረብ።
ቤት ጽሕፈት መራኸብቲ ስራሕ ነቲ ናትካ ትካል ትዕወተሉ እንተ ዄንካ ንምግምጋም ናትካ ኣምር ዋኒንን ውጥን ዋኒንን ክርእይዎ ይደልዩ እዮም።
ካብ ቤት ጽሕፈት መራኸብቲ ስራሕ እዚ ዝስዕብ ሓገዝ ክትረክብ ትኽእል፡
- ልምምድ ናይቲ ሞያ ወይ ዓውዲ ስራሕ እቲ ክተበግሶ ሓሲብካ ዘሎኻ ትካል።
- ትምህርቲ ብኣስተርጓሚ ብዛዕባ እቶም ንሰብ ትካል ዝምልከቱ ከም ግብሪ፡ ኣተሓሕዛ መዝገብን ፍቓድ ናይ ዝተፈላለዩ ዓውደ ስራሕን ዝኣመሰሉ ሕግታት።
- ሓገዝ ካብ ሓደ ኣማኻሪን ብቋንቋኻ ናይ ውልቂ ምኽርን።
- ምሕባር ናብ ዝተፈላለዩ ርክባትን መርበባትን ኣብ ዝተፈላለዩ ዓውደ ስራሓት።
- ትካልካ ከመይ ይኸይድ ከም ዘሎ ምክትታል ብቋንቋኻ።
ምኽሪ ብዛዕባ ናይ ባዕልኻ ትካል ምብጋስ
ቅድሚ ሓደ ትካል ምብጋስካ ካብ ሓደ ኣማኻሪ ሓገዝ ምርካብ ጽቡቕ ክኸውን ይኽእል እዩ። መርበብ ሓበሬታ verksamt.se ንዓኻ ኣብ ሽወደን ሓድሽ ዝኾንካ ዝሕግዙኻ ብዙሓት ዝተፈላለዩ ኣማኸርቲ ኣኪቡ ኣሎ።
በዓል መዚ ቀረጽ (Skatteverket) ናይ ውልቂ ትካል ንምምስራት ዝምልከት ኣብ ዝተፈላለየ ከባቢታት ሽወደን ብነጻ ዝውሃብ ናይ ሓበሬታ ሰሚናራት የካይድ። ብዓል መዚ ቀረጽ፡ ትካልኩም ብኸመይ ተመዝግቡ ከምኡ'ውን ኣብ ምጅማር ናይቲ መስርሕ ዝጠቕመኩም ሓበሬታታት ይልግሰልኩም።
ስወኮም፡ ሓደ ክፋል ናይ ኣህጉራዊ ወነንቲ ትካላት ኣብ ሸወድን (IFS) ኾይኑ፡ ንዓኻ ኣብ ሽወደን ንዘይተወለድካ ሓደ ትካል ንምብጋስ ይሕግዙኻ እዮም። ብዓረብኛ፡ ፋርስኛ፡ ኩርድኛ፡ ኣስይርኛ፡ እንግሊዝኛን ሽወደንኛን ዕድል ናይ ብናጻ ምኽሪ ብተለፎን ይህቡ እዮም። ብቝጽሪ ተለፎን 08-6939942 ብቐጥታ ናብ ስወኮም ክትድውል ትኽእል ኢኻ።


text:
Utbildningskontrakt
ሓደ ስምምዕ ብዛዕባ ንስኻ ኣብ ኮምቩክስ ወይ ኣብ ህዝባዊ ቤት ትምህርቲ ናይ ካልኣይ ደርጃ ትምህርቲ ክትመሃር ምዃንካ፡ ምሳኻን ምሳናን ከምኡ’ውን እታ ትነብረላ ኮሙንን ዝግበር ስምምዕ እዩ።
እንታይ
ብ utbildningskontrakt ናይ ካልኣይ ደረጃ ቤት ትምህርቲ ብቕዓት ካብ ኮምቩክስ ወይ ህዝባዊ ቤት ትምህርቲ ክትረክብ ትኽእል ኢኻ። እዚ ኣብ ዝቕጽል ነዊሕ ግዜ ናይ ስራሕ ምርካብ ዕድላትካ የዛይዶ እዩ ። እቲ ናይ ትምህርቲ ውዕል፡ ምሳኻን ምሳናን ከምኡ’ውን ምስታ ትነብረላ ኮሙንን ዝግበር ስምምዕ እዩ። ነቲ ትምህርትኻ ምስ ስራሕ፡ ወይ ምስ ልምምድ ወይ ድማ ምስ ናይ ከፊል እዋን ትሳተፎም ፕሮግራማት ክትጽምብሮ ትኽእል ኢኻ።
ዕድሜኻ ክሳብ 25 ዓመት ዝኣክል፡ ወይ ድማ ክሳብ ናይ ላዕለዋይ ካልኣይ ደረጃ ትምህርቲኻ ትፍጽም፡ ናይ ትምህርቲ ውዕል ክህልወካ ይኽእል እዩ።
ንመን
ሓደ ናይ ትምህርቲ ውዕል ንዓኻ ናይ ካልኣይ ደረጃ ቤት ትምህርቲ ብቕዓት ክትረክብ ዝደልዩየካ እዩ። ኣባና ከም ደላይ ስራሕ ዝተመዝገብካ ክትከውን የድልየክ። ከምኡ’ውን ነዞም ዝስዕቡ ከተማልእ የድልየካ፦
- ዕድሜኻ 20 – 24 ዓመት
- ብጭራሽ ናይ ካልኣይ ደረጃ ትምህርቲ ዘይብልካ
- ኣብ etableringsprogrammet ዘይትሳተፍ
- ኣብ ሓንቲ ምስ ቤት ጽሕፈት መራኸብቲ ስራሕን እታ ኮሙንን ናይ ምትሕብባር ስምምዕ ዘለዋ ኮሙን ትቕመጥ እንተ ዄንካ።
ብኸምዚ ይሰርሕ።
ብዛዕባ ናይ ትምህርቲ ውዕላት ብዝያዳ ክትፈልጥ እንተ ደሊኻ፡ ምሳና ወይ ኣብታ ትነብረላ ኮሙን ምስ ዘሎ ናይ ትምህርትን ሞያን ሓባሪ ርክብ ግበር። ንሕና ብድሕርዚ ሓደ ናይ ትምህርቲ ውዕል ንዓኻ ነቲ ናይ ስራሕ ምርካብ ዕድላትካ ከዕቢ ዝኽእል ጽቡቕ መገዲ ምዃኑን ዘይምዃኑን ንምርግጋጽ ግምገማ ንገብር።
ቍጠባዊ ሓገዝ
ብፍርቂ ግዜ ወይ ካብኡ ንላዕሊ ትምሃር እንተ ዄንካ ካብ Centrala Studiestödsnämnden (CSN)ንደገፍ ትምህርቲ (ሓገዝን ልቓሕን) ከተመልክት ትኽእል ኢኻ። ትምህርትኻ ምስ ስራሕካ እንተ ጸምቢርካዮ፡ ብርግጽ ነቲ ዝሰራሕካሉ ሰዓታት ደሞዝ ትረኽበሉ ኢኻ። ልምምድ እንተ ኣሎካ ኾይኑ ወይ ኣብ ካልእ ፕሮግራም ትሳተፍ ኣሎኻ ኴንካ ካብ aktivitetsstöd ንዝኽፈል ናይ utvecklingsersättning ወይ Försäkringskassan መሰል ኣሎካ።
መድሕን
ሓደ ናይ ትምህርቲ ውዕል ኣብ ዝሃለወካ እዋን ኣብ መድሕን እቱው ኢኻ። እዚ መድሕን ምስ እቲ ትገብሮ ንኣብነት ትምህርትታትካ፡ ስራሕካ ወይ ድማ ምስ እቲ ትሳተፎ ፕሮግራም ዝተኣሳሰረ ኣዩ።
ከምዚ ጌርካ ቀጻሊ ስጕምቲ ትወስድ
ምሳና ርክብ ግበር
እቲ ደገፍ ስራሕ ናይ ምርካብ ዕድልካ ስለምንታይ ከዕብዮ ከም ዝኽእል ምክንያት ንምሃብ ተቐራረብ።
እቲ ውሳነ
ብሓባር ኴንና ብዅነታትካ ንምርምሮ። ሓደ መራኸቢ ስራሕ እቲ ደገፍ ስራሕ ንምርካብ ዘሎካ ዕድል ንኽዓቢ ጽቡቕ ኣገባብ እንተ ኾይኑ ይግምግሞ።
ውሳነ
ኣየናይ ደገፍ ከም ነወፍየልካ እቲ ናትካ ኵነታት ከመይ ከም ዝመስል እዩ ዝውስኖ። ሓደ ደገፍ ንምርካብ መን መሰል ከም ዘለዎ ኣብ መጠረሽታ ብመንግስቲ እዩ ዝውሰን።


text:
ሪፐብሊካውያን ኣብ‘ቲ ትማሊ ዝተሳለጠ ናይ ፍርቂ-ዘበን ሃገራዊ ምርጫ ልዕሊ ሓምሳ መናብር ስለዝተዓወቱ፣ኣብ ቤት ምኽሪ ኣሜሪካ ዓብላሊ ፓርቲ ምኻኖም ኣረጋጊፆም።ብዘይካ‘ዚ ሪፐብሊካውያን ኣብ ሴኔት ዝነበሮም መንበር‘ውን ወሲኾም።እንተኾነ ዓብላሊ ፓርቲ ንምኻን የድልዮም ዝነበረ 10 መናብር ኣይረኸቡን።
ወዲ ኣብ ሓደ እዋን ፕረዚደንታዊ ሕፁይ ዝነበሩ ሮን ፓወል ሪፐብሊካዊ ራንድ ፖል ንመወዳድርቱ ጃክ ኮንዋይ ኣብ ልፍለ-ግዝኣት ኬንታክይ ድሕሪ ምስዓሩ ንደገፍቱ ኣብ ዘስመዖ መደረ፣እቲ ምርጫ መልእኽቲ የሕልፍ‘ሎ ምስበሉ እቲ መልእኽቲ፣ሓያልን ንፁርን‘ምበር ሕቡእ ዘይኮነ መልእኽቲ‘ዩ።መንግስቲ ናብ ኢድና ንምምላስ መፂና‘ለና ይብሉ ራንድ ፖል።
ትሑት መጠን ግብሪን ንእሽቶይ መንግስቲን ኣብ ትሕቲ ዝብሉ መበገሲታት ወፍሪ ምርጫ ዝገበሩ ሪፐብሊካውያን ኣብ መላእ‘ዛ ሃገር‘ዮም ተወሳኺ መናብር ረኺቦም።መጠን ወፃኢ ገንዘብ ንምንካይ ከምኡውን ፕረዚደንት በራክ ኦባማ ዘፅደቅዎ ውጥን ክንክን ጥዕና ክቅልበስ ቃል ኣትዮም‘ውን‘ዮም።
ሪፐብሊካውያን፣ነቲ ፕረዚደንት በራክ ኦባማ ሒዞምዎ ዝነበረ መንበር ሴኔተርነት ናይ ኢሊኖይ‘ውን ሒዞም‘ለው።
እዚ ከምዚ‘ሉ ከሎ፣ዴሞክራሳውያን ኣብ ዝተወሰኑ ነቁጣታት ብፀቢብ ተዓዊቶም‘ዮም።ካብ ካሊፎርንያ ሰለስተ ጊዜ ኣባል ሴኔት ዩ-ስ ዝነበራ ባርብራ ባክሰር፣ኣንፃር‘ተን ሓላፊት ሄውሊት-ፓካርድ ዝነበራ ሪፐብሊካዊት ካርልይ ፍዮሪና ተወዳዲረን ክዕወታ ምኻነን ግልፂ ኮይኑ‘ሎ።ብዘይካ‘ዚ ንሪፐብሊካዊት ሜግ ዊትማን ዝሳዓሩ ጀርይ ብራውን ኣማሓዳሪ ክፍለ-ሃገር ካሊፎርንያ ክኾኑ‘ዮም።ብዘይካ‘ዚ ሪፐብሊካዊያን ንፔንስልቫንያ፣ኦሃዮን ኒውሜክሲኮን ሓዊስካ ኣብ ዓሰርተ ውድድር ኣማሓደርቲ ክፍላተ-ሃገራት ተዓዊቶም‘ለው።
ኣብ ክፍለ-ሃገር ኔቫዳ ካብ‘ቲ ቲ-ፓርቲ ዝተባሃለ ኣብ’ዚ ቀረባ ዝጀመረ ህዝባዊ ምንቅስቃስ ደገፍ ዝነበረን ሸሮን ኣንግል ሓያል ንሕንሕ ገጢምዎም ዝቀነዩ መራሒ ሴኔት ዩ-ስ ሃርይ ርዪድ ተዓዊቶም‘ለው።ኣብ ሓደ እዋን ኣማተር ቦክሰኛ ዝነበሩ ሃርይ ርዪድ ከቢድ ወፍሪ ምርጫ‘ዩ ፀኒሑኒ ኢሎም ይኣምኑ፣
ኣብ ሓደ እዋን ኣብ ጎደናታት ነይሮም።ኣብ መጓሰጢ መድረኽ ነይሮም።ኣብ ሴኔት ዩ-ስ‘ውን ነይሮም።ሓቂ ንምዝራብ ግና፣እዚ እቲ ዝኸበደ ወፍሪ‘ዩ ነይሩ።ምስ‘ቲ ስድራ-ቤታት የሕልፍዎ ዘለው ፀገም ክነፃፀር ከሎ ግና፣ዘሕለፍኩዎ ሓያል ወፍሪ ዳርጋ ትርጉም ዘይብሉ‘ዩ ምባል ይካኣል ኢሎም ሃርይ ርይድ።
ኣብ ክፍለ-ግዝኣት ዴለወር ደገፍ ቲ-ፓርቲ ዝኸሰበት ክርስትን ኦ-ዳነል ንሴኔት ዩ-ስ ዝጀመረቶ ወፍሪ ኣይሰለጠን።ተሳዒራ‘ላ።ሪፐብሊካዊ ኣባል ቤት ምኽሪ ጆን በይነር፣ንወ/ሮ ናንስይ ፔሎሲ ተኪኦም መራሒ ቤት ምኽሪ ኣሜሪካ ክኾኑ‘ዮም ዝብል ትፅቢት ኣሎ።ሚስተር በይነር ንገር ዝኣትዎ መፅባዓ ኣለኒ ዝበሉ እቶም መራሒ ቤት ምኽሪ ኣሜሪካ ክኾኑ ትፅቢት ዝግበረሎም ቤይነር፣እቲ ተረኺቡ ዘሎ ሓድሽ ፀብለልታ፣ኣብ ቤት ምኽሪ ህዝቢ መቃልሕኩም ኮይኑ ከግልግል‘ዩ‘ኳ እንተበልኩ፣መንግስታዊ ኣጀንዳ ዝሕንፅፅ ግና ፕረዚደንት‘ዩ።ህዝቢ ኣሜሪካ እንተኾነ ሎሚ ምሸት ዘየማትእ መልእኽቲ‘ዩ ናብ ፕረዚደንት ዘሕልፍ ዘሎ።ኣንፈትካ ቀይር ዝብል መልእኽቲ’ዩ ኢሎም።
ረቡዕ ምሸት ናብ ሚስተር በይነር ስልኪ ዝደወሉ ፕረዚደንት በራክ ኦባማ፣ብዓወት ሪፐብሊካውያን እንኳዕ ኣሓጎሰኩም ክብሉ ከለው፣ኣብ መፃኢ ጊዜ ሓባራዊ መድረኽ ንምፍጣር ከምዝዕሩ‘ውን ሓቢሮም።
ኣብ መፋርቅ ጊዜ ኣብ ዝሳለጥ ምርጫ፣ኩሉ-ሻዕ እቲ ኣብ ስልጣን ዘሎ ፓርቲ ስዕረት ይገጥሞ‘ዩ።ካብኡ ዝሓለፈ ግና ኣብ‘ዚ እዋን ኣጋጢሙ ብጠንቂ ዘሎ ድኹም ቁጠባ፣ዴሞክራስያዊያን ዘይተፀበይዎ ነገር ኣየጋጠሞምምን።
ሕፁያት ፓርቲ ሪፐብሊካውያን ኮይኖም ዝተዓወቱ ደገፍ ቲ ፓርቲ (ታክስድ ኢናፍ ኦልረድይ) ዝኣኽለና ግብሪ ከፊልና ኢና ከምዚምባል‘ዩ ዝብል ትርጉም ኣለዎ-ዝረኸቡ‘ዮም።እዚ ምንቅስቃስ‘ዚ፣ድሕሪ ፕረዚደንት በራክ ኦባማ ኣብ ምርጫ ቅድሚ ዓሚ ምዕዋቶም‘ዩ ተመስሪቱ።መንግስታዊ ወፃኢ ይነኪ ግብሪ‘ውን ይኣክል ዝብል ቀሊል መልእኽቲ ኣለዎ ቲ-ፓርቲ። መብዛሕተኦም ሕፁያት ቲ-ፓርቲ ንነባራት ሪፐብሊካውያን እናሳዓሩ‘ዮም ናብ‘ዚ ናይ ትማሊ ምርጫ በፂሖም።


text:
ዕላማ ማኅበር
- እቲ ቀንዲን ዓብን ዕላማን ተግባርን ኢላ እትኣምነሉ ድማ፥ ኣባል፥ ናይ ማሕበር፥ ማርያም ኮይኑ ኣብ ውሽጢ ይኹን ኣብ ወጻኢ ኣብ ዝሃለወ፥ ሃልዩ ኣብ ሃገርና ዘለዋ ዝዓነዋ ገዳማት ምጽጋንን ምሓድስን፡ ጠወርቲ ዝስኣኑ ኣብ ፈቀዶ ፋሕ ኢሎም ዘለዉ ቅዱስት፥ ኣቦታትን ኣዴታትን ዝእለዩሉን ዝናበይሉን በታ ምጥጣሕ ወይ ድማ ምግባር።
- ኣብ ውሽጢ ዓደ ኣብ ናይ ስነ መለኮት(ቴኦሎጂ) ንዝምሃሩ፥ ተመሃሮ ሓገዝ ምግባር ምትብባዕን።
- ኣብ ናይ ኣብነት ትምህርቲ (ቅኔ ቤት)፥ ንዝምሃሩ፥ ተመሃሮ፥ ንዋታዊ፥ ሓገዝ ምግባር ( ከም መግቢ ልብሲ ምብርካት) ንመማህራን መተባብዒ ምሃብ፥ ንተመሃሮ ግቡእ፥ መጽለሊ ገዛ ምስራሕ።
- ማኅበር ጉባኤታት ኣብ ዝተፈለለየ፥ ቦታታት እና ኣካየደትን ሰርዐትን ንመእመናን፥ መንፈሳዊን፥ ሃይማናታውን፥ ትምህርቲ ትህብን ተነቃቅሕን።
- ኦርቶዶክሳዊ፥ ስርዓትን ቆኖናን ዝሓለወ መንፈሳዊ፥ መዝሙራትን፥ መንፈሳዊ ጽሑፋትን፥ (መጽሓፈ) መንፈሳዊ ፊልምታት፥ ብድርሰትኮነ ትርጉምን ኣብ ኣማኒ፥ ንምብጻሕ፥ ብዝክኣሎ ይስርሕን ንክስራሕ ክኣ የተባብዕን።
- ቅርሲ ቤተክርስቲያን ምዕቃብን/ምሰናድን።
ቃል ማኅበር፡
- ንሕናስ ብዘይ ምውልዋል እምነትን ስርዓትን ኣቦታትና ክንክተል ኢና
- ንሕና ንእግዚኣብሔርን፡ ንቅዱሳኑን እምበር ንካልእ ንዋላ ሓደ ኣይክንዓይን ኢና።
- ንሕና ኣርድእትን ባሮትን ቅድስቲ ቤተክርስትያን ኢና
- ንሕና ርስትናን ሽልማትናን ቅድስቲ ቤተክርስትያን ኢያ
- እወ ንሕናስ ስለ ክርስቶስ ክንሰብኽ በታ ሓንሳብን ንኹሉ ግዜ ንቅዱሳን ዝተዋህበት ቅንዕቲ መንገዲ ሓንቲ ሃይማኖት ኦርቶዶክስ ተዋህዶ ኢና ንጸንዕን ንዓይን።


text:
ኣዛዚ ክፍለ-ግዝኣት ኪሪንጋ ፒተር ካካምባ፣ እቶም 80 ስደተኛታት ብመኪና ይጓዓዙ ከምዝነበሩን እንተይታሓዙ ነይሩ ናይ መብዛሕተኦም ህይወት ይጠፍእ ከምዝነበረ ሓቢሮም።
ካብ ሞንጎ’ቶም ዘይሕጋዊ ስደተኛታት እቶም ሰለስተ ብፃምእን ጥምየትን ስለዝደኸሙ ናብ ሆስፒታል ተወሲዶም’ዮም። እቶም ኣብ ጥቃ ዶብ ምስ ማላዊ ዝተታሓዙ ኢትዮጵያዊያን፣ ናብ ደቡብ ኣፍሪቃ ንምዝላቕ ሓሊኖም ዝነበሩ’ዮም።
ዶ/ር ቴሃ ንጋራ ኮምሽነር’ቲ ከባቢ’የን ‘ኣብ ቤት ምእሰርት ኣፅኒሕና ናብ ቤት ፍርዲ ክንወስዶም ኢና’ ኢለን። ካልኦት ኢትዮጵያዊያን ስደተኛት’ውን ኣብ ቤት ምእሰርቲ ከምዝርከቡ ገሊፀን።
ኢትዮጵያ ኣብ ታንዛንያ ቤት ፅሕፈት ቆንፅል ኣይከፈተትን። እንተኾነ መንግስቲ ኢትዮጵያ ብዛዕባ’ቶም እሱራት ኣዘራሪብኩም’ዶ ይፈልጥ? ንዝብል ዝቀረበለን ሕቶ እተን ኮምሽነር ‘ኣይፈለጥኩን። ምናልባሽ ኣይገደሱን ይኾኑ። ወይካኣ እዞም ሰባት ብዘይሕጋዊ ኣገባብ ካብ ሃገሮም ንከይወፁ ኣይፈቀዱሎምን ይኾኑ። ብዝኾነ ጊዜ ማእሰርቲ ምስዛዘሙ ንዓዶም ክንጥርዞም ኢና’ ኢለን።
ኬንያ ናይሮቢ ዝርከብ ኤምባሲ ኢትዮጵያ ንጉዳይ ታንዛንያ ዝከታተል ስለዝኾነ ብዛዕባ’ቲ ጉዳይ ሓቲተዮም ‘ካባኻ ኢና ንሰምዖ ዘለና። ተኸታቲልና ዝረኸብናዮ ሓበሬታ ክንህበካ ኢና ከምዝበልዎን እዚ ዜና’ዚ ክሳዕ ዝተሰርሐ ከምዘይረኸብዎን’፣ ኣሌክስ ኣዳም ዝተባሃለ ታንዛንያዊ ኣብ ዘይሕጋዊ ምዝውዋር ኢትዮጵያዊያን ይሳተፍ’ዩ ተባሂሉ ከምዝተኣሰረን ኣቀባሊና ገልሞ ዳዊት ገሊፁ።


text:
A Modern Tigrinya language dictionary for young children: 0 to 9 years old. Look up simple Tigrinya language words and translate between Tigrinya - English, today.
- Support the addition of trillion to the Modern Tigrinya Dictionary: help@kasahorow.org.
- Register free with your email to receive a Word of the Day in Deutsch, or Tigrinya
Tigrinya Word of the Day: Register free
Greetings in Tigrinya: amen ሃሎው ኣሜን ኣይኾነን ከመይ ኣለኻ ክብረትይሃበለይ ይቅሬታ ደሓን ኩን .
Latest: Amharic _ ademe area ayoyo braid clarion clear croissant cucumber dice dignify dignity done eaten essay fast few garlic happy birthday hug introduction jackal kotab konoret kotab somanet larva loiset malik nowadays okra palm pea perm protective quake scanner seldomly soil sometimes tadpole text trillion was which x y ሀደሰው ሂሊየም ሄሊኮፕተር ህማም ህፃን ሆቴል ሆነ ለሚን ለቀቀች ሊላ ልጩት ሎሚ ሓረየ ሓሪሽ ሓርገዕ ሓሰኻ ሓሳማ ሓቖፈ ሓተመ ሓተተ ሓወሰ ሓዊለይቶ ሓጋዚ ሓጋይ ሕፍረት መልሓስ መልዓሊት መሐበሻ መሓረ መሕዘሊ መስጊድ መንእሰይ መንኵብ መንደቕ መከራ መዓኮር መዕረፍ ኣጋይሽ መዘግየት መዝሓሊ መደበር መደብ መደንደል መደገፍ መድፍዕ መጋዝ መጠቂሚ መጥፎምግባር መጸ መጽሐፍ መጽዮም ማለት ማስታወቂያ ማን ማዕበል ማይ ማይ ወቕዐ ምሉእ ምልክት ምሕሳብ ምስ ምስላ ምስባር ምስጋናዘይብሉ ምንባር ምክትልፕሬዝዳንት ምዕባለ ምግቢ ሞተር ሞተር ብሽክለታ ረኣየ ረከበ ረፋዕ ሩዝ ሩፑብሊክ ራም ርሳዐ ሮኬት ሰለስተ ሰላጣ ሰልፈር ሰሓበ ሰርሐ ሰብኣዊ ሰዓትኢድ ሰፊሕ ሳዕቤን ስልጠት ስሓቕ ስራሕ ስሱዕ ስስዐ ስቱድዮ ስኮትላንድ ስግኣት ስፖርተኛ ሶፋ ሸየጠ ሽምጢ ሽኰር ሽዑ ሽጉርቲ ቀይሕ ሽግር ሽጣራ ቀለም ቀረበ ቀውዒ ቀዳምነት ቀጠልያ ቀጽሪ ቁመት ቁርሲ ቁሸት ቃለ-መግለጺ ቃል ቃርሳ ቅርኒብዓይኒ ቆጽሊ ቈረጸ ቐመጠ በጀት ቡርኪናፋሶ ባባኹም ቤተማሕቡስ ቤት ሕክምና ቤት መቕደስ ቤት መግቢ ቤት ዕዮ ብሃንደበት ብላሽ ብልጫ ብሑትነት ብረታዊ ነጋሪት ብራሃን ብርኪኢዩ ብቕልጡፍ ብኣጋኡ ብዕልግና ቪዲዩ ተራኪቡ ተራኸበኝ ተሽከርካሪ፣ ተኸላኸ ተዛወረ ተደናቀፈች ተጽዕኖ ት ትሕተ ልምዓት ትምህርታዊ ቤት ምምሃር ትርጉም ትእዛዝ ትኽ ነዊሕ ሉሕ ነዳይ ነጂ ነገራት ናቱ ናትኻ ናይ ቆልዓ ናይ ነፋሪት መዕረፊ ንሳ ንስሪ ንባዕሉ ንእሽተይ ንዕቀት ንድፊ ንጉሳዊ ንግስት አለወ አሜሪካዊ አሳዘነኝ አስነጠሰ አተም አታሚ አነይ አዉሮፕላን አዉስትራሊያ አውሮፓ አዕበየ አፍሪቃ አፍሪካዊ አፕሪል ኢሉ ኢድ ኣልጎሪዝም ኣምላኽ ኣምሓርኛ ኣሞራ ኣርእስቲ ኣስላማይ ኣስርትሓደ ኣቕሓ ኣብዚ ኣቦ-መንበር ኣትክልታዊ ኣቺዶ ኣነ ኣናደየ ኣንስታያዊ ኣንበሳ ኣካል ኣደ መምበር ኣድላይነት ኣድማስ ኣገልግሎት ኣገባብ ቅጥዒ ኣጣበቐ ኤሊ እስታዲዮም እስያ እቲ እቲ ማዕበል እታ እንሀለ እዋን ኦገስት ከሀነ ከልቢ ከመይ ኣለኻ ከመይ ውዒልካ ኩዕሶ ኪቦርድ ካብ ኬሚስትሪ ክልተ ክረምቲ ክብረትይሃበለይ ኮላነት ኮከናት ወተሃደር ወገደ ወጣት ወፂኡ ውቅያኖስ ዓርቢ ዓሳ ዓሳኣንበሪ ዓወት ዕለት ዘራፍ ዘይቲ ዙፋን ዩኒቨርሲቲ ዩናይትድስቴትስኦፍአሜሪካ ያልተለመደ ይቅሬታ ደሓን ኩን ዲሴምበር ድልዊ ድስቲ ድቢ ድንግል ድኳን ጁባ ጃርት ጃንዎሪ ገሃነም ገንዘብ ገዓት ጉፅዞ ጋዜጣ ግብ ግና ግናይ ግዝኣት ጎቦ ጓሂ ጓልንጉስ ጣሊያን ጥርሙዝ ጥፍር ጨው ጩኸት ጫረተ ጫካ ጸባ ጸውዕ ጽልግልግ ጽቡቅ ጽድያ ፊልም ፋጸየ ፌቡራሪ ፍሕኛ ፍራሽ ፍሽኸታ ፍጡር ፎቶግራፍ ፓውንድ ፕላስቲክ ፕላነት ፖለቲካ ፖለቲክ ፖሊሲ ∅ .


text:
“ቤትስልጣን ኣቤቱታ ኣድልዎ” DO እንታይ’ዩ ስርሑ?
(Vad gör DO)?
እዚ “ቤትስልጣን ኣቤቱታ ኣድልዎ” (DO) ዝበሃል፥ እቲ ካብ ኣድልዎ ነጻ ዝዀነ ሕብረተሰብ ንኽህሉ ዝሰርሕ ብዓል ስልጣን እዩ። እቲ ዕላምኡ ድማ፡ ደቂ-ሰባት እቲ ዘሎዎም ጾታ፡ ጾታዊ-መንነት፡ ጾታዊ-ገላጽነት፡ ዓሌታዊ እንታውነት፡ ሃይማኖት ከምኡውን ርድኢት-እምነት፡ ስንክልና፡ ጾታዊ ዝምባሌ ወይ ዕድመ ብዘየገድስ፤ ኣብ ሕብረተሰብ ምዕሩይ ዝዀነ መሰላትን ዕድላትን ከም ዚህሉ ንምግባር ምስራሕ እዩ። ነዚ ዕላማ’ዚ ንምብጻሕ ድማ፥ ኣብ ልዕሊ’ቶም ንሕጊ-ኣድልዎ ብምጥሓስ ዝተጠርጠሩ ጉዳያት፡ መጽናዕቲ ምክያድ እዩ። ነቶም ወሃብቲ-ስራሕን ኣዳለውቲ-ትምህርትን ውን፥ ነቲ ምዕሩይ መሰላትን ዕድላትን ንምትብባዕ ከምኡውን ኣድልዎ ንኸይፍጸም ንምእጋድ ዘሎዎም ናይ ስራሕ ሕንጹጽ ዕላማ ንምርምሮ ኢና።
1.ብዙሓት ነቲ ሕጊ መታን ክስዕብዎ ምቁጽጻር ንገብር
(Vi genomför tillsyn för att fler ska följa lagen)
ኣብ ዓመት ኣስታት 2000 ዝዀኑ ጥርዓናት ይቐርቡልና እዮም። ገለ 200 ካብኣቶም ድማ፥ ናብ ናይ ምቁጽጻር ስጕምቲ ዘምርሑ እዮም። ምቁጽጻር ምግባር ማለት፡ እቲ ጥርዓን ዝቐረበሉ ትካል፡ ነቲ ሕጊ-ኣድልዎ ይስዕቦ ምህላዉ ናይ ምቁጽጻር መጻናዕቲ ምክያድ ማለት'ዩ። እቲ ኣብ ምቁጽጻር መጽናዕቲ ዝኣተወ ትካል ድማ፥ ንኣብነት ወሃብ-ስራሕ፡ ሓደ ኮሙን፡ ሓደ ቤት-መሸጣ ወይ ሆስፒታል ውን ክኸውን ይኽእል እዩ።
ከምኡውን ንሕና፡ ነቶም ወሃብቲ-ስራሕን ኣዳለውቲ-ትምህርትን ውን፥ ነቲ ምዕሩይ መሰላትን ዕድላትን ንምትብባዕ፥ ከምኡውን ነቲ ኣድልዎ ንኸይፍጸም ንምእጋድ ዘሎዎም ናይ ስራሕ ሕንጹጽ ዕላማ ንቆጻጸሮ ኢና።
እቲ ንገብሮ ምቁጽጻር ብኸመይ ይትግበር?
(Hur går tillsynen till)?
ነቲ ምቁጽጻር እነበጋግሶ፥ ኣድልዎታት የጋጥም ኣሎ ወይ ኣብ ሓደ ቤት-ንጥፈታት፥ ናይ ኣድልዎ ፍጻሜ ከጋጥም ሓደጋ ኣሎ፥ ዚብል ሓበሬታ ምስ እንረክብ እዩ። እዚ ከምዚ ዓይነት ሓበሬታ'ዚ እንረኽበሉ መብዛሕትኡ እዋናት፥ ካብ ሓደ ኣብ ልዕሊኡ ኣድልዎ ከም ዝተፈጸሞ ኰይኑ ዝተሰምዖ ሰብ እዩ።
ነቲ ስራሕ ክነበባግሶ ከሎና፤ ብዛዕባ ሓደ ፍሉይ ጉዳይ ሕቶታት ከነቕርብ መታን ክንክእል፥ ብቐዳምነት ምስቲ ናይቲ ቤት-ንጥፈት'ቲ ሓላፊ ኢና ርክብ ንገብር። ብዛዕባ'ቲ ናብ ናይ ኣድልዎ ሓደጋ ከምርሕ ዘኽእል ኢልና ዝኣመንናሉ፥ ናይ ትግባረ ስራሕ ዘሎዎም መምርሒ ወይ ኣገባብ ውን፥ ሕቶታት ነቕርብ ኢና።
ንሕና ንኣብነት፡ ኣብዞም ዚስዕቡ ምቁጽጻር ክንገብር ንኽእል ኢና፡-
- ንሓንቲ፡ ቀዋሚ መቐመጢ-ፍቓድ ክህልወካ ኣሎዎ ኢላ እትጠልብ ናይ ክራይ ኣባይቲ ኩባንያ። ማለት፡ ኣብ ልዕሊ ሓደ መንበሪ ገዛ ንምርካብ ዘመልክት ሰብ፥ ኣድልዎ ንኽፍጸሞ ከምርሑ ናይ ዚኽእሉ ሕጋጋት
- ሓደ ወሃብ-ስራሕ፡ ኣብ ሓደ ውሱን ጊዜ፡ ንደቂ ኣስንስትዮ ጥራይ ስራሕ ምስ ዝቘጽር
- ሓደ ሆስፒታል፡ ንሓደ እዝኑ ዝጻንዖ (ጽሙም) ሰብ፡ ናይ ምልክት-ቋንቋ ተርጓማይ ንምድላው ቅርቡነት ምስ ዘየርኢ እዩ።
እቲ ናትና ምቁጽጻር ናብ ውሳኔ ዘምርሕ'ዩ
(Vår tillsyn leder till beslut)
ንሕና፡ ነቲ ኣብ ሓደ ቤት-ንጥፈት ዘቕናዕናዮ ናይ ምቁጽጻር ስጕምቲ፥ ሓደ ውሳኔ ብምሃብ ኢና ንዛዝሞ። ንኣብነት ንሓደ ናይ ክራይ ኣባይቲ ኩባንያ፥ ወሃብ-ስራሕ ወይ ሆስፒታል ክኸውን ይኽእል እዩ። ኣብቲ ውሳኔና ድማ፡ እቲ ኣተሓሕዝኦም ብመሰረት ሕጊ ዝተተግበረ ምዃኑን ዘይምዃኑን ናትና ገምጋም ንህብ ኢና። ንመጻኢ ጊዜ ካብ ኣድልዎ ምግባር መታን ክኽለሉ ውን፥ እንታይ ክገብሩ ከም ዘሎዎም ንነግሮም ኢና። እቲ ንሕና እንህቦ ውሳኔ፡ ሕጋዊ ቀያድነት የብሉን እዩ። እንተዀነ ግን፡ ንሓደ ቤት-ንጥፈት፡ እቲ ናይ ኣድልዎ ሕጋጋቱ ናብ ምቕያር ወይ ፍጻመ ኣድልዎ መታን ክእግድ፥ ሓድሽ ናይ ኣሰራርሓ ኣገባብ ናብ ምትእትታው ከምርሕ ይኽእል እዩ።
ኣብቲ ዘሎና ናይ ምቁጽጻር ተልእኾና፥ ኣብ ውሽጢ ሓደ ዓመት፡ ንውሑድ ክፋል ናይቲ ጥርዓናት (ኣስታት 1 % ናይቶም ጥርዓናት)፥ ናብ ቤት ፍርዲ ውን ነቕርቦም ኢና። እቶም ጉዳያት ድማ፥ ብናይ "ቤትስልጣን ኣቤቱታ ኣድልዎ" ጠበቓታት (DO:s jurister) ተታሒዞም፥ ንውሳኔ ናብ ኣብያተ-ፍርዲ ይቐርቡ።
2.ንምሕጋዝን ጽልዋና ንምሕዳር መታን ክንክእል ፍልጠትና ነዕቢ ኢና
(Vi utvecklar kunskap för att stödja och påverka)
ብዛዕባ'ቶም ዝቐርቡልና ጥርዓናት፥ ትንተና ብምግባርን ስታቲስቲክ ብምድላውን፥ ንዕኡ ድማ ምስ ስነ-ምርምርን ምስቲ ኣብቲ ሲቪላዊ ሕብረተሰብ እንገብሮ ዝርርብን ብምትሕሓዝ፥ ነቲ ብዛዕባ ኣድልዎ ዘሎና ፍልጠት ነዕብዮ ኢና። ፍልጠት መሰረት ብምግባር ድማ፥ ኣብ ስራሕና ክጠቕሙና ዚኽእሉ፥ ንምዕሩይ ዝዀነ መሰላትን ዕድላት ንምትብባዕን፥ ኣድልዎ ካብ ምፍጻም ንምእጋድን፤ ነንበይኖም መሳርሒ-ሜላታት ንቕርብን ነማዕብልን ኢና።
ንኣብነት እቲ ንሕና ንገብሮ ብዛዕባ'ዞም ዚስዕቡ ክኸውን ይኽእል እዩ፡-
- ንወሰንቲ ኣካላት ንምሕብርን ኣብ ልዕሊኦም ውን ጽልዋ ንምሕዳርን፥ ትንተናን ጸብጻብን ምድላው
- ነቲ ኣብ ወሃብቲ-ስራሕ ናይ ምዕሩይ መሰላትን ዕድላትን ክህሉ ዚግበር ስራሕ ንምሕጋዝ፥ ናይ መሳርሒ ሜላታት ምምዕባል
- ብምምሃርን ብምሕባርን፡ ኣብቲ እቶም ተዋሳእቲ ሓደጋታት ኣድልዎ ንምፍላጥን ንምክልኻልን ዚገብርዎ ስርሓት፥ ነቲ ዘሎዎም ነንበይኑ ዓቕምታት ክብ ከም ዚብል ምግባር
- ናይ ሕጊታት ለውጢ ንምግባር፥ ናብ መንግስቲ እማመ ምቕራብ
- ጭቡጥ ስጕምቲታት ኣብ ግብሪ ከም ዚውዕል ንምግባር፥ ምስ ካልኦት ኣብያተስልጣን ተሓባቢርካ ምስራሕ።
Tack för din medverkan!
Din återkoppling hjälper oss att förbättra webbplatsen. Om du har fler frågor kan svaret finnas på Vanliga frågor till DO.
Tack för din medverkan!


text:
ኣብ ከተማ መቐለ ኣብ ዓዲ ሹምድሑን ኣብ ቀረባ እዋን ተሃኒፁ ግልጋሎት ምሃብ ዝጀመረ ማእኸል ሕክምና ብዋናነት ኣደታት ዝሕከማሉን ዝወልዳሉን እዩ። ብተወሳኺ እቲ ማእኸል ሕክምና ጥዕና ህፃውንቲ፣ ሕክምና ውሽጣዊ ሕማማትን መጥባሕትን እውን ከምዝህብ ወናንን ላዕለዋይ ሓኪም ማህፀንን ጥንስን ዶክተር ሳምሶን ሙሉጌታ ንድምፂ ኣመሪካ ገሊፆም።
ኣደ ማእኸል ሕክምና ግልጋሎቱ ብፅፈት ንምሃብ ምቁርራፅ መብራህትን ማይን ንምፍታሕ እኹል ምስንዳእ ከምዝገበረ ይገልፅ። ብመሰረት እዚ ናይ ዓርሱ መሐለውታ ጀነሬተር ተዳልዩ’ሎ፤ ተወሳኺ መጠን ሓይሊ ማይ እውን ከምዝረኸበ ይገልፅ።
ዶክተር ሳምሶን “ሞያ ሕክምና ንመዋህለሊ ገንዘብ ተባሂሉ ዝስራሕ ኣይኰነን፤ ማሕበራዊ ግልጋሎት ዝወሃበሉ ሞያ እውን እዩ። ገንዘብ ንምውህላል ኣብ ካልእ ብዙሕ ዘየድክም ዓውዲ ስራሕ ምውፋር ይከኣል እዩ” ይብል። ኣብነት ኣብቲ ማእኸል ሕክምና ውዒሉ ዘሎ ኣስታት 20 ሚልየን ገንዘብ ኣብ ካልእ ንግዳዊ ስራሕ ኣዋፊርካ ቅልጡፍ ከስቢ ምተረኸበሉ ነይሩ፤ ኰይኑ ግና ዕላማና መንግስቲ ጥዕና ሕብረተሰብ ንምሕላው ኩሉ ክሽፍን ስለዘይኽእል ነቲ ክፍተት ንምምላእ ዝተጣየሸ ምዃኑ ክንርዳእ ይግባእ እውን ኢሎም።


text:
ንባባት፡ ቆላ 1፡24-28፥ 1ጴጥ 1፡6-12፥ ግ.ሓ. 1፡12-15፥ ሉቃ 10፡38-42 ምስባክ፡ እምነ ጽዮን ይብል ሰብእ ወብእሲ ተወልደ በውስቴታ፥ ወውእቱ ልዑል ሣረራ “አሕዛብ አብአ ስለ ዝተወልዱ አደና ጽዮን ይብልዋ፥ እቲ ልዑል ኸጽንዓ እዩ” መዝ.87፡5።
ካብ 1-16 ነሓሰ ዘሎ ጊዜ ብፍሉይ ንዝኽሪ ፍልሰታ ለማርያም ብጸሎትን ምህልላን ጾምን እነሕልፎ እዋን እዩ። ጾመ ፍልሰታ ወይ ጾመ አርድእት እውን ይብሃል እዩ። ምእንቲ ክብሪ ማርያም ናብ ብዓል ፍልሰታ ንምስንዳው እንገብሮ ክልተ ሳብዕቲ እዩ። ድንግል ማርያም ከም ወዳ ብሥግአ እውን ካብ ሙታን ከም ዝተንስኤት እሞ ብመላእኽቲ ተዓጂባ ናብ ሰማይ ከም ዝፈለሰት ዘኪርና ነብዕሎ።
ፍልሰታ ለማርያም ሓደ ካብቲ ፍሉይ ዝገብሮ አምላኽ ንሓደ ወዱ በቲ ባዕሉ ዝገበረላ ጸጋን ባዕላ አብ ሕይወታ ብዘርአየቶ ሰናይ ግብርን ካብዚ ዓለም ምስ ተፈልየት አብ መወዳእታ ንሰማይ ፈሊሳ ምስኡ አብ ግርማ ክብሩ ተቐሚጣ ስለ ዘላን ንአና ደቃ አብቲ ንሳ ዘላቶ ክንመጽእ ከምእትሕግዘና ክንሓስብ እዩ። ሓደ ካብቲ ፍሉይ መለልዪ ማርያም ትሕትና እዩ። ነቲ ዅሉ አምላኽ አብአ ዝገበሮ እናፈለጠት እንከላ ንኹሉ አብ ልባ ትሕዞ ከም ዝነበረት ሉቃስ ወንጌላዊ አብ 2፡19 ይነግረና። ሰባት ሓደ ዓቢ ነገር እንተረኸብና ወይ እንተ ገበርና ክርአየልና ስምና ክብ ክብል ኢና እንደሊ ማርያም ግን ትሕትና ገራ አደ አምላኽ ከም ማንም ሰብ ኮይና እያ ትነብር ነራ። ሉቃስ ቀጺሉ ነቲ ኹሉ ወዳ ምስ ወለደት ዝተጓነፋ ስደትን ውርደትን ከምኡ አብ መስቀል ክመውት ምስ ረአየት አየማረረትን እኳድአ ምእንቲ ድሕነትና አብ መስዋዕቱ ምእንታና ተሳቕያ ነዚ ኹሉ እውን አብ ልባ ትሕዞን ተስተንትኖን ነራ።
ማርያም አብ ምስጢር አምላኽ ተሳቲፋ ንድላይ አምላኽ ፈሊጣ ዝበለኩም ግበሩ እናበለት ነቲ ካብ አምላኽ ዝንገር ክንፍጽም ትነግረና። ንሳ ነቲ ብፍጡራት ክትሓዝ ዘይክአል አብ ከርሳ ሒዛቶ ኩሉ ሰብአዊ ባህሪ ካብአ ወሲድዎ ከም ኩለን አደታት እንታይነት ወዳ ትፈልጥ ነራ እንተ ኾነ ነዚ ኹሉ ከም ማንም ብትሕትና እያ እተስተማቕሮ ነራ እዚ እዩ ሎሚ ክነስተንትኖ ተደልዩ ዘሎ። ብትሕትና አብ አምላኽ ቀሪብካ ምኽአል።
አብዚ ፩ይ ሰንበት ዘዘመነ ፍልሰታ እምብአር ጋሻና ንዝኾነ ክርስቶስ ብትሕትናን አኽብሮትን ክንቅበል አደና ቤተ ክርስትያን ትሓተና አላ። ማርያም አደና መልአኽ አደ አምላኽ ክትከውን መደብ አምላኽ ምስ ነገራ “ከም ዝበልካዮ ይኹነለይ” እናበለት ንቃል አምላኽ ዝኾነ ወልድ አብ ከርሳ ክትቅበሎ “ሕራይ” ኢላ ተቐቢላቶ። ሕይወታ ምስኡ ሓደ ገራ አብ ኩሉ ምስኡ ተጓዒዛ በዚ ቀዳመይቲ ሓዋርያ ትብሃል። ንአምላኽ ከም ጋሻና ክንቅበል እንከሎና ፍሉይ ጸጋን በረኸትን እዩ ዝወርደና። አምላኽ በብእዋኑ ብዝተፈላለየ መገዲ አብ ሕይወትና ከም ጋሻ ይመጽአና ክንቅበሎ ክነለልዮ ይግብአና።
ንሰባት ብጽቡቕ ምቕባል ሓደ ካብቲ ክንገብሮ ዘሎና ክርስትያናዊ ጽቡቕ ነገርን ግቡእን እዩ። ከምኡ አብቲ ጋሻ ዝኾነ ክርስቶስ ክንቅበል እናተሰናዶና ከሎና ንሓውናን ሓፍትናን እውን ክንቅበል ግን ብዝያዳ ክነድህቦ ዝግብአና አብ ክንዲ አብ ንዋታዊ ነገራት አብ መንፈሳዊ ነገራት ክኸውን ይግባእ።
ክርስቶስ ጋሻ ኮይኑ ብዝተፈላለየ መገዲ ይመጽአና እዩ።
አብ ዘፍ 18፡1-10 አብርሃም ብእምነት አቦ ኩልና ዝኾነ ንሰለስተ አጋይሽ ብጥቓ ገዝኡ ንዝሓልፉ ዝነበሩ ከም ዝተቐበለ ነንብብ። አብዚ አብርሃም መጀመርያ ምስ እግዚአብሔር ይዛረብ ጽንሕ ኢሉ ኸአ ምስ ሰለስተ አጋይሽ ይዛረብ፥ ብዙሓት ተርጎምቲ ቅ. መጽሓፍ ዝብልዎ እዞም ሰለስተ አጋይሽ ብርእሶም ስላሴ እዮም ነሮም ይብሉ ብዝኾነ እዚ ኾነ እቲ እዞም አጋይሽ አምላኽ ብርእሱ ወይ ከአ ልኡኻት ካብ አምላኽ እዮም ነሮም። አብርሃም ነዞም አጋይሽ ዘድልዮም ነገር ጥራሕ አይ ኮነን ቀሪብሎም አብ ድንኳኑ ጽቡቕ ገሩ ተቐቢሉ ኩሉ ዝበልዎ ብአኽብሮት ሰሚዑ። አቀባብልኡ እንታይ ዓይነት መንፈሳውነት ከም ዘልኦ ይገልጽ። በቲ ዝገበሮ አብ ቅድሚ አጋይሹ ክብሪ ረኺቡ ምሉእ ቤቱ ከአ ተባሪኹ።
ንሓደ ሰብ ብዝያዳ ዘይንፈልጦ ጽቡቕ ክንገብረሉ ከሎና እቲ በረኸት ንአና እዩ አብ ግብሪ እውን ክንርእዮ ንኽእል ኢና። መጠን አብ ሰናይ ግብሪ ዝወፈርናሉ መጠኑ ዕግበትን ሓጎስን ይፈጥረልና። አብርሃም ብጥቓ ገዝኡ ንዝሓልፉ ዝነበሩ አብ ቤቱ ከላግሱ ዓዲምዎም በዚ ዝበለጸ በረኸት አብ ቤቱ ወሪዱ ንሕና እውን ንሰባት ጽቡቕ ክንገብር እንከሎና በረኸት እዩ ዝወርደና ስለዚ ንሰብ አብ ጽቡቕ ምግባር ክንጽዕር አሎና።
ቅ. ጳውሎስ ንጹርን ሕጽር ብዝበለን ክገልጸልና እንከሎ “እቲ አምላኽ ንዓለም ዝገለጾ ምስጢር ክርስቶስ ብገዛእ ርእሱ አብ መንጎና ዘሎ እዩ” ይብል። ብርግጽ እዚ እቲ ጋሻናን ናይ ክብሪ ተስፋናን ንሱ እዩ። ብኻልእ አዘራርባ ከም ሓደ ዓርኪ ንሓደ ዝበጽሕ ኮይኑ ይመጽአና። ነዚ ምስጢር ክንቅበል ከሎና ሓደ ካብቲ አቐዲምና ክንገብሮ ዘሎና ጉዳይ እዩ ማለት ምስ አምላኽ ቀዋምን ንነውሕ ጊዜ ዝቕጽል ርክብ ክንገብር ዘኽእለና እዩ።
ናይ ሎሚ ወንጌል ብሕጽር ዝበለ ወጣሪ ኩነት የቕርበልና ናይ እዚ ምኽንያት ከአ ነጋይሽና ግዙፋዊ ሓገዝ ከምዘየድልዮም ዝመስል ገሩ ስለ ዘቕርቦ እዩ። ኢየሱስ ንማርታ ክምልሰላ እንከሎ “ብብዙኅ ነገር ትጭነቕን ትስህርን አሎኺ እቲ ዘድሊ ነግር ግን ሓደ ነገር ጥራይ እዩ” ኢልዋ። እዚ አብ ግዙፍ ነገራት ብዝያዳ ከይነድህብ እንታይ ድአ ናብ መንፈሳዊ ነገራት ክነተኩር ዝነግር እዩ።
ናይ ሎሚ ወንጌል አብ ሕይወትና ቀዳምነታት እንህቦም ሰሪዕና ክንክእል ዝነግር እዩ። ምናልባት ኢየሱስ ንማርታ አብዚ ዝሰማዕናዮ ዝበላ አብ ገዝአ ከምቲ ዝድለ ገራ አይተቐበለቶን ትኸውን፥ ነቲ ዝብሎ ዝነበረ ዝያዳ ክትሰምዕ ይግብአ ነሩ ይኸውን። እቲ ዝበለጸ ተቕባል ንሰባት ጽቡቅ ተቕባል ማለት እቲ እተርእዮ አገባብን ቃላትን አቀራርባ እዩ እምበር ብስም ዝብላዕ ዝስተ ቀረብካሎም ጽቡቕ ተቐቢልካዮም ማለት አይ ኮነን። ዝስተ ማይ ቀሪብካ ጽቡቕ መንፈስን አኽብሮትን እንተ አርአኻ ዘዕግብ ተቕባል ክኸውን ይኽእል እዩ። አብ ገለ እዋን ሰባት ካባና ዝደልይዎ ንዋታዊ ነገር ዘይኮነ አድህቦና እዩ።
አብዚ ዘመና ሰባት ቀዳምነታት ክህብዎ ዝብግብኦም ገላቢጦስ ገረሞ አለዉ። እዚ ኸአ አብ ክንዲ ንነፍስና ንአምላኽን ቀዳምነት ሰሪዕና እንዓዪ አብ ሓላፍን ግዝያውን ነገራት አድሂብና ንአምላኽ አወጊናዮ አብ ናይ ዓለም ነገራት ጸፋዕፋዕ ክንብል ንርአ አሎና። ንድሕነት ነፍስና ዝኸውን ጊዜ ስኢና “busy” ኮይነ እናበልና አብ ሰንፈላል ንነብር አሎና። ገለ ሰባት አብ ስራሕ አምላኽ ዝኸውን ጊዜ አልኦም ግን ነቲ ዋና ስርሕ ዝኾነ አምላኽ ዝኸውን ጊዜ የብሎምን። ብዙሓት ብማሕበራውን ዓለማዊ ነገራት ተዋሒጦም አብ ናይ ቤተ ክርስትያንን ስድራኦም ጉዳያት ዘንጊዖም አብ ዝተደናገረ ሕይወት ይነብሩ አለዉ። ንመንፈሳዊ ሕይወትና ዝኸውን ጊዜ ስኢና አሎና።
አብ ስድራታትና አብ ኩሉ ነገራት ብጽፈትን ብአትኩሮን ንዓዪ አሎና ግን አብ እምነትን መንፈሳዊ ዕብየት አባላት ስድራ ቤትና ግን ወላ ሓንቲ አድሂብና አይንፈልጥን። አብ ማሕበራዊ ነገራት ከም አብ መርዓ ሞት ውራያት ዝኸውን ምሉእ ጊዜ አሎና አብ ናይ አምላኽ ነገር ብፍላይ አብ መንፈሳዊ ነገራትና ግን ጊዜ የብልናን። ተለቭዥን ንስዓታት ክንርኢ ጊዜ አሎና ንሓጺር ጊዜ ብግልን ብሓባርን ክንጽሊ ቅ. መጽሓፍ ክነንብብ ግን ጊዜ የብልናን።
ንአምላኽ እንረኽበሉ ጊዜ ክንውስን አሎና እዚ ብስድራን ብግልናን ክኸውን ይኽእል። ማርያም ሓደ ካብቲ መለልይአ አብ ሕይወታ ንአምላኽ ዘንጊዓ አይትፈልጥን እዚ ኸአ አብቲ ዝደገመቶ ጸሎት “ነፍሰይ ንአምላኽ ተዕብዮ” ዝብል ንርእዮ። ንሕና እውን ደቂ ማርያም ኢና እሞ ሎሚ ንአምላኽ ምስኡ ክነዕልል ክንሰምዖ ጊዜ ንርከበሉ።
ምስ ክርስቶስ ዘሎና ርክብ ክነደልድሎ/ክነጽንዖ አሎና እዚ ኸአ አብ ምስኡ ከም ስድራ ቤት ኮፍ ብምባልን እንታይ ከምዝብለና አድህቦ ብምሃብን ክንገብሮ ንኽእል። ክርስቶስ ክነስተውዕል ክንሰምዖ ይደሊ እዩ ምኽንያቱ ገለ ነገር ክብለና ዝደልዮ አለዎ። አብ ነፍሲወከ መዓልቲ ምስ ስድራና ጊዜ ክንህቦ እሞ ምሳና ክኸውን ይደሊ አሎ። ስለዚ ንክርስቶስ ምስኡ ከይንኸውን ወይ ክንዕድሞ ዝኸልአና ነገር ወይ ከይነስተብህለሉ ዘዘንግዓና ነግር ካባና ክንርሕቖ የድሊ። ንሱ ኩሉ ጊዜ ምስኡ ክንከውን አብ ቅድሚኡ ክንህሉ እዩ ዝደልየና። ከምቲ መዘምር ዳዊት ዝብሎ “ጻድቃን አብ ቅድሚ ኅላዌ አምላኽ ይነብሩ” (መዝ. 14/15)።
አብ መደምደምታ እምብአር ከምቲ አብርሃም ነቶም ሰማያውያን አጋይሹ ብክፉት ልቢ ዝተቐበለ፥ ከምቲ ማርታ ንኢየሱስ ገዝአ ከፊታ ዝተቐበለት፥ ከምቲ ጳውሎስ ምእንቲ ቤተ ክርስትያን ኢሉ ስቓያትን መከራን ክቕበል ፍቓደኛ ዝኾነ ወላ እኳ ነፍስወከፍ ፍጻሜ ፍሉይ ይኹን አብዚ ሰንበት ንሰባት ብሕጉስን ብሩህን ትሕትና ብዝመልኦ ክንቅበል ልብና ንኽፈት።
ዘመነ ፍልሰታ ብሕቕፊ ማርያም አቢልና አብ አምላኽ ክንቀርብ እሞ ብሓቂ ድላይ አደና ክንገብር ብምሉእ ልብና ንጀምር። ማርያም ለሚ እውን ደቃ አብ ወደ ክንምለስ ቃሉ ክንሰምዕ መገዲ ሰማይ ክንተሕሃዞ እሞ ቅዱስ ሕይወት ክንመርሕ ድላያ እዩ። አብ ዝደኸምናሉን ዝዘንጋዕናሉን ጊዜ ሰአሊ ለነ ማርያም ንበላ። ኦ ማርያም አደና ከማኺ ትሕትና ለቢስና ቅዱስ ሕይወት ክንመርሕ ሓግዝና ነበላ።
ቅድሳና ሰላምን ፍቕርን ዘውርድ ምህልላ ፍልሰታ ይግበረልና።
ኣባ ንጉሠ ፍሥሓ


text:
ኣብ 2020 ንዝካየድ ምርጫ ተወከልቲ ህዝቢ ኣሜሪካ ንምስታፍ ኣሜሪካዊያን ተወከልቲ ዝተፈላለዩ ከባቢታት ተወዳደርቲ ምዃኖም የፍልጡ ኣለው። ኤርትራዊ ኣሜሪካዊ ዓንዶም ገብረገርግሽ እውን ንምምሕዳር 16 ክፍለ ግዝኣት ኔውዮርክ ወኪሉ ኣብቲ ምርጫ ከምዝወዳደር ኣብ መጀመርያ ወርሒ ሰነ ኣፍሊጡ’ሎ። ኣብ ከተማ ኒውዮርክ ተወሊዱ ዝዓበየ ዓንዶም ኣብዚ ሕጂ እዋን ካብታ ከተማ ውጽእ ኢሉ ኣብ ዝርከብ ማውንት ቨርኖን ዝተባህለ ከባቢ ብሞያ መምህርነት ዝገልግል ዘሎ መንእሰይ’ዩ።
ኣብዚ ቀረባ ግዜ 'ምስጋና ብትሑት ድምጺ' ማለት 'Gratitude in Low Voices' ትብል መጽሓፍ ዝጸሓፈ በዓል ሞያ ተክኖሎጂ ሓበሬታ ኣቶ ዳዊት ገብረሚካኤል ኣብ ስቱድዮ ድምጺ ኣመሪካ ተረኺቡ ብዛዕባ ትሕዝቶ መጽሓፉን ድሕረ ባይትኡን ዝምልከት ኣካፊሉና ኣሎ። ኣቶ ዳዊት ነታ 46 ታሪኻዊ መወከሲ ሰነድ ገሊኡ ኣብዚ ቀረባ ግዜ ቅሉዕ ዝኾነ ሰነድ ዝሓዘለት መጽሓፉ ምስ ናይ ውልቃዊ ታሪኹ ብፍላይ ምስ ጉዕዞ ስደትን መንነትን ኣተሓሒዙ ከምዝጸሓፋ እዩ ዝገልጽ።


text:
ኣማኻሪ ድሕንነት ኣሜሪካ ጆን ቦልተን ካብ ስልጣኖም ተባሪሮም…
መቐለ 06 ጳጉሜን 2011 ዓ.ም(ድምፂ ወያነ) ፕረዝደንት ኣሜሪካ ዶናልድ ትራምፕ ንኣማኻሪ ድሕንንት እታ ሃገር ጆን ቦልተን ካብ ስርሖም ከምዘባረሩዎም ተገሊፁ።
ዶናልድ ትራምፕ ነዚ ስጉምቲ ዝወሰዱ ኣብ ጉዳይ ፖሊሲ ወፃኢ ብፍላይ ድማ ሰሜን ኮርያ፣ ኢራን፣ ኣፍጋኒስታንን ሩስያን ዘለዎም ኣተሓሳስባ ክስማዕምዑ ብዘይምኽኣሎም ከምዝኾነ እዩ ዝግለፅ ዘሎ።
ፕረዝደንት ትራምፕ ኣብ ትዊተር ገፆም ኣብዝፀሓፍዎ መግለፂ ንጆን ቦልተን ዝሓለፈ ምሸት ኣብ ቤተ መንግስቲ ዋይት ሃውስ ምፅንሑ ኣገዳሲ ከምዘይኮነ ሓቢሩሉ እዩ።
ብኹሎም ሓሳባቱ ክንስማዕማዕ ኣይከኣልና ስለዚ ኣብ ቐፃሊ ሰሙን ብኻልእ ክንስማዕማዕ ኣይከኣልናን ስለዚ ኣብ ቐፃሊ ሰሙን ብኻልእ ሰብ ክትካእ እዩ ኢሎም ኣለዉ።
ጆን ቦልተን ድማ ፕረዝደንት ትራምፕ ካብ ልዕሊ ሰሜን ኮርያ ፅዕንቶ ካብ ምፍጣር ብዲፕሎማስያዊ መንገዲ ክፈትሑዎ ከምዝግባእ እዮም ብተደጋጋሚ እናገለፁ ፀኒሖም።
ብሓፈሻ ምስ ሃገራት ኢራን ሩስያን ካብ ቐረበና እዋን ንነዘ ድማ ምስ ኣፍጋኒስታን ዘለዎም ርክብ ድማ ግጉይ ምዃኑ ምግላፆም CGTN ፀብፂቡ።


text:
Norrköping
ናይ መጠረሽታ ዝተሓደሰሉ፡ 17 10 2018
ኣብዚ ከተማ’ዚ፡ ዳርጋ ኩሉ ነገር ብቐረባ ክትረኽብዎ ትኽእሉ። ሃብታም ተፍጥሮኣዊ ከባቢ፡ ነኣሽቱ ዓዲታትን ዓበይቲ ከተማታት ኩሉ ብቐረባ ኣብ ጥቓኹም ይርከብ። ስራሕ፡ ማሕበራዊ-ኣገልግሎታት ከምኡ ውን ድኳናት፡ ኣብ ጥቓኹም ኣለኩም። ኣብዚ ከተማ ንጡፋት ማሕበራት ኣለዋ። ኣብ ባህልን ስፖርትን ዝተኮረ ንጥፈታት ከኣ፡ ብብዝሒ ይርከብ። ኣብዚ ከተማ’ዚ ብሕጽር ዝበለ ንኹሉ ዘድሊ ነገራት፡ ኣሎ ክበሃል ይከኣል። ናብዚ ከተማ’ዚ ብደሓን ምጽኡ!
ሓበሬታ ብዛዕባ ምምሕዳር ከተማ
ብዝሒ-ህዝቢ0
ስፍሓት መሬት0 ኪሜ²
ርሕቐት ካብ ዓበይቲ ከተማታት
Boende
ኣብዚ ከተማ'ዚ፡ ብርክት ዝበላ ናይ መንበሪ-ኣባይቲ ኣማራጺታት ኣለኩም። ብርክት ዝበላ ኣባይቲ ዘካርያ ትካላት ኣለዋ። መንበሪ-ገዛ ክትዕድጉ ምስ እትደልዩ ውን ኣሎ። ኣብ መርበብ-ሓበሬታ ምምሕዳር ከተማ ብምእታው፡ ነጻ ዘሎ መንበሪ-ገዛን ትካላት ክራይ-ኣባይትን ዝምልከት፡ ተወሳኺ ሓበሬታ ክትረኽቡ ትኽእሉ።
-
ናይ ሓበሬታ ካርታ
ኣብቲ ካርታ እንታይ ኪረኣይ ከም እትደሊ ምረጽ
Vilka språkgrupper finns på orten?
ኣብ'ዚ ከተማ'ዚ፡ ብርክት ዝበሉ ተዛረብቲ ካልኦት ቋንቋታት ዝኾኑ ነባሮ ይርከቡ። ንተወሳኺ ሓበሬታ፡ ንክፍሊ ምቕባል ሓደስቲ ስደተኛታት ትወከሱ።
Föreningar och organisationer
ኣብ'ዚ ከተማ'ዚ፡ ኣብ ዝተፈላለየ መዳያት ዝነጥፋ ብርክት ዝበላ ማሕበራት ይርከባ። ንኣብነት፡ ማሕበራት ስፖርታዊ-ንጥፈታት፡ ባህላዊ ማሕበራት፡ ኣብያተ-ክርስትያናት ምትእሳሳራተንን። ኣብቲ ኣብ መርበብ-ሓበሬታ ምምሕዳር ከተማ ዝርከብ መዝገብ-ማሕበራት ብምእታው ምስ ዝምባሌታትኩም ዝሳነያ ማሕበራት ክትደልዩ ትኽእሉ።
Vad finns i närområdet
ኣብዚ ከተማ'ዚ፡ ዳርጋ ኩሉ ዘድሊ ዝበሃል ነገር ኣሎ'ዩ ክበሃል ይከኣል። ቤት-ንባብ፡ ድኳናት መዓልታዊ ኣስቤዛ፡ ካልእ ኣገልግሎታት ዝህባ ድኳናት ቡቲካትን ይርከባ። ብዜካ'ዚ፡ ማእከላት ስፖርታዊ ንጥፈታትን ብርክ ዝበለ ባህላውን ስፖርታውን ንጥፈታትን ዝአንግዳ ማሕበራትን ይርከባ። ኣብ መርበብ-ሓበሬታ ምምሕዳር ከተማ ብምእታው፡ እንታይ ዓይነት ንጥፈታት ከም ዘሎን ካልእ ዝርዝራትን ክትረኽቡ ትኽእሉ።
Barnomsorg
ኣብዚ ከተማ'ዚ፡ ነቶም ቆልዑ ዘለዎም ኣገልግሎት መዋዓሊ-ህጻናት ኣሎ። ምምሕዳር ከተማ፡ ነቶም ካብ 1 ክሳብ 5 ዓመት ዝዕድሚኦም ህጻናት ዝዓለመ፡ ትምህርታዊ ንጥፈታት ውን ኣለዎ። ንተወሳኺ ዝርዝር ብዛዕባ'ዚ፡ መርበብ-ሓበሬታ ምምሕዳር ከተማ ብምእታው ከተንብቡ ትኽእሉ።
Grund- och gymnasieskolor
ምምሕዳር-ከተማ፡ ካብ ኣዚለ ክሳብ 9ይ ክፍሊ ዘጠቓልል ናይ መባእታዊ ደረጃ-ትምህርቲ ኣለዎ። ንመባእታውን ናይ ካልኣይ-ደረጃን ቤት-ትምርህቲ ብዝምልከት፡ ኣብ መርበብ-ሓበሬታ ምምሕዳር ከተማ ብምእታው ከተንብቡ ትኽእሉ።
Utbildningsmöjligheter
ኣብ'ዚ ከተማ'ዚ፡ ዝተፈላለየ መደባት ትምህርቲ ንዓበይቲ ከምኡ ውን መደብ ትምህርቲ ቋንቋ ሽወደን ንዓበይቲ ይወሃብ እዩ። ንተወሳኺ፡ ኣብ መርበብ-ሓበሬታ ምምሕዳር ከተማ ብምእታው፡ ብዛዕባ ትምህርታዊ ዕድላት፡ ብዝርዝር ከተንብቡ ትኽእሉ።
Hälso- och sjukvård
ኣብ'ዚ ከተማ'ዚ፡ ተጠቀምቲ ናይ ዝተፈላለየ ናይ ጥዕናዊ--ኣገልግሎታትን ክንክን ክትኮኑ ትኽእሉ። ኣብዚ ከተማ፡ ሓፈሻዊ ሕክምና፡ ማእከል-ጥዕና ህጻናት፡ ኣዴታት (ነፍሰ-ጾራት) ከምኡ ውን ክሊኒክ-ስኒ፡ ይርከብ። ሕክምናዊ ክንክን ምስ እትደልዩ፡ ናበይ ክትከዱ ከም ዘለኩምን ካልእ ንጥዕናዊ-ክንክን ዝምልከት ዝርዝራት፡ ኣብ መርበብ-ሓበሬታ ምምሕዳር ከተማ ትረኽብዎ።
Tolkhjälp
ምስ መንግስታዊ ወይ ውን ምምሕዳራዊ ትካላት ናይቲ ከተማ ኣብ እትገብርዎ ርኽክባት፡ ንኣብነት ኣብ ምምሕዳር ከተማ፡ ሕክምና ወዘተ..ናይ ቋንቋ ሽወደን ሕጽረት ምስ ዝህልወኩም፡ ተርጓሚ ክቍጸረልኩም ይኽእል። ተርጓሚ ኣቐዲሙ በቲ ዝምልከቶ መግስታዊ-ኣካል ከም ዝቍጸር ይግበር።
Kommunikationer
ኣብ'ዚ ከተማ'ዚ ስሉጥ ኣግልጎሎት መጎዓዝያ ኣሎ። ንሰዓታት ንቕሎን ናይ መጎዓዝያ ኣማራጺታትን ብዝምልከት፡ ኣብ መርበብ-ሓበሬታ ምምሕዳር ከተማ ብምእታው ክትረኽብዎ ትኽእሉ።
Arbete och företagande
ኣብ'ዚ ከተማ ይኹን ኣብቲ ከባቢ ኣብ ዝርከባ ከተማታት፡ ብርክት ዝበሉ ዓበይትን ነኣሽቱን ወሃብቲ-ስራሕ ይርከቡ። ኣብዚ ከባቢ ዘለዉ ክፍቲ ናይ ስራሕ-ቦታታት ንምርኣይ ኣብ ማእተዊ ናይ'ዚ ሓበሬታ ''ክፍቲ ናይ ስራሕ ቦታታት'' ኣብ ትሕቲ ዝብል ኣርእስቲ ትረኽብዎ። እቶም ናይ ባዕልኹም ትካል ክትጅምሩ እትሓስቡ ሰባት፡ ኣብ መርበብ-ሓበሬታ ምምሕዳር ከተማ ነዓኹም ዝኸውን ኣገዳሲ ሓበሬታ ትረኽቡ።


text:
ዝኾነ ምእመን ነቲ ንካህናት ጥራይ ዝምልከት ኣገልግሎት ኪፍጽም ኣይክእልን እዩ። ብሥልጣነ ክህነት ኣብ ቅድሚ እግዚአብሔር ደው ኢሉ ከገልግልን መሥዋዕቲ ከቕርብን፣ ንሕዝቢ ክጽልን ከጥምቕን ከነስሕን ከቝርብን ክባርኽን፣ ንዋየ ቅድሳት ክቕድስን ከኽብርን . . . ሥልጣን ዘለዎ ካህን ጥራይ’ዩ።
ምሥጢረ ክህነት ዝተጀመረ በቲ ናይ መጀመርታ ሰብ ኣዳም’ዩ። እግዚአብሔር ኣምላኽ ንኣዳም ፈጢሩ ናይ ጸጋ ወዱ ጌሩ ኣኽቢሩ ነቢይን ካህንን ጌሩ ሸሞ። ብኦሪት ሥርዓተ ክሳዕ ዝውሰን ካብ ኣዳም ጀሚሮም ክሳዕ ሙሴ ዝነበሩ ኣበው ብበረከተ አበው ካብ እግዚአብሔር እናተሸሙ ብነቢይነቶም ነቲ ዝኃለፈን ዝመጽእን ክነግሩ፣ ብክህነቶም ድማ መሥዋዕቲ ከቕርቡ፡ ብጸሎቶም ንኣምላኾም ክጽውዑን ቃል ብቓል ክዘራረቡን ነበረ።
ኣዳም ካብ ገነት ምስ ወፅአ፡ በቲ ዝሠርሖ ኃጢኣት ተጣዒሱ እናኃዘነን እናበኸየን ካብ እግዚአብሔር ምሕረት ንምሕታት መሥዋዕቲ ኣቕረበ። “ኣዳም በታ መዓልቲ ካብ ገነት ምስ ወፅአ ጽቡቕ መኣዛ ጌሩ ንኽቕበሎ ንግሆ ፀሓይ ክወፅእ ከሎ ዕጣን ዓጠነ” (ኩፋ. 5፥1)።
ናይ ክህነት ተግባር ንእግዚአብሔርን ንሰብን ምግልጋል’ዩ። ንእግዚአብሔር ምግልጋል ማለት ካህናት ንቅዱሳን መላእኽቲ መሲሎም ብመዓልትን ብለይትን ንእግዚአብሔር ዘቕርብዎ ምስጋና’ዩ። ንሰብ ምግልጋል ማለት ከኣ ምጥማቕ፣ ምቝራብ፣ ምንዛዝ፣ ብሞት ንዝፍለዩ ጸሎተ ፍትሓት ምግባር . . . ብሓፈሻ ብስብከትን ብትሩፋትን ንክርስቶስ መሲሎም ኣርኣያ ምእመናን ምዃን እዩ። (ማቴ. 13፡1-14፣ ግብ.ሓዋ. 6፡4)
ኣብ ዘመነ ብሉይ፡ ሕዝበ እግዚአብሔር እስራኤላውያን ብኃጢኣቶም ምስ እግዚአብሔር ኣብ ዝበኣሱሉ እዋን፡ መሥተስተረዪ ኃጢኣት መሥዋዕቲ ዘቕርቡ ዝነበሩ ካህናት እዮም። እዚ ኸኣ ኣብ መጽሓፈ ሙሴ ከምዚ ተጻሒፉ ኣሎ፦ “ብዛዕባ እቲ ዝገበሮ ኃጢኣት ድማ ንመሥዋዕቲ በደሉ ኻብ መጓሴኡ ንመሥዋዕቲ ኃጢኣት ሓንቲ ሽበን ወይ ኣርሕዶ ንእግዚአብሔር ይቐርበሉ። እቲ ካህን ድማ ብዛዕባ ኃጢኣቱ የስተሥርየሉ” (ዘሌ. 5፡6)።
ከምኡ’ውን ብዛዕባ ዝገበርዎ ኃጢኣት ሥርየት ካብ እግዚአብሔር ይረኽቡ ዝነበሩ ብካህናት ኣቢሎም ኔሮም። እቲ ሕዝቢ ኃጢኣቱ ንካህን ይናዘዝ እቲ ካህን ከኣ ስለቲ ሕዝቢ ኃጢኣት መሥዋዕቲ ብምቕራብን ብምጽላይን ሥርየት ኃጢኣት ከምዝረኽቡ ይገብር። (ዘሌ. 5፡4-10, ዘሌ. 4፡1-26)። ሎሚ ውን ምእመናን ንኃጢኣቶም ንኣበ ንስሓ ብምንጋር ካብ ኃጢኣቶም ይፍትሑ። ጐይታ “ኣብ ምድሪ ዝኣሰርክምዎ ኣብ ሰማይ ዝተኣስረ ይኸውን፡ ኣብ ምድሪ ዝፈታሕክምዎ ኣብ ሰማይ ዝተፈትሐ ይኸውን” ብምባል ካብ ኃጢኣት ናይ ምፍታሕ ሥልጣን ሂብዎም’ዩ። (ማቴ. 18፡18)
ስለዚ ምእመናን ንኃጢኣቶም ንካህን ብምንጋር ካብቲ ካህን ዝወሃቦም ቀኖና (መቕጻዕቲ) ብዝግባእ ወዲኦም ካብ ማእሠርቲ ኃጢኣት በቲ ካህን ክፍትሑ ይግብኦም።
ኻልእ ሕዝቢ ክትንክፎን ክሠርሖን ዘይግብኦ ካህናት ጥራይ ዝሠርሕዎ ኣገልግሎት ኣለዎም። እንተኾነ ግና ሥልጣነ ክህነት ከይተሸሙ ብትዕቢት ነቲ ካህናት ጥራይ ኪፍጽምዎ (ክትንክፍዎ) ንዝግብኦም ፈጺሞም ወይ ተንኪፎም ቍጥዐ እግዚአብሔር ኣብ ልዕሊኦም ዝነደደትን ዝተቐስፉን ሰባት ኣብ መጽሓፍ ቅዱስ ታሪኾም ተመዝጊቡ ይርከብ።
- ክዓጥኑ ዝፈተኑ ዳታንን ኣቤሮን ምድሪ ኣፋ ኸፊታ ወሓጠቶም። (ዘኁ. 16፡1-50)
- ንጉሥ ዖዝያን ኣብ መቕደስ ኣትዩ ብምዕጣኑ ክሳዕ ዝመውት ለምጻም ኮነ። (2ይ ዜና. 26፡19-25)።
ሢመተ ክህነት፦ ዲቁና፣ ቅስና፣ ኤጲስቆጶስ እዩ። ካብዚ ንላዕሊ ጳጳስ፣ ሊቀ ጳጳስ፣ ፓትርያርክ ኣሎ። ከከም ማዕረጉ ኸኣ ሥርዓተ ሢመትን ጸሎትን ኣለዎ።
ኣብ ኣፈጻጽማ ምሥጢረ ክህነት ብዝርአ ኣገልግሎት ዘይረአ ጸጋ ይወሃብ። እቲ ጳጳስ ብኣንብሮተ እድ (ኢዱ ብምንባር) ብጸሎት ክሸይም ከሎ፡ እቲ ክህነት ዝቕበል ከኣ ብሰቂለ ሕሊና፣ ብሰፊሓ ኢድ፣ ብኣንቃዓድዎ ኣዕይንት፣ ብኣድንኖ ርእስ ተመሲጡ ይጽሊ። ኣብ ቅዱስ መጽሓፍ ውን “ነቲ ብቓል ትንቢትን ብምንባር ኢድ መራሕቲ ቤተ ክርስቲያንን ዝተዋህበካ ጸጋ ሸለል ኣይትበሎ።” ተባሂሉ’ዩ (1ይ ጢሞ. 4፡14)።
ወስብሐት ለእግዚአብሔር ወለወላዲቱ ድንግል ወለመስቀሉ፡ ክቡር!


text:
ፈቃድ ከይረኸባ ናብ ግዝኣት ኣየራ ዝኣተዋ ዕስራ ነፈርቲ ምስ ፓይለታተን ጉዕዞአን ንክቅጽላ ብመንግስቲ ኢትዮጵያ ተወሲኑ።
ኮሎኔል ወሰንየለህ ሁነኛው ንቪኦኤ ክዛረቡ ከለው ‘እተን ነፈርቲ ካብ ሰሉስ ጀሚረን ኣብ ጋምቤላ ከምዝቀነያን፣ ኣብረርተን ናብ ኢትዮጵያ ዝኣተው፣ ኣይፋልኩምን እናተባሃሉ ከለው’ዩ’ ኢሎም።
ዳይረክተር ባዓል ስልጣን ሲቪል ኣቭየሽን ኢትዮጵያ ንቪኦኤ ኣብ ዝሃብዎ መግለጺ፣ እቶም ፓይለታት ኣይትኽእሉን እናተባሃሉ ከለው’ዮም ናብ ኢትዮጵያ ኣትዮም እውን ኢሎም።
ኢምባሲ ኣሜሪካ ኣብ ኣዲሳበባ’ውን እተን ነፈርቲ በረረአን ምቅጻለን ኣረጋጊጹ’ሎ።
ዝምልከቶ ኣካል ነቲ ኩነታት ኣጻርዩ፣ ኣብ መወዳእትኡ ሎሚ ዓርቢ እተን ነፈርቲ በረረአን ንክቅጽላ ብመንግስቲ ተወሲኑ’ሎ ኢሎም ኮሎኔል ወሰንየለህ ሁነኛው።
እቶም ካብ ኣሜሪካ፣ እንግሊዝን ካልኦት ሃገራትን ዝርከበኦም ነፈርቲ፣ ዓለም ለኸ ሕጊ ኣቭየሽን ካብ ምጥሓስ እንተዘይኮይኑ ምስ ካልእ ንኣብነት ኣብ ኢትዮጵያ ይትግበር ዘሎ ኣዋጅ ህጹጽ ጊዜ ዘራኽብ ነገር የብሎምን’ውን ኢሎም ዳይረክተር ሲቪል ኣቭየሽን ኢትዮጵያ።


text:
ብዛዕባ እዚ መርበብ ሓበሬታ
ናይ መጠረሽታ ዝተሓደሰሉ፡ 12 9 2018
ብዛዕባ መርበብ ሓበሬታ www.informationsverige.se ኣብዚ ብዝያዳ ከተንብብ ትኽእል ኢኻ።
ኣብቲ መርበብ ሓበሬታ ምርካብ
ኣብ ሓበሬታ ብዛዕባ ሽወደን ብመሰረት ንውሱን ጕጅለ ወይ ናይ ተገዳስነት ዓውዲ ዝሰማማዑ ዝተፈላለዩ መእተዊታት ኣሎዉ። ኣብዚ ሓደ ነዚ ዝስዕብ ሓበሬታ ዘለዎ መእተዊ ትረክብ፡
- ንዓኻ ዕቝባ ዝሓተትካ ወይ ዕቝባ ክትሓትት ዝኾንካ
- ንዓኻ ኣብዚ ቀረባ ግዜ መንበሪ ፍቓድ ዝተዋህበካ
- ንዓኻ ትሕቲ 18 ዓመት ዝኾንካን ብዘይ ወለድኻ ናብ ሽወደን ዝመጻእካን።
ከምኡ'ውን ንዓኻ ብዛዕባ ሽወደን ብዝይዳ ክትፈልጥ ትደሊ፡ ሓደ ብዛዕባ ሃገር ሽወደን ከመይ ከም ዝሰርሕ ሓበሬታ ዘለዎ መእተዊ ኣሎ።
ኣብቲ ንዓኻ ብዝበለጸ ዝሰማምዓካ መእተዊ እቶ፡
ኣብቲ መርበብ ሓበሬታ ኣየናይ ሓበሬታ ከም ዘሎ ሓፍሻዊ መግለጺ ንኽህልወካ ኣብቲ ዝተፈላለየ መእተዊ ጠዊቕካ ኣብቲ ኣብኡ ዘሎ ገጻት እንታይ ከም ዘሎ ብዝያዳ ከተንብብ ትኽእል ኢኻ። ሓታት ዕቝባ እንተ ዄንካ ወይ መንበሪ ፍቓድ ተዋሂቡካ እንተ ኾይኑ ዝተፈላለየ ሕግታት ክህሉ ይኽእል እዩ።
ኣብቲ መእተዊ መብዛሕትኡ ግዜ ተመሳሳሊ ኣርእስቲ ትረክብ። ንኣብነት ብዛዕባ ስራሕ፡ መንበሪ፡ክንክንን ቍጠባን። ኣብ ገለ ካብዞም ዓውዲ ሃገር ሽወደን ከመይ ከም ዝሰረሕ ክትፈልጥ እንተ ደሊኻ፡ መጀመርታ ኣብቲ ንዓይ ይሰማማዕ እዩ ትብሎ መእተዊ ትጥውቕ ድሕሪኡ ኣብቲ ዘገድሰካ ኣርእስቲ ትጥውቕ።
ኣብቲ መርበብ ሓበሬታ ሽወደንኛ ክትለማመድ ትጅምረሉ ገጻት፡ ብዛዕባ ኣብ ሽወደን ወላዲ ምኳን ብዝያዳ ትፈልጠሉ ገጻትን ብዛዕባ ትምህርቲ ልልይ ምስ ሕብረተሰብ ከምኡ'ውን ናይ ትምህርቲ ጽሑፋት ናይ "ብዛዕባ ሽወደን" ዝሓዘ ገጻት ትረክብ።
ኣብዚ ብዛዕባ እዚ ዝስዕብ ከተንብብ ትኽእል፡
ኣብቲ መርበብ ሓበሬታ ምድላይ
ኣብ ላዕሊ ናይ እዚ መርበብ ሓበሬታ ሓደ ስእሊ ናይ ኣጕላሒ መረጼን ኣሎ። ኣብቲ ኣጕላሒ መረጼን እንተ ጠዊቕካ በቲ ዝመረጽካዮ ቋንቋ መድለዪ ቃል ክትጽሕፍ ትኽእል ኢኻ። እዚ ነቲ ትደልዮ ዘሎኻ ሓበሬታ ብቐሊሉ ከም ትረኽቦ ክገብር ይኽእል እዩ።
ቋንቋታትን ምትርጓማትን
መጀመርታ ግዜ ኣብ www.informationsverge.se ምስ ኣተኻ እቲ መርበብ ሓበሬታ በየናይ ቋንቋ ክርኣ ምኳኑ ክትመርጽ ክኢልካ ኔርካ። ኣብ ሓበሬታ ብዛዕባ ሽወደን ንዅሎም ገጻት ናብ ትሽዓተ ቋንቋታት ኣስተርጕምናዮም ኣሎና። ካብዞም ዝስዕቡ ክትመርጽ ትኽእል ኢኻ፡
- ዓረብኛ
- ዳር
- እንግሊዝኛ
- ፈረንሳይኛ
- ፋርስኛ
- ሩስያኛ
- ሶማልኛ
- እስጳንኛ
- ሽወደንኛ
- ትግርኛ
ዳሕረይ ግዜ ካብቲ መጀመርታ ዝመርጽካዮ ቋንቋ ካልእ ቋንቋ ክትመርጽ እንተ ደሊኻ፡ ኣብቲ ላዕሊ ዘሎ ንእሽተይ ግሎብ ክትጥውቕ ኣሎካ። ድሕሪኡ ነቲ ትደልዮ ቋንቋ ምረጽ።
እቲ ሓበሬታ ብዛዕባ ዞባታትን ኮሙናትን ናይ ሽወደን ክሳብ ሕጂ ብዓረብኛ፡ እንግሊዝኛ፡ ሶማልኛ፡ ሽወደንኛን ትግርኛን ጥራይ ኢዩ ዘሎ።
ኣብዚ ሓበሬታ ብዛዕባ ሽወደን እቲ ገጽ በቲ ዝመረጽካዮ ቋንቋ እንተ ዘየለ ኾይኑ፡ እቲ ገጽ ብሽወደንኛ ክርኣ እዩ።
መላግቦታት ናብ ካልኦት ገጻት ወይ መርበብ ሓበሬታታት
ኣብ ኣገደስቲ ዝመስሉ መላግቦታት ክትጥውቕ ትኽእል ኢኻ። እቶም መላግቦታት ተወሳኺ ሓበሬታ ክትረኽበሎም ትኽእል ካልኦት ገጻት ኣብ ሓበሬታ ብዛዕባ ሽወደን ክኸፍቱ ይኽእሉ እዮም። ከምኡ'ውን ናብ ካልእ መርበብ ሓበሬታ፡ ንኣብነት ናብ ብዓል መዚ ኢሚግረሽን ወይ ቮርድጋይደን 1177 ዝወስዱ መላግቦታት ክህልዉ ይኽእሉ እዮም።


text:
- Other languages
ሓፈሻዊ ሻቕሎት
ኣዝዩ ዘሰንብድ ነገር ክገጥመኒ’ዩ እንዳበልካ ትፈርህን ወትሩ ትሻቀልን ምስ እትኸውን፡ ግዳይ ሓፈሻዊ ሻቕሎት (generaliserat ångest) ዝተሰምየ ሕማም ኮይንካ ኣለኻ ማለት እዩ። እዚ ሕማም’ዚ ብኢንግሊዘኛ ብኣሕጽሮተ-ቓል GAD ተባሂሉ ዝፍለጥ ኮይኑ፡ ዝርዝሩ ኸኣ ምምዝባል ሓፈሻዊ ሻቕሎት ዝብል እዩ።
ሓፈሻዊ ሻቅሎት ክህልወካ ከመይ ማለት እዩ?
ሓፈሻዊ ሻቕሎት ዘለዎ ሰብ፡ እቲ ሓደጋ ዘሕብሮ ራዳሩ ወትሩ ተወሊዑ ከም ዘሎ ጌርካ ክውሰድ ይከኣል። ካብቲ ዘሻቕለካ ነገር፡ ብፍጹም ዕረፍቲ ክትረክብ ትኽእል ኣይመስለካን እዩ ጥራይ ዘይኮነ፡ ርግኣት ዝበሃል ውን ብፍጹም ኣይስመዓካን እዩ። ሓደ ዘሻቕል ነገር ኣብ ኣእምሮኹም ከንሳፍፍ ክጅምር እንከሎ፡ ሓጺር መብርሂ ትደልዩሉ። ካብዚ ንስምዒትኩም ዝርብሽ ነገር ተላቒቕኩም ክትርእዩ ትደልዩ እንከለኹም፡ ኣብ ሕጂ (ህሉው) ከተተኲሩ ግን የጸግመኩም።
እቲ ብኸምዚ ሕማም ተጠቕዐ ሰብ፡ ካልእ ስነ-ኣእምሮኣዊ ወይ ውን ኣካላዊ ምልክታት ዘይምጥዓይ ክህልዎ ይኽእል እዩ። ንኣብነት፡ ካብ ኣእምሮ ዘይፍለ ሓሳብ፡ መግቢ ብስሩዕ ዘይምብላዕ፡ ጸቕጢ፡ ቀጻሊ ዘይገድፈካ ናይ ከብዲ፡ ሕቆ ወይ ውን ናይ መንኩብ ቃንዛ፡ ክህልወኩም ይኽእል። ጽርውርው ምባል፡ ጋን ምዃንን ቀልጢፍካ ንብዓት ንንብዓት ምዃንን ውን ልሙድ እዩ።
ሓፈሻዊ ሻቕሎት (GAD) ሓደ ካብ ብዙሓት መለለዪታት ሕማማት ሻቕሎት ኮይኑ፡ ካልኦት ተመሳሰልቲ ገጻቱ ብዝሓወሰ መልክዕ ክሕዘና ይኽእል እዩ። ኣብነታት ናይ ካልኦት ሕማማት ሻቕሎት ከኣ፡ ማሕበራዊ ሻቕሎት (social ångest)፡ ራዕዲ ዝተሓወሶ ሻቅሎትን (paniksyndrom)፡ ወይ ምሒር ፍርሒ ዝተሓውሶ ሻቕሎት (fobier) ክግለጹ ይከኣሉ።
ንህይወተይ ብኸመይ ይጸልዎ?
ክትድቅስ ዘይምኽኣል፡ ንጸቕጢ፡ ምፍልላይ፡ ከምኡ ውን ካብ ቁጽጽርካ ዝወጽእ ነገራትን ብዝምልከት ተኣፋፊ ምዃን።
ብዛዕባ ኣብ ከባቢኻ ዘለዉ ሓደጋታት ወይ ውን ኩነታት ዓለም ክትሻቐል ትኽእል ኢኻ። ኩሉ ነገር የፍርሃካ`ሞ፡ ርግኣት ትደሊ። እቲ እትርከበሉ ዘየቋርጽ ጸቕጥን ሻቕሎትን ዝዓብለሎ ኩነታት ግዳይ መግደራ ወይ ውን ጭንቀት ክገብረካ ይኽእል። ሻቕሎት ኣብ ውሽጥና ዝሕዞ ቦታ እንዳዓበየ ምስ ከደ ኸኣ፡ ነቲ ምርጫና ክኸውን ዝግብኦ ምንባር መኒና፡ ናይ ምንባር ዕድልና እንዳጸበበ ከምዝኸይድ ይኸውን።
መዓስ እየ ሕክምናዊ ረድኤት ክሓትት ዘለኒ?
ደረጃ ሻቕሎትኩም ኣዝዩ ዓቢን ንመዓልታዊ ህይወትኩም ውን ዘሰናኽል ምስ ዝኸውን፡ ሕክምናዊ ረድኤት ክትሓቱ ኣለኩም። እቲ ሕማም ኣብ መዓልታዊ ህይወትኩም ዝፈጥሮ ዕንቅፋታት ንምእላይ ነቲ ጸገም ባዕልኹም ብኣልኮል ወይ ውን ካልእ መዐገሲ ጌርኩም ክትፍውስዎ ትፍትኑ እንተኾይኑኩም ውን፡ ሓገዝ ካብ ምሕታት ድሕር ኣይትበሉ።
ኣብ ከምዚ ዓይነት ኩነታት ትርከቡ ምስ እትህልዉ፡ ሓገዝ ካብ ምሕታት ድሕር ኣይትበሉ። ካብዚ ኩነታት ተላቒቕኩም ጽቡቕ ምእንቲ ክስመዓኩም፡ ባዕልኹም ክትገብርዎ እትኽእሉ ብዙሕ ነገራት ኣሎ። እታ ቐዳመይቲ ስጉምቲ ኸኣ፡ ሕክምናዊ ረድኤት ምሕታት እያ። ኣበይ ኬድኩም ሓገዝ ክትሓቱ ትኽእሉ ዘይትፈልጡ ምስ እትኾኑ፡ ኣብ መርበብ-ሓበሬታ 1177.se ኣቲኹም ዝርዝር ማእከላት ጥዕና ክትረኽቡ ትኽእሉ።
እንታይ ዓይነት ሓገዝ ይግበረለይ?
ብመንገዲ ፍወሳ ኩነታትካ ክመሓየሽን ጽቡቕ ውን ክስመዓካ ይኽእልን እዩ። ብዙሕ ኣገባባት ፍወሳ ኣሎ። ንኣብነት፡ ዝርርባዊ ፍወሳ ከምኡ ውን መድሃኒታዉ ፍወሳ። ቀንዲ ትሕዝቶ ናይቲ ፍወሳ ኸኣ፡ ሻቕሎት ከመይ ጌርካ ትቆጻጸሮን ኣብ ህይወትካ ዘለዎ ኣሉታዊ ጽልዋ ብኸመይ ትድርቶን ዝምህር እዩ።
ኣቐዲመ ሕክናዊ ረድኤት ሓቲተ ግን በቲ ዝተገብረለይ ሓገዝ ኣይዓገብኩን ምባል፡ መሊስኩም ሓገዝ ካብ ምሕታት ክድርተኩም የብሉን። መጽናዕቲ ከምዝሕብሮ፡ እቲ ፍወሳ ውጽኢታዊ ክኸውን ዝገብር ኣገዳሲ ረቋሒ፡ ዓይነት ናይቲ ፍወሳ ዘይኮነ፡ እቲ ተሓካሚ ኣብ ልዕሊ ሓካሚ ዘጥርዮ እምንቶ እዩ።
ኣብ በይንኻ ዝወረደ ኣይኮነን
ንነዊሕ ዓመታት ብሕማም ሻቕሎት ድሕሪ ምስቓይ፡ ኣብ መወዳእታ ግን ካብኡ ተላቒቖም ናብ ዝሓሸ ኩነታት ዝተሰጋገሩ ብዙሓት ሰባት ኣለዉ።
ሓደ ወይ ውን ካብኡ ዝበዝሕ ጸገማት ከምዘለካ ምፍላጥ፡ መወዳእታ ህይወት ማለት ኣይኮነን። እኳ ደኣ ብኣንጻሩ፡ ብዛዕባ ነብስኹም ክትፈልጡ፡ ነቲ ጉዳይ ብዕቱብ ክትተሓሓዝዎን እንታይ ከምዘድልየኩም ውን ክትፈልጡ የኽእለኩም። ካብ ዝነበርኩሞ ክትሕይሉን ዝበለጸ ነብስኣዊ-ርድኢት ውን ክህልወኩም ይገብር።
ብዛዕባ ዘዳኽመካ ነገር ምፍላጥ፡ ናብ ዝሓሸ ኩነታት ክትሰጋገር`ዩ ዕድል ዝፈጥረልካ። ንኣብነት፡ ነቲ ሻቕሎትካ ዝድርት መንገዲታት ትድህስስን፡ ኣብ ዝምድናታትካ ወይ ውን ካልእ ዕብይ ዝበለ ነገራት ውን እምነት ከተሕድር ትጅምር። ነቲ ዝጋርደካ ዘሎ ነገር ክትፍንጥሶ ምስ እትጅምር ከኣ፡ ኩነታትካ ናይ ምምሕያስ ዘሎ ተኽእሎ እንዳዓበየ ይመጽእ።


text:
ሓጺር ጸብጻብ ምዕባለታት ድሕረ-ተቃውሞ ካብ ኣስመራ፥ ብ ኣባላት ፕሮጀክት ዓርቢ ሓርነት
ሓጺር ጸብጻብ ምዕባለታት ድሕረ-ተቃውሞ ካብ ኣስመራ፥ ብ ኣባላት ፕሮጀክት ዓርቢ ሓርነት
ድሕሪ እቲ ብሰሉስ ኣብ ቤት ትምህርቲ ድያእ ከምኡ'ድማ ኣብ ጎደና ሓርነት ዘጋጠመ ናይ ተቃውሞ ሰልፍን ንዕኡ ንምብታን ዝሰዓበ ተኹስን ማእሰርትን ሎሚ ኩነታት ብተዛማዲ ሃዲኡ ኣሎ። ክሳብ ሕጂ'ድማ ኣብቲ እቶም ምስቲ ኩነታት ብምትእስሳር ተቀይዶም ዝነበሩ ተማሃሮን ኣዴታትን በብቅሩብ ይልቀቁ ኣለው። ድሮ ኣብ ኣኽርያ 5 ተማሃሮን 3 ኣዴታትን ተለቂቆም ኣለው። ንሶም ብዛዕባ ማእሰርቶም፡ ዝተገብረሎም መርመራን ካልእን ምስ ዝኾነ ሰብ ከይዘራረቡ ከቢድ መጠንቀቅታ ተዋሂብዎም ኣሎ። የግዳስ ሓደ ካብቶም ዝተለቀቁ ኣብ ኣኽርያ ብልምዲ ጻዕዳ ጽርግያ ተባሂሉ ዝፍለጥ ኣከባቢ ዝቅመጥ፡ ንግዜኡ ብጸጥታዊ ምኽንያት ስሙ ክንዕቅቦ ዝመረጽና፡ተማሃራይ 10 ክፍሊ ቤትትምህርቲ ድያእ፡ ከምዝገለጸልና ምስ ሓዝዎ ናብ ኤክስፖ ዝርከብ 6ይ መደበር ፖሊስ ከምዝወሰድዎምን፡ ስም ናይ ወደብትኹም ግለጹ ብምባል ዝሑል ማይ ኣብ ነብሶም ብምኽዓው ብቁልፊ እናኸትከቱ ከምዝመርመርዎም ሓቢሩ።
ኣባላት ጸጥታ ናይቲ ስርዓት ከም ወትሩ ነገራት ክሳብ ዝዝሕለሎም ድሕሪ ምጽባይ፡ ሎሚ ቤት ትምህርቲ ድያእ ከፊቶማ ኣለው። እቲ ኸባቢ ኣቃልቦ ስሒቡ ከምዘሎ ድሕሪ ምፍላጦም ድማ ንኹሉ ሰራዊትን ፖሊስን ኣልዮምን ክልተ ዕጡቃት ኣባላት ፖሊስን ሓደ ዕጡቅ ወተሃደርን ጥራይ ከም ሓለዋ ኣብ ከባቢ እቲ ቤትምህርቲ ውዒሎም። የግዳስ ሲቪል ዝለበሱ ኣባላት ጸጥታ ኣብ ከባቢ ቤት ትምህርቲ ዓሲሎም ኣለው።
ኣባላት ጸጥታ የግዳስ ኣብዚ እዋንዚ ስልቲ ቀይሮም፡ ኣብ ክንዲ ከም ወትሩ ካብ ቤት ብለይቲ መጺእካ ናይ ምቅያድ፡ ንዝደለይዎም ሰባት ናብ ምምሕዳር ከባቢ ብምጽዋዕ ካብ ምምሕዳር'ድማ፡ ኣባላት ጸጥታ ናብ ዘይተፈልጠ ቦታ ይወስድዎም ኣለው። ንኣብነት ሎሚ ኣብ ሰዓታት ምሳሕ ኣብ ኣኽርያ ሪጋ ሶማል፡ ከምኡ ድማ እንዳ ዓሊ በኺት ዝበሃል ስፍራ ዝቅመጡ ዓብደልቃድር ኣሕመድ፡ ከምኡ'ድማ ነጋሽ በያን ዝተባህሉ ሰባት ናብ ምምሕዳር ጸዊዖም ካብኡ ድማ ሰዊሮሞም ኣለው።
ምስዚ ኣብ ዝተኣሳሰር፡ ጀነራል ፊሊጶስ ኣብ ግዜ ተቃውሞ ዝነበሩ ኣዘዝቲ ሰራዊትን ጸጥታን ን ኣባላቶም ኣብ ልዕሊ ሰልፈኛታት ተኹሲ ክኸፍቱ ተኣዚዞም፡ ንላዕሊ ጥራይ ምትኳሶም፡ ትእዛዝ ጥሒስኩም ተባሂሎም ኣብ ቀይዲ ክኣትው ትእዛዝ ኣመሓላሊፉ ኣሎ። በዚ ኣጋጣሚ ነቶም ሰብኣውነት ተሰሚዕዎም ኣንጻር ህዝቦም ምትኳስ ዝኣበዩ ደቂ ህዝቢ ኣባላት ሰራዊት ብስም ህዝቢ ኤርትራ ምስጋናና ንገልጽ።
ኣብ መወዳእታ እቲ ስርዓት ከም ወትሩ ናይ ሓደ ሃይማኖት ምንቅስቃስ ንምምሳሉ ጽዑቅ ፕሮፓጋንዳዊ ዘመተ የካይድ ብምህላውን፡ ገለ ሰባት'ድማ ብዘይፍላጥ ነቲ ናይቲ ስርዓት ስውር ሽርሒ ይደጋግሙ ብምህላዎምን፡ ኩሉ ኣብ ውሽጥን ወጻኢን ዝርከብ ህዝብና እዚ ተቃውሞ ምግባትን ዓመጽን ዘንቀሎ ምዃኑን ዋሏ'ኳ ብተማሃሮ ኣኽርያ ዝተጀመረ እንተኾነ፡ ኩሉ ተቀማጢ ኣኽርያ ኢዱ ዝሓወሰሉ ምዃኑን፡ ሕጂ'ውን እዚ ተጀሚሩ ዘሎ ቃልሲ ኣንጻር ዓመጽ ንኽዕወት ኩልና ኣብ ደቀቅቲ ጉዳያት ምድሃብ ገዲፍና፡ ነዚ ቃልሲ ደገፍና ከነርእዮ ንጽውዕ።
ፕሮጀክት ዓርቢ ሓርነት ኣስመራ


text:
Monthly Archives: May 2018
ተሳትፎ ደቂ ኣንስትዮን መናእሰይን ብምሕያል ኣብ ዝተልዓሉ ፀገማትን ሓባራዊ ምርድዳእ ንምፍጣር ዝዓለመ ኮንፈረንስ ካብ 05 ጉንበት ጀሚሩ ይሳለጥ ኣሎ፡፡
ቻይና ንፕሮጀክት ህንፀት ማይ ከተማ መቐለ ልዕሊ ሓደ ቢልየን ዩዋን ክትሕግዝ እያ፡፡
ብኣፈጉባኤ ብሄራዊ ኮንግረስ ቻይና ሊ-ዛንሹ ዝተመርሐ ጉጅለ ልኡኽ ቻይና ምስ ፕረዝደንት ዶ/ር ሙላቱ ተሾመን ቀዳማይ ሚኒስተር ዶ/ር ኣብይ ኣሕመድ ኣብ ዝገበሮ ልዝብ ርክብ ክልቲአን ሃገራት ተጠናኺሩ ከም ዝቕፅል ተገሊፁ፡፡
በቢብርኩ ዘሎ ኣመራርሓ ቀልጥፉ ናብ ተግባር ብምእታው ድልየት ህዝቢ ንምርግጋፅ ልዑል ትኹረት ሂቡ ክነጥፍ ይግባእ ተባሂሉ።
ኣቦ መንበር ውድብ ህዝባዊ ወያነ ሓርነት ትግራይን ምክትል ርእሰ ምምሕዳር ብሄራዊ ክልላዊ መንግስቲ ትግራይን ዶክተር ደብረፅዮን ገ/ሚካኤል ልምዓት፣ ሰላም፣ዴሞክራሲን ሰናይ ምምሕዳርን ንምርግጋልፅ በቢብርኩ ዘሎ ኣመራርሓ ናብ ጭቡጥ ተግባር ክኣቱ ከምዘለዎ ኣገንዚቦም።


text:
ዋና መምረፂ
ሓገዝቲ ሰነዳት
ሕትመታት
በዓል መዚ ልምዓት እቶት ክልል ትግራይ ምስ ኣመራርሓ ከተማ መቀለን ክፍለ ከተማታትን ሓበራዊ ምኽክር መድረኽ ኣሳፍሊጡ
ከተማ መቐለ ማእኸል ስሕበት ግልጋሎት ንግዲ ብምዃና ሕጋውን ፍትሓውን ስርዓት ንግድን እቶትን ንምስፋን ዝዓለመ ምኽክር መድረኽ ምስ ኣመራርሓ ከተማ መቀለን ክፍለ ከተማታን ከም ዝተኻየደ ዋና ዳይሬክተር በዓል መዚ ልምዓት እቶት ክልል ትግራይ ወ/ሮ ኣሰፉ ሊላይ ኣገንዚበን።
ሐዚ ዘሎ ፖለቲካዊ ኩነታት ሃገርና ጥንኩር መሪሕነት ዝጠልብ ብምዃኑ ምስ ሓገዝትን መዳርግቲ ኣካላትን ኣብ መደባት ልምዓት እቶት ተዋዲድካ ንምስራሕ ዝሕግዙ ኣብ ሰራሕቲ ህንፀት ልምዓታዊ ሰራዊት ልምዓት እቶት፣ ህልው ኩነታት ስርዓት ልዕልነት ሕጊ እቶትን ንግድን መሰረት ብምግባር ዝተኻየደ ዳህሳስን ፅንዓትን ዝቀረበ ኾይኑ ቅብሊት ዝሓትትን ዝህብን ሕብረተሰብን ማሕበረሰብ ንግድን ዘይተፈጠረ ብምዃኑ ተሓጋጊዝካ ምስራሕ ከም ዘድሊ ኣብቲ ምድላው መድረኽ ተሓቢሩ እዩ።
ካብቶም ፅንዓት ዝተኻየደሎም 621 ከፈልቲ ግብሪ እቶም 500 ከፈልቲ ግብሪ ንተገልገልቲ ዓማዊል ናይ ዝተጠቐመሉ ግልጋሎት ቅብሊት ከም ዘይህቡ ብፅንዓት ዝተፈለዩ እንትኾኑ ግድድ ኢሎም ልዕልነት ሕጊ ግብሪ ዝጠሓሱ 47 ከፈልቲ ግብሪ ነንሕድሕዶም 50,000 ብር ምምሕዳራዊ መቕፃዕቲ እንትቕፅዑ ካብዚ ግድድ ዝበሉ ድማ ብገበን እውን ክሕተቱ ይግበር ከም ዘሎ ኣብቲ መድረኽ ቀሪቡ እዩ።እዞም ሐዚ ብተግባር ኣብ ክፍለ ከተማታት መቐለ ዝተርኣዩ ክፍተታት ዝተፈትሑ ኣመራርሓ ክፍለ ከተማታት ምስ ኣመራርሓን ክኢላታትን እቶትን ንግድን ተዋዲዶም ምኽፋል ፍትሓውን ተመጣጣንን ግብሪ መግለፂ ስልጡን ማሕበረሰብ ምዃኑ ፈሊጥና ኣብ ስርዓት ኣተኣኻኽባ ግብሪ ዝርኣዩ ክፍተታት ብኩለመዳይ ስራሕቲ ህንፀት ብምጥንኻር ዘመናውን ብቴክኖሎጂ ዝተደገፈ ዘመናዊ ስርዓት ምሕደራ ግብሪ ብምህናፅ ስሉጥን ፅፉፍን ግልጋሎት ምሃብ ወሳኒ እዩ ክብላ ወ/ሮ ኣሰፉ ሊላይ ገሊፀን።ብቐፃልነት ድማ ፋይናንሳያዊ ዓቕሚ ክልልና ንምጉልባትን እቲ ቁጠባዊ ምዕባለ ዘፈልፍሎ እቶት ንምእካብ ንከፈልቲ ግብሪ ብርኪ ሀን ለን በቢዘርፎም ብምውዳብ ደገፍን ክትትልን ምግባር ወሳንን ኣድላይን ምዃኑ ዋና ዳይሬክተር በዓል መዚ ልምዓት እቶት ክልል ትግራይ ወ/ሮ ኣሰፉ ሊላይ ብተወሳኺ ኣተሓሳሲበን።
ብይደጋፊ ከይዲ ስራሕ ርክብህዝቢ
በዓል መዚ ልምዓት እቶት ክልል ትግራይ
- ንደረጃ ‘ለ’ ኸፈልቲ ግብሪ ናይ ግብሪ መኽፈሊ እዋን ካብ ሓምለ 01/2008 ክሳብ ጳጉሜን 05/2008 ምዃኑ፣
- ንደረጃ ‘ሀ’ ኸፈልቲ ግብሪ ናይ መኽፈሊ እዋን ድማ ካብ ሓምለ 01/2008 ክሳብ ጥቅምቲ 30/2009 ምዃኑ እንዳዘኻኸርና ግብሪ ብእዋኑ ብምኽፋል ሃገራዊ ግቡእና ንዋፃእ፡፡
በዝሒ ጎብነይቲ
We have 29 guests and no members online


text:
በስመ ኣብ ወወልድ ወመንፈስ ቅዱስ ኣሓዱ ኣምላክ ኣሜን።
እምበኣርሲ ሕጂ’ውን ብጾምን ብብኽያትን ብቑዝማን፣ ብምሉእ ልብኹም ናባይ ተመለሱ፣ ክዳንኩም ዘይኮነስ ልብኹም ደኣ ቅደዱ ይብል እግዚኣብሔ። ንሱ ንኹራ ደንጓዪ ብምሕረት ከኣ ምሉእ ካብ ክቐጽዕ ኪምሕርን ኪርኅርኅን እዩ ዚፈቱ እሞ። ናብ እግዚኣብሔር ኣምላኽኩም ተመለሱ። ኢዮኤል 2፣ 2፣12-13።
መንእሰያት ሃገርና ሎሚ
ዓኮሴኤ (ICER)
ሃለዋት እቶም ኣብ ሱዳንን ኢትዮጵያን ዝርከቡ ስድተኛታት አማዕዲኻ ምርአዩ እቲ ዝቐለል ኢዩ። ውሽጡን ውሻጤኡን ንምድህሳስ ምስ እትህቅን ግን ኣስከሕካሒ ምዃኑ ኣነጺርካ ትግንዘቦ። ምናልባት’ውን ጊዜዊ ጋሻ ኴንካ ንቅሩብ መዓልታት ጸገሞም ምስ እትካፈል ወይ ከአ ካብ ቁጽሮም ብርክት ዝበሉ ስደትኛታት ካብ ትረኽቦ መጀመርያ ምንጪ ኣብ ዘስካሕክሕ
ነዚ ክንጽሕፍ ዘደረኸና ምኽንያት፡ ዝሓለፈ ሰንበት፡ ነሃሰ 14/2011 ዘሕዝንን ዘሰንብድን ዝተገብረ ፍጻሜ ኢዩ።
ብዶር የዕብዮ ወልደማርያም
ጠንቂ ስደት ኣብ ኤርትራ ብዙሓት ኢዮም። ካብአቶም ብኽፋል ክንጠቅስ ምስ ዝድለ፡ እቲ ቐንዲ ዝኾነ ወሰን ዘይብሉ ዕስክርና እሞ ድማ ከምቲ ንቡር ብባልያ ይኹን ብተማልእተኛ ንቤተሰብካ መጠወሪ ገንዘብ ክትሰደሉ ዘየኽእል ኩነታት ብመንግስቲ ኤርትራ ብምድንጋጉ ኢዩ።
መባእታ
ብመጀመርያ ርሑስ በዓለ ልደት ይግበረልና። ንሕዝብና፡ ጸሎቱ ሰሚዑ፡ ንዝጸምኦ ሰላምን ፍትሕን ዝህብ፡ ንሕማቑን ጠንቂ ሓዘኑን ዝቕንጥጥን በዓለ ልደት ይግበረሉ።


text:
(ኤፍኤምመቐለ 05/05/2012) ንቡዙሓት ተንተንቲ ፖለቲካን ደለይቲ ሰላምን ዓብይ መዘራረቢ ኣርእስቲ ኮይኑ ዝነበረ ሽልማት ኖበል ሰላም 2019 ዶ/ር ኣብይ ኣሕመድ ሃገር ንምድሓን ተባሂሉ ዝተዉሃበ ፖለቲካዊ ልግሲ’ምበር እቲ ሽልማት ስለዝግበኦ ኣይኮነን ክብል ዶናልድ ትራምፕ ኣቃሊዑ ፡፡
ፕረዚደንት ዶናልድ ትራምፕ ኣብ ዝሓለፈ ሰሙን ጎስጓስ ምርጫ ንምክያድ ኣብ ግዝኣት ኦሃዮ ከተማ ቴሊዶ ኣብዘስመዖ ዘረባ ሽልማት ኖቤል ሰላም 2019ን “ንዓይ’ዩ ዝግበኣኒ ነይሩ ይኹን እምበር ሃገር ሃገር ስለዘድሓንኩሉ ንሱ እዩ እቲ ኣገዳሲ ክብል እቲ ሽልማት ኖቤል ልግሲ ምንባሩ ሓቢሩ።
ኣብ ደቡብ ኣፍሪካ ምብፃሕ ከካይድ ዝቐነየ ዶ/ር ኣብዪ ኣሕመድ ‘ቲ ብፕረዚደንት ትራምፕ ዝቐረበ ሓሳብ ርእይቱኡ ክህብ ካብ ጋዜጠኛታት ንዘቐረበሉ ሕቶ “ሓቂ ዘረባ፡ እቲ ኮሚተ ኖቤል ነቲ ሽልማት ንምሃብ እንታይ መዐቀኒታት ከምዝወስድን፡ ውልቀ ሰባት ብኸመይ ከምዝመርፅን ዝፈልጦ ነገር የብለይን ድሕሪ ምባል ፕረዚደንት ትራምፕ ቕረታ እንተዳኣ ሃልይዎ ቅሬትኡ ናብ ኦስሎ እዩ ከቕርብ ዘለዎ፡ ናብ ኢትዮጵያ ኣይኮነን።ክብል ገሊፁ”


text:
ክኢላታት ማሕበራውን ባህርያውን ስነ-ፍልጠት
ናይ መጠረሽታ ዝተሓደሰሉ፡ 28 6 2019
ክኢላታት ማሕበራውን ባህርያውን ስነ-ፍልጠት፡ መብዛሕቱ ግዜ፡ ንክኢላታት ስነ-ኣእምሮን ፍወሳ ስነ-ኣእምሮን እንተዘይኮይኑ፡ ክትትል ዝግበረሎም ሞያተኛታት ኣይኮኑን፣ ኣብ ትሕቲ ሞያ ጥዕናን ሕክምናዊ ክንክንን ዚብል ሓበሬታ ብዝያዳ ከተንብቡ ትኽእሉ ኢኹም።
ትምህርቲ ናይ ስራሕ ዕዳጋ
ቅልጡፍ መስመር ንናይ ማሕበራዊ ስራሕ ዲግሪ ዘለዎም ሓደሽቲ መጻእቲ፣ ሓደ ጸዓት ነዓኻ ሓዲሽ መጻእን ኣብ ቤት ጽሕፈት መራኸቢ ስራሕ ምዝጉብ ዝኾንካን እዩ። ቅልጡፍ መስመር ብቐዳምነት ንዓኻ ወጻኢ ካብ ኤውሮጳዊ ኮም/ኤውሮጳዊ ቁጠባዊ ምትሕብባርን እትመጽእን፣ እብ ዝሓለፋ 36 ኣዋርሕ እንተወሓደ ሓደ ናይ ማሕበራዊ ስራሕ መስመር ናይ ሕጹይ ክኢላ ዲግሪ ሒዝካ ዝምመጻእካን እዩ። ናይ ወጻኢ ሃገር ትምህርቲ እንተወሓደ ሓደ ናይ ማሕበራዊ ስራሕ ናይ ካንዲደይት ዲፕሎም ዘለዎም ሰብ እውን ክምልከቶም ይኽእል።
እቲ ትምህርቲ ብመቀራረቢ ክፋል ኣብኡ ኣካደሚካዊ ሽወደን እትመሃረሉን ሓደ ዕይነት ልምምድ እትገብረሉን፣ እዚ ማለት ኣብ ጎድኒ ሓደ ናይ ማህበራዊ ሰራሕተኛ ትኸይድ ማለት እዩ። ስዒቡ 26 ሰሙናት ሰለስተ ናይ ኣካደሚካዊ 30 ናይ ላዕለዋይ ትምህርቲ ነጥብታት ዝመጣጠን ትመሃር። እዘን ትምህርቲታት እዚአን ከም መመላእታ ነቲ ናይ ወጻኢ ሃገር ዲግሪኻ ይረኣያ። ብዝያዳ ብዛዕባ ቕልጡፍ መስመር ክትፈጥ እንድሕር ደሊኻ ምስ መራኸቢ ስራሕካ ተራኸብ።
ቅልጡፍ መስመር ንፈላጥ ህብረተሰብ ብዝወሓደ ናይ 3 ዓመት ናይ ዩኒቨርሲቲ ናብ ናይ ህብረተሰብ ሳይንስ፣ ቁተባ ወይ ስነ-ሕጊ ኣትኵሮ ዘለዎ ትምህርቲ፣ እውን ኣሎ። እቲ ኣሰራርርዓ ናይቲ ትምህርቲ ነቲ ናይ ህብረተሰብኣዊ ይመሳሰል፣ ግን ኣብዚ ቅልቱፍ መስመር እዚ ልምምድ የልቦን። መቀራረቢ ኣካደሚካዊ ሽወደን ትመሃር፣ ስዒቡ 26 ሰሙናት ሰለስተ ናይ ኣካደሚካዊ 30 ናይ ላዕለዋይ ትምህርቲ ነጥብታት ዝመጣጠን ትመሃር። ኣብ መወዳእትኡ ኣብ ሓደ መንግስታዊ ትካል ን4-6 ኣዋርሕ ልምምድ ትገብር። ዕላማ ቅልጡፍ መስመር ኣብ ሓደ ዓቢ ትካል መንግስቲ፣ ብሕልፊ ፍልጠት ቋንቋታት ካብ አውሪሮጳዊ ኮም/ቁጠባዊ ምትሕብባር አውሮጳ ዘለዎም ዘድልዩዎም፣ ከም በዓል መዚ ኮይንካ ንኽትሰርሕ እዩ።
ስሩዕ ትምህርቲ
ናይ ስቶክሆልም ዩኒቨርሲቲ ንናይ ወጻኢ ሃገር ማሕበራዊ ሰራሕተኛታት፡ ንኣርባዕተ ክፍለ-ትምህርት (ሰሚስተር) ዝከይድ ናይ መመላእታ ትምህርቲ ዕድል ይህብ እዩ።


text:
ዘሕጉስ ዜና፡ 2ይቲ ሕታም መቃልሕ ፎርቶ ካብ 1 ሕዳር ኣትሒዛ ኣብ አስመራን ካልኦት ከተማታት ኤርትራን ዝርጋሔኣ ጀመረት
ካልአይቲ ሕታም መቃልሕ ፎርቶ ካብ 1 ሕዳር ኣትሒዛ ኣብ አስመራን ካልኦት ከተማታት ኤርትራን ዝርጋሔኣ ከም ዝጀመረት ኣባላት ዓርቢ ሓርነት ካብ ኣስመራ ሓቢሮም። እዛ ፈለማይ ሕታማ ኣብ 18 መስከረም 2013 ዝጀመረት መቃልሕ ፎርቶ ኣብ ህዝቢ ጽቡቅ ተቀባልነት ረኺባ ከምዘላን ህዝቢ ብሚስጥር የንብባን ይዛረበላን ከምዘሎ‘ውን ኣብ ኣስመራ ዝርከቡ ኣባላት ዓርቢ ሓርነት ወሲኾም ይገልጹ። በዚ ኣጋጣሚ ዓርቢ ሓርነት ንኩሎም ደልይቲ ፊትሒን ራህዋን ኤርትራ ነዛ ኣብዚ ታሕቲ ትርከብ ሊንክ ዘላ ካልአይቲ ሕታም መቃልሕ ፎርቶ ናብ ኩሎም አብ ናትኩም ዓንኬል ዝርከቡ ኤርትራዊያን ደለይቲ ለውጢ ክትዚርጊሕዋን ክትተሓባበሩዋን: ነቲ ንምሕታም ዘድሊ ከቢድ ገንዘባዊ ወጻኢታት ኣብ ምሽፋን ብትክእልዎ ዓቅሚ ናብዚ ኣብ ታሕቲ ተመልኪቱ ዘሎ ናይ ፐይፓል ኣካውንት ወፈያኹም ብምስዳድ ክትተሓባበሩዋ ዓርቢ ሓርነት በዚ ኣጋጣሚ ትምሕጸንኩም። ብዝሒ ተሳትፎኹም ብብዝሒ ንክንሓትምን ክንዝርግሕን ሓጋዚ ይኸውን። ነቶም ክሳብ ሎሚ አብ ሮቦ-ኮል ምድዋል ይኹን መቃልሕ ፎርቶ ንምሕታም ሓገዝኩም ዘወፈኹሙላ ግዱሳት ኤርትራውያንን ፈተውቲ ኤርትራውያንን በዚ ኣጋጣሚ ካብ ልቢ ተመስግነኩም።
15 ሕዳር 2013
ፕሮጀክት ዓርቢ ሓርነት


text:
ካብ 2፡30 ድ.ቀ. ብጸሎት ዝጀመረ መንፈሳዊ መደባት፡ ብኣቦ መንበር ናይቲ ቤት ትምህርቲ ሰንበት ቀሲስ ደስበለ ጸጋዘአብ ናይ ዕለት ወንጌል ተነቢቡ።
ቀጺሉ መምህር ፍሥሓ ኢዮብ ናይ ዕለት ትምህርቲ ምስ መሃረ፡ “ኣየገርምን’ዶ” ብዝብል ኣርእስቲ ሃይማኖትን ሥርዓትን ቤተ ክርስቲያን ዘረድእ ብመሳጥን መሃርን ላዛ ሕፃናት ቀሪቡ።
ኣብ መንፈሳዊ ሕይወት ዘጽንዕ መንፈሳዊ ተዋሥኦ ሰዓቱ ሓልዩ ምስ ተራእየ መንእሰያት መዘምራን፡- ‘ብምውላድኪ ድንግል፡ እሳት ኣትሮንሱ፡ ጽንዓትኪ ዘገርም’ ዝብላ መዛሙርን “ሃሌ ሉያ ለቤተ ክርስቲያን፡ ሐነፃ ልዑል ለቤተ ክርስቲያን/ ንቤተ ክርስቲያን ልዑል ሓነፃ” እናበሉ ወረብ ብምቕራብ ኣሸብሺቦም።
ኣብ መወዳእታ ብኃላፊ ክፍሊ ትምህርቲ ሰንበት ዘመንበረ ፓትርያርክ ቀሲስ ተኽሎም ተስፋልደት ኣብ ዝተዋህበ ቃለ ምዕዳን፦ ወለዲ ሃይማኖቶም ንምምሃርን ካብዚ ንቤተ ክርስቲያን ኣንጸላልዩዋ ዘሎ መናፍቃዊ ምንቅስቓስ ንምሕላውን ደቆም ናብ ኣብያተ ትምህርቲ ሰንበት ክልእኩ፡ ከምኡ ድማ ሕጊ ቤተ ክርስቲያን ቃለ ዐዋዲ ዓንቀጽ 42 ብዝእዝዞ ነፍስ ወከፍ ሃገረ ስብከት ኣብ ክልል ቤተ ክርስቲያና ትምህርቲ ሰንበት ብሙቛም ሕፃናት፡ መንእሰያት፡ ብሓፈሻ ሕዝበ ክርስቲያን ዝመሃሩሉ ዓውደ ምሕረት ክዳለዎ ከም ዝግባእ ሓቢሮም።
ካብ ደቂቅ እስከ ልኂቅ፡ ብሓደ ልቢን ቃልን ኮይኖም ስለ ቤተ ክርስቲያንናን ሃገርናን ጸሎተ ምህላ ምስ ኣዕረጉ እቲ ጉባኤ ብጸሎት ተፈጺሙ።